MMPRC rah thakuge agreement thah ministry in nudhin! | ThePress\nއެމްއެމްޕީއާރުސީ ރަށްތަކުގެ އެގްރީމަންޓުތައް މިނިސްޓްރީއިން ނުދިން!\n11 February 2020, 14:06\nމިއަދު އިންފޮމޭޝަން ކޮމިޝަނަރުގެ އޮފީހުގައި ބޭއްވި އަޑުއެހުމުގެ ތެރެއިން:ފޮޓޯ / އިންފޮމޭޝަން ކޮމިޝަނަރު\nއެމްއެމްޕީއާރްސީއިން ރަށްތަކުގެ އެގްރީމަންޓުތަކުގެ މައުލޫމާތު ޓޫރިޒަމް މިނިސްޓްރީއިން މޯލްޑިވްސް ޓްރޭޑް ޔުނިއަންއަށް ނުދިނުމުން އެ މައުލޫމާތު ދޭން ޖެހޭ ކަމަށް އިންފޮމޭޝަން ކޮމިޝަނުން ކަނޑައަޅައިފި އެވެ.\nޓްރޭޑް ޔުނިއަންއިން ޓޫރިޒަމް މިނިސްޓްރީގެ މައުލޫމާތު ހޯދަން އެދުނީ މައުލޫމާތު ހޯދައި ލިބިގަތުމުގެ ގާނޫނުގެ ދަށުންނެވެ. އެ ގާނޫނުގެ ދަށުން މައުލޫމާތަށް އެދޭ ފަރާތަކަށް ވީ އެންމެ އަވަސް މުއްދަތެއްގައި އެ މައުލޫމާތު ފޯރުކޮށްދޭން ޖެހޭނެ ކަމަށް ބުނެފައި ވެއެވެ. އަދި އެއްވެސް ހާލެއްގައި އެ މުއްދަތު 21 ދުވަހަށް ވުރެ ދިގުވެގެން ނުވާނެ ކަމަށް ގާނޫނުގައިވެ އެވެ. އެ މުއްދަތުގެ ތެރޭގައި މައުލޫމާތު ނުދިނުމަކީ މައުލޫމާތު ދޭން ދެކޮޅު ހެދުން ކަމަށް ބެލެވޭނެ ކަމަށްވެސް ގާނޫނުގައި ބުނެފައި ވެއެވެ.\nޓްރޭޑް ޔުނިއަންގެ ފަރާތުން އެ މައުލޫމާތު ހޯދުމަށް އެދުމުން 21 ދުވަސް ވެގެން ދިޔައިރުވެސް ޓޫރިޒަމް މިނިސްޓްރީން މައުލޫމާތު ހިއްސާކޮށްފައި ނުވެއެވެ. މިކަމާއި ގުޅިގެން ޓްރޭޑް ޔޫނިއަންއިން ވަނީ އެ މައްސަލަ އިންފޮމޭޝަން ކޮމިޝަނަށް ހުށަހަޅާފައެވެ. އެކަމާ ގުޅިގެން އެ ކޮމިޝަނުގައި މިއަދު އަޑުއެހުމެއް ތާވަލު ކުރި އެވެ. ނަމަވެސް އެ އަޑުއެހުމަށް ޓޫރިޒަމް މިނިސްޓްރީއިން ހާޒިރުވެފައެއް ނުވެއެވެ.\nމިކަމާއި ގުޅިގެން އިންފޮމޭޝަން ކޮމިޝަނަރު ހުސެއިން ފިޔާޒު މޫސާ ވިދާޅުވީ، ޓޫރިޒަމް މިނިސްޓްރީއިން އަޑުއެހުމަށް ހާޒިރު ނުވުމަކީ ވަރަށް ނާތަހުޒީބު އަމަލެއް ކަމަށާއި، އެކަން ހަރުކަށި އިބާރާތުން ކުށްވެރިކުރާ ކަމަށެވެ. އަދި ރައްޔިތުންގެ ހައްގުތަކަކީ ކުޅޭ ކުޅޭ އެއްޗެއް ނޫން ކަމަށާއި، މާއްދާ 29 ނެގެހެއްޓުމަށް ގާނޫނޫ ލިބިދޭ ބާރުގެ ބޭނުން އެންމެ ފުރިހަމަ ގޮތުގައި ހިފާނެ ކަމަށެވެ.\nޓްރޭޑު ޔުނިއަނުން ޓޫރިޒަމް މިނިސްޓްރީގައި އެހީ އެމްއެމްޕީއާރްސީއަށް އެއްވެސް ރަށެއް ނުވަތަ ފަޅެއް ކުށްޔަށް ދީފައިވޭތޯ ނުވަތަ ނޫންތޯ އާއި އެމްއެމްޕީއާރްސީއިން އެއްވެސް ރަށެއް އެއްވެސް ފަރާތަކަށް ކުއްޔަށް ދީފައިވޭތޯ އެވެ. އަދި ކުއްޔަށް ދީފައިވާ ނަމަ ލީސް އެގްރީމަންޓުތައް ދިނުމަށް އެދިފައިވެ އެވެ. އިންފޮމޭޝަން ކޮމިޝަނުން މިއަދު ނިންމީ އެ ލިޔެކިޔުންތައް ޓްރޭޑް ޔުނިއަނަށް ދޭން ޖެހޭނެ ކަމަށެވެ.


ޚަޝޯގީގެ މަރު: ސައުދީއަށް ނިސްބަތްވާ 20 މީހެއްގެ މައްޗަށް ޢައިރު...\nޚަޝޯގީގެ މަރު: ސައުދީއަށް ނިސްބަތްވާ 20 މީހެއްގެ މައްޗަށް ޢައިރު ހާޒިރުގައި ޝަރީއަތް ފަށައިފި\n3 ޖުލައި 2020 | ހުކުރު 19:30\nޖަމާލް ޚަޝޯޖީ- ޚަޝޯގީ މަރާލިއިރު، އޭނާ މަސައްކަތް ކުރަމުން ދިޔައީ "ވޮޝިންގޓަން ޕޯސްޓް"ގައި\n2018 ވަނަ އަހަރުގެ އޮކްޓޯބަރު މަހުގެ ދެ ވަނަ ދުވަހު ތުރުކީގައި ހުންނަ ސައުދީގެ ކޮންސިއުލޭޓަށް ވަތް ތަނާ މަރާލާފައިވާ ސައުދީ ނޫސްވެރިޔާ ޖަމާލް ޚަޝޯގީގެ މަރުގެ ތަހުގީގު ނިންމައި، ތުހުމަތު ކުރެވޭ މީހުންގެ ޝަރީއަތްތައް ފަށައިފިއެވެ.\nމި މައްސަލައިގައި ސައުދީއަށް ނިސްބަތްވާ 20 މީހެއްގެ މައްޗަށް ދައުވާ އުފުލާފައިވާއިރު، ތުރުކީން އޭރު ވަނީ މި މައްސަލައިގެ ބައިނަލްއަގުވާމީ ތަހުގީގެއް ކޮށްފައެވެ. އެގޮތުން ތުހުމަތު ކުރެވިފައިވާ 20 މީހުންގެ ތެރޭގައި ސައުދީގެ ވަލީއަހުދު މުޙައްމަދު ބިން ސަލްމާނުގެ އަރިސް ދެ ބޭފުޅެއްވެސް ހިމެނޭކަމަށް ބީބީސީގައި ރިޕޯޓް ކޮށްފައިވެއެވެ.\nއޭގެ އިތުރުން، ސައުދީ އިންޓެލިޖެންސްގެ ކުރީގެ ވެރިޔާ އަޙްމަދު އަލް އަސީރީއާއި، ރޯޔަލް ކޯޓުގެ މީޑީއާ އެޑްވައިސަރުގެ މައްޗަށްވެސް މި ޖަރީމާ ހިންގުމުގައި އިސްކޮށް އުޅުނު ކަމުގެ ބޮޑެތި ތުޙުމަތުތަކެއް ކުރެވިފައިވެއެވެ. އެގޮތުން އެއީ މި ޖަރީމާ ހިންގުމުގެ މޭސްތިރިން ކަމުގައި ތުރުކީން ތުހުމަތު ކޮށްފައިވެއެވެ. އަދި ބާކީ ތިބި 18 މީހުންނަކީ އެމީހުންގެ އަމުރަށް ޚަޝޯގީ ހޭނައްތާލައި، މަރާލުމުގައި އެހީވެދިން މީހުން ކަމަށް ތުރުކީން ބުނެއެވެ.\nބީބީސީގައި ރިޕޯޓް ކޮށްފައިވާ ގޮތުން ތުރުކީގެ އިސްތަންބޫލްގައި ކުރިއަށްދާ މި ޝަރީއަތުގެ އަޑުއެހުންތައް ފަށާފައިވާއިރު، ތުހުމަތު ކުރެވޭ މީހުންގެ ޝަރީއަތްތައް ކުރިއަށްގެންދަނީ އެމީހުންގެ ޢައިރު ހާޒިރުގައެވެ.\nތުރުކީގައި މި މައްސަލައިގެ ބައިނަލްއަޤުވާމީ ތަޙުޤީޤެއް ކޮށް، ޝަރީއަތް ފަށާފައިވާއިރު، މީގެ ކުރިން ސައުދީ ކޯޓަކުންވެސް މި މައްސަލައިގެ ޝަރީއަތް "ސިއްރުކޮށްގެން" ކުރިއަށް ގެންގޮސްފައިވެއެވެ. އަދި ޚަޝޯގީގެ މަރުގެ މައްސަލައިގައި ކުށް ސާބިތުވާކަމަށް ކަނޑައަޅައި5މީހެއްގެ މައްޗަށް މަރުގެ ޙުކުމް އިއްވައި،3މީހަކު ޖަލަށް ލާން ޙުކުމް ކޮށްފައިވެއެވެ. ނަަމަވެސް ސިއްރުން ކުރިއަށް ގެންދިޔަ މި ޝަރީއަތުގައި ކުށް ސާބިތުވެފައިވަނީ ކޮން ބައެއްގެ މައްޗަށް ކަންވެސް ހާމަ ކޮށްފައެއް ނުވެއެވެ. އެއާއެކު ސައުދީ ސަރުކާރަށްވެސް މި މައްސަލައިގައި ބޮޑެތި ތުހުމަތު ތަކެއް ވަނީ ކުރެވިފައެވެ.\nއުމުރުން 59 އަހަރުގައި ޚަޝޯގީ މަރާލާފައިވާއިރު، އޭރު އޭނާ މަސައްކަތް ކުރަމުން ދިޔައީ "ވޮޝިންގޓަން ޕޯސްޓް" ގައެވެ.


Russia Kairee Gai Harakaaiytherivi America Ge Askaree Ulhandhu Thah "Fassaalaifi" - Vaguthu\nކޮވިޑް-19: ހާލަތަށް ބަދަލެއް ނައިސް ދުނިޔެ އިތުރު ނުރައްކަލަށް! - 13 މިނެޓް ކުރިން\nރަޝިޔާ އާއި ކައިރީގައި ހަރަކާތްތެރިވި އެމެރިކާގެ އަސްކަރީ އުޅަނދުތައް "ފައްސާލައިފި"\nރަޝިޔާ ކައިރިން ކަނޑުގެ ސަރަޙައްދުގައި ހަރަކާތްތެރިވަމުން ދިޔަ އެމެރިކާގެ އަސްކަރީ މަތިންދާ ބޯޓުތަކެއް އެ ސަރަޙައްދުން ފޮނުވާލައިފިއެވެ.\nރަޝިޔާގެ އަސްކަރިއްޔާއިން ބުނެފައިވާ ގޮތުން، އެޤައުމު ކައިރިން އެމެރިކާގެ ދެ އުޅަނދެއް ވަނީ ފޮނުވާލާފައެވެ. މިކަން ހިނގާފައި ވަނީ އެމެރިކާގެ އުޅަނދުތައް ރަޝިޔާގެ ބޯޑަރާއި މާބޮޑަށް ކައިރިވުމުންނެވެ. ރަޝިޔާއިން އެމެރިކާގެ މަތިންދާ ބޯޓުތައް އެ ސަރަޙައްދުން ދުރުކުރީ، ހަނގުރާމަމަތީ ޖެޓުތަކެއް ފޮނުވައި އިންޒާރު ދީގެންނެވެ. ނަމަވެސް މި ހާދިސާގައި ހަމަލާ ބަދަލުކޮށްފައެއް ނުވެއެވެ.\nބްލެކްސީ ސަރަޙައްދުން ރަޝިޔާގެ ޖެޓްތަކުން އެމެރިކާގެ އަސްކަރީ އުޅަނދުތައް ފޮނުވާލާފައި ވަނީ، އެމެރިކާއިން އެ ސަރަޙައްދުގައި އަސްކަރީ ހަރަކާތްތަކެއް ކުރިޔަށް ގެންދަނިކޮށެވެ. މިއީ ބައިނަލްއަޤުވާމީ ކަނޑުގެ ސަރަޙައްދެއް ކަމުގައި ވާއިރު، އެމެރިކާއިން ބުނެފައި ވަނީ އެޤައުމުގެ އުޅަނދުތައް ހަރަކާތްތެރިވާ ޤަވާއިދުތަކާއި އެއްގޮތަށް ކަމަށެވެ.\nމިކަމާއި ގުޅިގެން ރަޝިޔާގެ އިދާރާތަކުން ބުނެފައި ވަނީ، ރަޝިޔާއިން ދީފައި ވަނީ އިންޒާރެއް ކަމަށާއި އެޤައުމުން އެމެރިކާގެ އުޅަނދުތަކަށް ނުރައްކަލެއް ކުރިމަތިކޮށްފައި ނުވާނެ ކަމަށެވެ. އަދި އެކަން ހިންގާފައި ވަނީ އާންމު އުސޫލުތަކާއި އެއްގޮތަށް، ބޯޑަރާއި ކައިރިވުމުންދޭ ސިގްނަލެއްގެ ގޮތުން ކަމަށް އެފަރާތްތަކުން ބުނެފައި ވެއެވެ.\nރަޝިޔާގެ ޖެޓްތައް ވަނީ، އެމެރިކާގެ އަސްކަރީ މަތިންދާ ބޯޑުތައް އެ ސަރަޙައްދުން ދުރަށް ދަންދެން ހަރަކާތްތެރިވެފައެވެ. އަދި ވަކި ދުރުމިނަކަށް ބޯޓުތައް ދިއުމުން ޖެޓުތައް ވަނީ އަނބުރާ ލާފައެވެ.\nރަޝިޔާގެ ޑިފެންސް މިނިސްޓްރީން ބުނެފައިވާ ގޮތުން މިދިޔަ ހަފްތާގައި އެކަނިވެސް ރަޝިޔާގެ ބޯޑަރު ސަރަޙައްދުން އެހެން ޤައުމުތަކަށް ނިސްބަތްވާ 33 އުޅަނދެއް ހަރަކާތްތެރިވެފައި ވެއެވެ. މީގެ އިތުރުން ބޯޑަރު ކައިރިއަށް ޑްރޯންތައް ފޮނުވާކަންވެސް ފާހަގަކުރެވިފައިވާ ކަމަށް އެ މިނިސްޓްރީން ވަނީ ބުނެފައެވެ. އެހެންކަމުން ޤައުމީ ސަލާމަތަށް ނުރައްކާވާފަދަ ކަންކަމަށް އަސްކަރިއްޔާ އަބަދުވެސް އޮންނަނީ ފާރަވެރިވެ ކަމަށް އެ މިނިސްޓްރީން ބުނެފައި ވެއެވެ.\nތުރުކީން ރަޝިޔާގެ މިސައިލެއް ޓެސްޓު ކުރުމުން އެމެރިކާ ފިއްކަނޑައިގެން!\nރަޝިޔާއިން ތާލިބާނުންނާ ގުޅިގެން އަހަރެމެންގެ ސިފައިން އަފްޣާނިސްތާނުން ފައްސާލަން އެބައުޅޭ - އެމެރިކާ\nޖޫން 30, 2020 14:41\nވ ރަނގަޅު ކުރަފިތައް ފޮނުވާލާ ނޫނީ ޗިސް ކޮށްލާ


Rilwan aai Yaameen ah Hamalaa Dhinee Eh Jamaathehge Meehun: Commission – Iru\nރިލްވާނާއި ޔާމީންއަށް ހަމަލާ ދިނީ އެއް ޖަމާއަތެއްގެ މީހުން: ކޮމިޝަން\nމިނިވަން ނޫހުގެ ނޫސްވެރިޔާ އަހްމަދު ރިލްވާނަށާއި ބްލޮގަރު ޔާމިން ރަޝީދަށް ވެސް ހަމަލާދިނީ އެއް ޖަމާއަތެއްގެ މީހުން ކަމަށް، މަރުތަކާއި ގެއްލުވާލާފައިވާ މީހުންގެ މައްސަލަތައް ތަހުގީގު ކުރާ ކޮމިޝަންގެ ރައީސް ހުސްނު އުލް ސުއޫދް ވިދާޅުވެއްޖެއެވެ.\nރިލްވާން ގެއްލުމާއި ގުޅޭ ގޮތުން މައުލޫމާތު ދެއްވަމުން ސުއޫދު ވިދާޅުވީ ރިލްވާން ގެއްލުވާލުމާއި ޔާމީން މަރާލުމުގައި ބައިވެރިވެފައިވަނީ ދީނީ ހަރުކަށި ފިކުރުގެ ޖަމާއަތެއްގެ މީހުންކަމަށެވެ. އަދި އެމީހުންގެ ނުރައްކާ ވަނީ ވަރަށް ބޮޑުވެފައި ކަމަށް ކޮމިޝަނުން ބުނެއެވެ.\nކޮމިޝަނުން ބުނީ މިޖަމާއަތުން ހިންގާ އެކި ކަންކަން ވަނީ “ސެލް” ތަކަކަށް ބަހާފައިވާކަމަށެވެ. އެގޮތުން އެއް ސެލް އިން ކުރާ މަސައްކަތެއް އަނެއް ސެލްއަކަށް ނޭނގޭކަމަށް ވެސް ބުނެއެވެ. އަދި ހުރިހާ ސެލްތަކެއްގެ މައްޗަށް ބޮޑު ޖަމާއަތެއް އޮންނަކަމަަށެވެ. ނަމަވެސް މިފަދައިން ކަންކަން ކޮށްފައިވަނީ ޖަމާއަތުގެ އެންމެން އަތުލާގަތުމަށް ދަތިކުރުމުގެ ގޮތުން ކަމަށާއި އެގޮތުން ޔާމީން ރަޝީދު މައްސަލާގައި ވެސް ހައްޔަރުކުރެވިފައިވަނީ މިފަދަ ކުޑަ ސެލް އެކެވެ.\nމިފަދަ ކޮންމެ ސެލް އެއްގައި “އަމީރު” ނުވަތަ ލީޑަރެއް ހުންނަކަމަށާއި އަމީރުންގެ މަސައްކަތަކީ އެ ސެލްއަކަށް މީހުން ރެކްރޫޓްކުރުން ކަމުގައި ކޮމިޝަނުން ބުނެއެވެ. އެގޮތުން މިސްކިތަށް އަރާ މީހުންނާއި ސްކޫލް ކުދިންނަށް އުއްމަތުގެ ހާލަތުގެ ވާހަކަ ކިޔާދީ ސިކުނޑު ދޮވެލުމަށް ޕްރޮޕެގެންޑާ ވީޑިއޯތަށް ދައްކައެވެ.\nއެގޮތުން އެމީހުންނަކީ މުޖާހިދުންގެ ފަރާތުން ރާއްޖެއަށް ކަނޑައަޅާފައިވާ މީހުން ކަމަށް އަމިީރުން ބުނާކަމަށާއި އަދި އަމީރަށް ނުކިޔަމަންތެރިވާ މީހަކީ އުއްމަތުން ބޭރުވެފައިވާ މީހުން ކަމަށް އެޖަމާއަތުގެ މީހުން ގަބޫލުކުރާ މީހުން ކަމަށް ކޮމިޝަނުން ބުނެއެވެ.\nކޮމިޝަނުން ބުނިގޮތުގައި މިޖަމާއަތުގެ މީހުން އާމްދަނީގެ ގޮތުގައި ފައިސާ ހޯދަނީ ވައްކަމުންނާއި ފޭރުމުންނެވެ. ރާއްޖޭގައި ހިނގާފައި ހުރި ބޮޑެތި ފޭރުންތަކުގައި މިޖަމާއަތުގެ އަތެއްވާ ކަމަށް ކޮމިޝަނުން ބުނެއެވެ. އެގޮތުން ބީއެލްއެލްގެ ފައިސާތަކެއް ފޭރުމުގައި ޖަމާއަތުން ބައިވެރިވެފައިވެއެވެ.\nމިފަދައިން ފޭރިގަންނަ ފައިސާ ތިންބަޔަކަށް ބަހާ ކަމަށް ކޮމިޝަނުން ބުނެއެވެ. އޭގެތެރެއިން އެއްބައި ބޭރުގެ ހަނގުރާމަވެރި ޖަމާއަތްތަކަށް ފޮނުވާކަމަށާ ފައިސާ ފޮނުވުމުގައި އިސްކޮށް ހަރަކާތްތެރިވާ މީހާވެސް ދެނެގެނެވިފައިވާ ކަމަށް ކޮމިޝަނުން ބުނެއެވެ.\nކޮމިޝަނުން ބުނީ މިޖަމާއަތުން ގަބޫލުކުރާ ގޮތުގައި ދީނަށް ފުރައްސާރަކޮށް ސުންނަތާ ދެކޮޅު ހަދައި އެއް ޖިންސުން ގުޅުން ހިންގާ މީހުންނަށް އޮންނަ ހުކުމަކީ މެރުމެވެ. އަދި އެފަދަ މީހުންނާ ދެކޮޅަށް ސަރުކާރުން ފިޔަވަޅު ނާޅާނަމަ ފިޔަވަޅު އެޅުމަކީ އެ މީހުންގެ މައްޗަށް އޮތް އައިނިއްޔަ ފަރުލެއް ކަމަށް އެމީހުން ގަބޫޅުކުރާ ކަމަށް ކޮމިޝަނުން ބުނެއެވެ.\nކޮމިޝަނުން ބުނީ ހީކުރެވިފައިވާ ވަރަށް ވުރެ ބޮޑަށް ދީނީ ހަރުކަށި ފިކުރު ފެތުރިފައިވާކަމަށެވެ. އަދި އެކަމާ ދެކޮޅަށް އެންމެން މަސައްކަތްކުރަންޖެހޭ ކަމަށް ކޮމިޝަނުން ބުނެއެވެ.\nމަރުގެ ކޮމިޝަނުން މިއަދު ބޭއްވި ނޫސްވެރިންގެ ބައްދަލުވުމުގައި ވަނީ ރިލްވާން ގެއްލުވާލުމާއި ގުޅޭ ގޮތުން އެކޮމިޝަނަށް ލިބިފައިވާ ގިނަ އަދަދެއްގެ މައުލޫމާތު ހާމަކޮށްފައެވެ. ކޮމިޝަނުން ބުނީ ރިލްވާން ވަގަށް ނެގުމަށް ފަހު އޭނާ ޑިންގީއަކަށް އަރުވައިގެން ގެނގޮސް އެއަށް ވުރެ ބޮޑު އުޅަނދަކަށް އަރުވާ މަރާލާފައިކަމަށެވެ.


Ufanrah Hinnavaraai Maamigili ah Ibu vadaigannavanee\nއުފަންރަށް ހިންނަވަރަށާއި މާމިނގިއްޔަށް އިބޫ ވަޑައިގަންނަވަނީ\nއިބޫ ރަށެއްގެ ގޮނޑުދޮށުގައި: މިއަދު ވަނީ ރަށްތަކަށް ދަތުރު ފައްޓަވާފަ\nއުފަން ރަށް، ޅ. ހިންނަވަރަށާއި ޖުމްހޫރީ ޕާޓީގެ ބާނީ ގާސިމް އިބްރާހިމްގެ އުފަން ރަށް އދ. މާމިނގިލީ ހިމެނޭ ގޮތަށް ބައެއް ރަށްރަށަށް ކުރައްވާ ދަތުރެއްގައި އިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫ މިއަދު ފުރާވަޑައިގެންފި އެވެ.\nއިބޫ މިއަދު ހަވީރު މާމިނގިއްޔަށް ވަޑައިގަންނަވާއިރު މިރޭ އެ ރަށުގައި ބޮޑު ޖަލްސާއެއް ވެސް ބާއްވާނެ އެވެ. ޕީޕީއެމްއިން ވަނީ އެ ރަށުގެ ބޮޑު ތާއިދެއް މިހާރު ޕީޕީއެމްއަށް ލިބިފައިވާ ކަމަށް ބުނެ އެވެ.\nމާމިނގިލީގެ ކުރިން އއ. ތޮއްޑޫ އާއި ރަސްދޫ އަދި މަތިވެރިއަށް އިބޫ ވަޑައިގަންނަވާނެ އެވެ. އެއީ އިދިކޮޅު ކޯލިޝަނަށް ތާއިދު ބޮޑު ތިން ރަށެވެ. މާދަމާ އިބޫ ވަޑައިގަންނަވާނީ އދ. ދިގުރަށާއި މަހިބަދޫ އަދި ބޮޑުފުޅަދޫއަށެވެ. އޭގެފަހުން ޅ. އަތޮޅަށް ވަޑައިގަންނަވާނެ އެވެ.\nއުފަން ރަށް، ހިންނަވަރަށް ވަޑައިގަތުމަށް ހަމަޖެހިފައިވަނީ ހަވީރު އެވެ. އަދި އެ ރޭ ބޮޑު ޖަލްސާއެއް ހިންނަވަރުގައި ބާއްވާނެ އެވެ. ހޮނިހިރު ދުވަހު އިބޫ ވަޑައިގަތުމަށް ހަމަޖެހިފައިވަނީ ރަނިންމޭޓް ފައިސަލް ނަސީމްގެ ދާއިރާގެ ރަށްތަކަށެވެ.\nއެމްޑީޕީ ރައީސް އިބްރާހިމް މުހައްމަދު ސޯލިހު ގާސިމް އިބްރާހިމް + ޖުމްހޫރީ ޕާޓީ އިދިކޮޅު ފަރާތްތައް


ﷲ ގެ އަމުރުފުޅެއް އައުމުން ކަޑައްތުކުރަންޖެހޭ ހަތް ހަރުފަތް – ދަލާއިލުއްތައުޙީދި 26 – DhiSalafiyyah\nﷲ ގެ އަމުރުފުޅެއް އައުމުން ކަޑައްތުކުރަންޖެހޭ ހަތް ހަރުފަތް – ދަލާއިލުއްތައުޙީދި 26\n10/01/2012 އެހެނިހެން, ދީންއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\n41- ﷲ ގެ އަމުރުފުޅެއް އަހަރެންނާ ހަމައަށް އައުމުން އަހަރެން ޢަމަލުކުރަންޖެހޭނީ ކިހިނެއް؟\nހަތް ކަމެއް ކުރުން ތިބާގެ މައްޗަށް ވާޖިބުވެގެންވެއެވެ. އެއީ އެކަމުގެ ޢިލްމު ދެނެގަތުމާއި، އެކަމަށް ލޯބިކުރުމާއި، އެކަމެއް ކުރުމަށް ޢަޒުމްކަނޑައެޅުމާއި، އެކަމަށް ޢަމަލުކުރުމާއި، އެކަން ޝަރީޢަތުގައި އައިސްފައިވާގޮތަށް ﷲއަށް ޚާލިޞްކުރުމާއި، އެކަން ބާޠިލުވެދާފަދަ އެންމެހާ ކަންތައްތަކަށް ސަމާލުވެ ރައްކާތެރިވުމާއި، އަދި އެކަމުގެ މަތީގައި ޘާބިތުވުމެވެ.\n42- ﷲ ސުބްޙާނަހޫ ވަތަޢާލާ އެއްކައުވަންތަކުރުމަށް އެއިލާހު އަމުރުކުރެއްވި ކަމާއި އެއިލާހާ އެހެންފަރާތެއް ބައިވެރިކުރުމަށް އެއިލާހު ނަހީކުރެއްވިކަން އިންސާނާއަށް އެނގުމަށްފަހު އޭނާ ކަޑައްތުކުރަންޖެހޭ ހަރުފަތްތަކަކީ ކޮބާ؟\nފުރަތަމަ ހަރުފަތް: އެނގުމާއި އުނގެނިގަތުން. ތައުޙީދަކީ ޙައްޤުކަމާއި ޝިރުކަކީ ބާޠިލުކަން ގިނަމީހުން ދަނެއެވެ. އެހެންނަމަވެސް މީސްތަކުންވަނީ އެކަމާ ބެހޭގޮތުން ސުވާލުކުރުމެއް ނެތި އެކަމުން އެއްކިބާ ވެގެންނެވެ. އެބަހީ އެކަން އޮޅުންފިލުވަން ނޫޅެއެވެ. ރިބާއަކީ ﷲ ޙަރާމްކުރެއްވި އެއްޗެއްކަން ދަނެއެވެ. އެކަމަކުވެސް ރިބާގެ މުޢާމަލާތްތަކާ މައްސުނިކޮށް ގަނެވިއްކާ ހަދައެވެ. އެކަމާމެދު ވިސްނާލުމެއް ނެތިއެވެ. އަދި ޔަތީމުންގެ މުދާ ނަހަމަގޮތުގައި ކެއުމަކީ ﷲ ޙަރާމްކުރައްވާފައިވާ ކަމެއްކަން އޭނާ ދަނެއެވެ. އަދި ހެޔޮގޮތުގައި ޔަތީމުންގެ މުދާ ކެއުމަކީ ﷲ ހުއްދަކުރައްވާފައިވާ ކަމެއްކަންވެސް އޭނާ ދަނެއެވެ. އެކަމަކުވެސް ބާޠިލުގޮތުގައި ޔަތީމުންގެ މުދާ ކައި ހަދާއިރު އެކަމާ ފިކުރުކޮށްލުމެއް ނެތެވެ.\nދެވަނަ ހަރުފަތް: ލޯބިވުން: ﷲ ބާވައިލެއްވި ތަކެއްޗަށް ލޯބިކުރުމެވެ. އަދި ﷲ ނުރުއްސަވާ ތަކެއްޗަށާއި ކަންތައްތަކަށް ނުރުހުމެވެ. މީސްތަކުންގެ ތެރެއިން ގިނަ މީހުން، ރަސޫލުﷲ ޞައްލަﷲ ޢަލައިހި ވަސައްލަމްދެކެ ލޯބި ނުވެއެވެ. އަދި ކިއެއްތަ އެބައިމީހުން އެކަލޭގެފާނާއި އެކަލޭގެފާނު ގެންނެވި ތަކެތި ދެކެ އަންނަނީ ރުޅިއެވެ. އެއީ ﷲ ބާވައިލެއްވި ތަކެތި ކަން އެބައިމީހުންނަށް އެނގުނުކަމުގައިވިޔަސް މެއެވެ.\nތިންވަނަ ހަރުފަތް: އެއީ އަހަރެމެން އަދާކުރަން ﷲ ސުބްޙާނަހޫ ވަތަޢާލާ އަހަރެމެންނަށް އެންގެވި ކަންތައްތައް ކުރުމަށް ޢަޒުމްކުރުމެވެ. ﷲ ސުބްޙާނަހޫ ވަތަޢާލާ އަހަރެމެން ކުރުމަށް އެންގެވި ކަންތައްތައް ވަރަށް ގިނަ މީހުންނަށް އެނގެއެވެ. އަދި އެކަންތައްތައް ދެކެ ލޯބިވެސްވެއެވެ. އެހެނެއްކަމަކު ދުނިޔަވީ ކަންތައްތަކަށް ގަންނަ ބިރެއްގެ ސަބަބުން އެފަދަކަންތައްތައް ކުރުމަށް ޢަޒުމްކަނޑައެޅުމަށް ފަސްޖެހެއެވެ.\nހަތަރުވަނަ ހަރުފަތް: އެއީ ޢަމަލުކުރުމެވެ. ވަރަށް ގިނަމީހުން ވަނީ ޢަމަލުކުރުން ދޫކޮށްލާފައެވެ.\nފަސްވަނަ ހަރުފަތް: އަދި ޢަމަލުކުރާ ގިނަ މީހުންވެސް އެމީހުން އެ ޢަމަލުތައްކުރަނީ އިޚްލާޞްތެރިކަން ނެތިއެވެ. އިޚްލާޞްތެރިކަމާއެކު ކޮށްފިނަމަ ބައެއްފަހަރު ޝަރީޢަތުގައި އައިސްފައިވާގޮތަށް ނުކުރެއެވެ.\nހަވަނަ ހަރުފަތް: ހަމަކަށަވަރުން ޞާލިޙް އަޅުތަކުން، އެބައިމީހުންގެ ޢަމަލުތައް ބާޠިލްވެދާނެތީ ވަރަށް ބިރުގަނެއެވެ. އެއީ ﷲ ސުބްޙާނަހޫ ވަތަޢާލާގެ މިބަސްފުޅުގައި ވާފަދައިންނެވެ. “أَنْ تَحْبَطَ أَعْمَالُكُمْ وَأَنْتُمْ لَا تَشْعُرُونَ” الحجرات: ٢ މާނަ: “ތިޔަބައިމީހުންގެ ހެޔޮޢަމަލުތައް، ތިޔަބައިމީހުންނަށް ނޭނގި ބާޠިލުވެދާނެކަމަށްޓަކައެވެ.” މިޒަމާނުގައި މިފަދަ ކަންތައްތަކާމެދު ބިރުގަންނަނީ ހާދަހާވާ މަދު ބަޔެކެވެ.\nހަތްވަނަ ހަރުފަތް: އެއީ ޙައްޤުގެ މަތީގައި ޘާބިވުމެވެ. އަދި ނުބައި ނިމުމަކުން މަރުވެދާނޭކަމަށް ބިރުވެތިވުމެވެ. މިއީވެސް ޞާލިޙް އަޅުން ބިރުގަތް ކަންތައްތަކުގެ ތެރެއިން އެންމެބޮޑަށް ބިރުގަތް ކަންތަކެވެ.


Bollywood: Lavakiyuntheriyaa Nitin Bali maruvehje - 247.mv\n05:42 PM, Thursday 02, April 2020\nލަވަކިޔުންތެރިޔާ ނިތިން ބާލީ މަރުވެއްޖެ\nނިތިން ----- ފޮޓޯ: ލޭޓެސްޓުލީ.ކޮމް\nFazly 11:06 AM, Wednesday 10, October 2018\n"ނީލެ ނީލެ އަމްބަރް"، "އެކް އަޖުނަބީ ހަސީނަސޭ" ފަދަ މަޝްހޫރު ލަވަތައް ކިޔާފައިވާ ލަވަކިޔުންތެރިއާ ނިތިން ބާލީ މަރުވެއްޖެއެވެ.\nހަބަރުތައް ބުނާގޮތުން ނަމަ، ނިތިން މަރުވެފައިވަނީ ކާރު އެކްސިޑެންޓަކާ ގުޅިގެން ލިބުނު ޒަހަމްތަކެއްގެ ސަބަބުންނެވެ. އަދި އޭނާ އެކްސިޑެންޓު ވެފައިވަނީ އިއްޔެގެ ވަގުތެއްގައި ކަމަށްވެސް ހަބަރުތައް ބުނެއެވެ.\nއެގޮތުން ނިތިން އެކްސިޑެންޓުވީ، މަލަދު އިން ފުރައިގެން ބޮރިވަލީގައި ހުންނަ އޭނާގެ ގެއަށް ދަނިކޮށް ކަމަށާއި އޭނާގެ ކާރު އެކްސިޑެންޓުވީ ކޮންޓުރޯލް ގެއްލުމުގެ ސަބަބުން ގޮސް މަގު ޑިވައިޑަރެއްގައި ޖެހިގެން ކަމަށްވެސް ހަބަރުތައް ބުނެއެވެ.\nއެހެންނަމަވެސް ނިތިން މަރުވީ، އެކްސިޑެންޓު ވީ ވަގުތު ނޫން ކަމަށާއި އޭނާ މަރުވީ ލިބިފައިވާ ކުދިކުދި އަނިޔާތަކަށް ހޮސްޕިޓަލުގައި ފަރުވާ ދިނުމަށްފަހު ގެއަށް ދޫކޮށްލުމުން ގޮސް ގޭގައި ހުއްޓާ ކަމަށް ހަބަރުތައް ބުނެއެވެ.\nއެގޮތުން ނިތިން މަރުވީ ގޭގައި ހުރެ، ލޭ ލުމަށްފަހު ކަމަށާއި ނިތިން މަރުވީ އޭނާގެ ލޭގެ ޕްރެޝަރުވެސް ނުރައްކާ ވާފަދަ މިންވަރަކަށް ދަށް ވުމަށް ފަހުގައި ކަމަށްވެސް ހަބަރުތައް ބުނެއެވެ.\nނިތިން މަރުވި އިރު އޭނާގެ އަނތްބަކާއި ދަރިއަކުވެސް ހުރެއެވެ.\nބޮލީވުޑް އިންޑިއާ މުނިފޫހިފިލުވުން ލަވައާއި މިއުޒިލް


Aya Sophia Miskithuge Thaareekh; 86 Aharah Fahu Kurevunu Namadhu Khaassavy Kyhve? | Dhiislam\nދާރުލް އާޘާރެއްގެ ގޮތުގައި 86 އަހަރު އޮތުމަށްފަހު، ފާއިތުވި ޖުލައި މަހުގެ 24 ވަނަ ދުވަހު ތުރުކީގެ އާޔާ ޞޫފިޔާ މިސްކިތުގައި ކުރެވުނު ފުރަތަމަ ހުކުުރު ނަމާދު މުޅި ދުނިޔެވެސް ދިޔައީ ވަރަށް ގާތުން ބަލަމުންނެވެ. މުޅި އިސްލާމީ އުއްމަތް، މުސްލިމުންނަށް ކުރެވިފައިވާ ވަޤުފެއް އަނބުރާ އިޢާދަވުމުގެ އުފާ ފާޅު ކުރަމުން ދިޔައިރު، ނަޞާރާއިންގެ ވެރިން ދިޔައީ މިކަމާއި މެދު ކަންބޮޑުވުން ފާޅު ކުރަމުންނެވެ.\nތުރުކީގެ މިސްކިތް އެއްމެ ފުރަތަމަ ފަހަރަށް އަޅުކަމަށް ހުޅުވުމާއި އެކު އެމިސްކިތުގައި އިމާމުވެ ހުކުރު ނަމާދު ކުރައްވާފައިވަނީ އެޤައުމުގެ ރިލިޖަސް އެފެއާޒް ޑިރެކްޓޮރެޓު (ދީނާއި ގުޅޭ ކަންކަމުގެ އިސް ފަރާތް) އަދި ތުރުކީގެ ދީނީ ޢިލްމުވެރިޔާ ޑރ ޢަލީ ޢިރުބާސް އެވެ. އޭނާ ޚުޠުބާ ކިޔުއްވަން މިންބަރަށް އަރައިވަޑައިގަތީ މުޙައްމަދުލް ފާތިޙް އިސްތަންބޫލު (ޤިސްޠަންޠީނިއްޔާ) ފަތަޙަ ކުރެއްވި ކަނޑިކޮޅު ހިއްޕަވައިގެންނެވެ. އޭނާ ވިދާޅުވާ ގޮތުގައި މިފަދައިން ކަނޑި ހިފައިގެން ޚުޠުބާ ދެއްވުމަކީ އާޔާ ޞޫފިޔާ އަނބުރާ މިސްކިތެއް ބަދަލު ކުރެވުމާއި މެދު، އަދި ހަމަ އެއާއިއެކު މުސްލިމުންގެ ފަތަޙަތަކާއި މެދު ދެއްވި ރަމްޒީ މެސެޖެކެވެ. އަދި ހަމަ އެފަދައިން، ތަނެއް ފަތަޙަ ކުރުމަށްފަހު ކަނޑިއަކާއި އެކު ޚުޠުބާ ދިނުމަކީ ތުރުކީގެ އިސްލާމީ ޘަޤާފަތާއި ގުޅިފައިވާ ކަމެއްކަމަށާއި، އިސްތަންބޫލުގެ (ޤިސްޠާންޠީނިއްޔާގެ) ފަތަޙައާއި އެކު، އާޔާ ޞޫފިޔާގައި ދެވުނު ފުރަތަމަ ޚުޠުބާވެސް ދެވިފައިވަނީ ކަނޑިއާއި އެކުއެވެ.\n"އާޔާ ޞޫފިޔާ؛ ފަތަޙައިގެ ރަމްޒު" މިނަމުގައި ދެއްވި ޚުޠުބާގައި ޑރ ޢަލީ ޢަރުބާސް ވިދާޅުވެފައިވެއެވެ. "އަހަރެމެންގެ ހިތްތަކުގައި (މިމިސްކިތަށް) އެދިއެދިވާ ޙާލު ތަޙައްމަލު ކުރަމުން ދިޔަ ވޭން ނިމުމަކަށް އައިސްފިއެވެ. ޞަލަވާތާއި ސަލާމް ލެއްވުން އެދި ދުޢާ ކުރަނީ މާތް ނަބިއްޔާ މުޙައްމަދު ޞައްލަ ﷲ ޢަލައިހި ވަސައްލަމަށެވެ. އެކަލޭގެފާނު މި (އެބަހީ ޤިސްޠަންޠީނިއްޔާގެ) ފަތަޙައިގެ ހެޔޮ ޚަބަރު ދެއްވާ ޙަދީޘު ކުރެއްވިއެވެ. (ހަމަކަށަވަރުން ތިޔަބައިމީހުން ޤިސްޠަންޠީނިއްޔާ ފަތަޙަ ކުރައްވާނެއެވެ. އެބައިމީހުންގެ އަމީރުގެ ހެޔޮކަމާއެވެ. އަދި އެބައިމީހުންގެ ލަޝްކަރުގެ ހެޔޮކަމާއެވެ.)\nބީޒަންޠީނީ ވެރިކަމުގެ ދަށުން، ނަޞާރާއިންގެ ފައްޅިއެއްގެ ގޮތުގައި އާޔާ ޞޫފިޔާ 916 އަހަރު ވަންދެން ދެމިއޮތެވެ. މިގޮތުން އެއްމެ ފުރަތަމަ މިފައްޅި ބިނާ ކުރެވުނީ މީލާދީ ސަނަތުން 360 ވަނަ އަހަރެވެ. އެހެނަސް އޭގެ 44 އަހަރު ފަހުން ހިނގި ހަމަ ނުޖެހުމެއްގައި ފައްޅި ހަލާކު ކުރެވުނެވެ. މީގެ ފަހުން ބިނާ ކުރެވި، ހަލާކު ކުރެވި، އަނެއްކާވެސް ބިނާ ކުރެވި މިފަދަ ޙާލެއްގައި މިފައްޅި ދެމިއޮތެވެ. ފައްޅިއެއްގެ ގޮތުގައި އެއްމެ ފަހުން އާޔާ ޞޫފިޔާ ބިނާކުރެވުނީ 532 ވަނަ އަހަރެވެ. މީގެ ފަހުން 1204 ވަނަ އަހަރު އެފައްޅިއަކީ ކެތޮލިކުންގެ ޗާރޗާއި ގުޅިފައިވި ބިނާއެއްކަމަށް ވެގެންދިޔައެވެ. މާނައަކީ މިބިނާއަކީ މާތް ނަބިއްޔާ ޞައްލަ ﷲ ޢަލައިހި ވަސައްލަމަގެ ޒަމާނުގައި ވުޖޫދުގައި ހުރި ބިނާއެކެވެ.\nމީގެ ފަހުން 1453 ވަނަ އަހަރު މުސްލިމުންގެ ޤާއިދު މުޙައްމަދުލް ފާތިޙް ޤިސްޠަންޠީނިއްޔާ (އިސްތަންބޫލް) ފަތަޙަ ކުރެއްވި ހިނދު މިމިސްކިތް މުސްލިމުންނަށް ލިބިގެންދިޔައެވެ. އަދި އެހެނިހެން ފައްޅިތައް އެބައިމީހުންނަށް އަޅުކަންކުރުމަށް ދޫކޮށްލެއްވިއެވެ. މިޒަމާނުގެ ބޮޑު ޢިލްމުވެރިއެއް ކަމަށްވާ އައްޝައިޚު މުޙައްމަދު ހަސަން އައްދަދުވު ވިދާޅުވާ ގޮތުގައި މުޙައްމަދުލް ފާތިޙް ޤިސްޠަންޠީނިއްޔާ ފަތަޙަ ކުރެއްވި އިރު އެތަން ހުރީ ދީނީ ފައްޅިއެއްގެ ގޮތުގައެއްނޫނެވެ. އެހެނަސް ކަނީސާއަށް ތަބާވާ ބިނާއެއްގެ ގޮތުގައެވެ. އެތަނަކީ ވެރީންގެ ތާޖު ރައްކާކުރެވޭ ތަނެވެ. ވެރިންނަށް ރަސްކަން އެރުވޭ ތަނެވެ. އަދި ސިޔާސީ ޤަރާރުތައް ނެގޭ ތަނެވެ. އެހެނީ އެއީ އެބައިމީހުންގެ ގާތުގައި މުޤައްދަސު ތަނެކެވެ. މުޙައްމަދުލް ފާތިޙް އާޔާ ޞޫފިޔާ މުސްލިމުންނަށް އަޅުކަންކުރުމަށް ޚާއްޞަ ކުރައްވާ، އެތަނުގެ ބިނާ ވަރުގަދަ ކުރެއްވިއެވެ. އިސްލާމީ ވެރިކަމުގައި މިބިނާއަށް މިޙްރާބާއި، މިންބަރާއި، ވަޢުޡު ބުނުމަށް އިށީންނަ ގޮނޑިފަދަ ތަކެތި އިތުރުކުރެވުނެވެ. އަދި ތަޢުލީމު އުނގަންނައިދޭ މަދަރުސާއަކާއި، ލައިބްރެރީއެއް އުފެއްދެވިއެވެ.\nއެއަށްފަހު އައީ ތުރުކީ ސެކިއުލާ ކުރި މުޞްޠަފާ ކަމާލު "އަތާތުރުކު"ގެ ޒަމާނެވެ. ތުރުކީ ގަދަކަމުން ސެކިއުލަރ ކުރުމުގެ ތެރޭގައި އާޔާ ޞޫފިޔާ މިސްކިތް ދާރުލް އާޘާރަކަށް ބަދަލު ކުރިއެވެ. ނަމާދު ކާޕެޓު ވީދާ ކުދިކޮށްލެވުނު ކަމަށް ބުނެވެއެވެ. މިސްކިތާއި ގުޅިފައިވާ މަދަރުސާ (ޢުޘުމާނީ ޚިލާފަތުގެ ފުރަތަމަ ޖާމިޢާ) ބިމާހަމަ ކުރެވުނެވެ. ނަމާދު ހޯލުތައް އަލިކޮށްދޭ އުއްބައްތިތައް ބުރިކޮށްލާ، ވިރުވާލެވުނެވެ. މިސްކިތުގެ ބާޔަޒީދު މުންނާރު ނެތިކޮށްލެވުނެވެ. އެހެނިހެން މުންނާރުތައް ހަލާކުކޮށްލުމަށް ޕްލޭނުތައް ކުރެވުނެވެ. އެހެނަސް ޤުއްބުތައް ކޮޅަށް ހުންނަ އެއްސަބަބަކީ މުންނާރުތައް ކަމަށްވެފައި، އެބިނާތައް ހަލާކުކޮށްލުމާއި އެކު މުޅި އާޔާ ޞޫފިޔާ ވެއްޓިދާނެކަމުގެ ބިރު އުފެދުމުން އެމުންނާރުތައް ބެހެއްޓުނެވެ. މިކަންކަން ހިނގައިދިޔައީ 1934 ވަނަ އަހަރު ތުރުކީގެ ޤައުމީ ވަޒީރުންގެ ކެބިނެޓުން، މިސްކިތް ދާރުލް އާޘާރަކަށް ހެދުމަށް ނިންމާ ނެރުނު ޤަރާރަކާއި ވިދިގެންނެވެ.\nއަތާތުރުކުގެ ވެރިކަމުގައި ޢުޘްމާނީންގެ ޢަރަބި އަކުރު، ލެޓިން އަކުރަށް ބަދަލު ކުރިއެވެ. މުސްލިމު އަންހެނުންގެ ޝަރުޢީ ފޭރާން މަނާކުރިއެވެ. އެތައް މިސްކިތްތަކަކާއި، މަދަރުސާތަކާއި، އިސްލާމީ ވަޤުފުތައް ހުއްޓުވިއެވެ.\nއެހެނަސް 86 އަހަރުގެ އިންތިޡާރަކަށްފަހު، މިދިޔަ ޖުލައި މަހުގެ 10 ވަނަ ދުވަހު ތުރުކީގެ ހައިކޯޓުން ވަނީ، އަތާތުރުކު، އާޔާ ޞޫފިޔާ ދާރުލް އާޘާރަކަށް ހެދި ހެދުމަކީ ޤާނޫނާއި ޚިލާފަށް ކުރެވުނު ކަމެއް ކަމަށް ނިންމާފައެވެ. މިނިންމުން ނިންމާފައިވަނީ، ތުރުކީގެ އެސޯސިއެޝަނަކުން، އާޔާ ޞޫފިޔާ ދާރުލްއާޘާރަކަށް ހެދުމަކީ ޤާނޫނާއި ޚިލާފުކަމެއްކަމަށާއި، މުޙައްމަދުލް ފާތިޙް، އެމިސްކިތް މުސްލިމުންނަށް ވަޤުފު ކުރެއްވާފައިވާއިރު، އެބިނާ ބޭނުންކުރެވެން ޖެހޭނީ މިސްކިތެއްގެ ގޮތުގައި ކަމަށް ތުރުކީގެ ސަރުކާރާއި އިދިކޮޅަށް ކުރި ދަޢުވާ އަކާއި ވިދިގެންނެވެ. މުޙައްމަދުލް ފާތިޙު މިގޮތަށް ނިންމަވާ ލިޔުއްވި ފަތްފުށްތައް އަދާ ޖެހެންދެންވެސް ތުރުކީގައި ފެންނަން އެބަހުއްޓެވެ.\nޚަބަރު ދިރާސާ ކުރައްވާ ބޭފުޅުން ލިޔުއްވާ ގޮތުގައި އާޔާ ޞޫފިޔާ އަނބުރާ މިސްކިތަކަށް ހެދުމަށް ނިންމުނު ނިންމުމަކީ މުސްލިމުންނާއި ނަޞާރާއިންނާއި ދެމެދުގައި އޮތް ވާދަވެރިކަމުގެ ނަތީޖާއެއް ނޫނެވެ. އެހެނަސް އެއީ ތުރުކީގައި 80 ގެ އަހަރުތަކާއި އެކު އިޢާދަ ވަމުން އަންނަ އިސްލާމީ ފިކުރުގެ ރަމްޒެކެވެ. މިދިޔަ 40 އަކަށް އަހަރުގެ ތެރޭގައި ތުރުކީގެ ރައްޔިތުންގެ ބަޔަކު ދަނީ މިލިޓަރީ ސެކިއުލަރިޒަމާއި (ޢަސްކަރީ ޢަލްމާނިއްޔަތާއި) އިދިކޮޅު ހަދަމުންނެވެ. އާޔާ ޞޫފިޔާ ދާރުލް އާޘާރަކަށް ބަދަލު ކުރުމަކީ ހުޅަނގުގެ ސެކިއުލަރިޒަމް ކުރިއަރަމުން އައި ގޮތުގެ ރަމްޒަކަށްވާ ފަދައިން، އެބިނާ އަލުން މިސްކިތަކަށް އިޢާދަ ވުމަކީ ތުރުކީން، އެބައިމީހުންގެ ކާބަފައިންގެ (އިސްލާމީ) ޘަޤާފަތަށް އެނބުރި ދިޔަ ދިޔުމެއްގެ ގޮތުގައި އުރްދުޣާނު ވަނީ ޞިފަ ކުރައްވާފައެވެ. އުރްދުޣާނު އިސްތަންބޫލުގެ މޭޔަރަކަށް ހުންނެވި އިރުގެ ސްޕީޗުތައް އަޑުއަހާލި ކަމުގައިވިޔަސް، ތަކުރާރުކޮށް އާޔާ ޞުފިޔާގެ ވާހަކަ ދައްކަވާފައިވާ ކަން ފާހަގަ ކުރެވެއެވެ.\nމިދިޔަ ޖުލައި މަހުގެ 10 ވަނަ ދުވަހު އާޔާ ޞޫފިޔާ އަލުން މިސްކިތަކަށް އިޢާދަ ކުރުމަށް ތުރުކީގެ ހައި ކޯޓުން ނެރުނު ނެރުމަކީ އިސްލާމީ ތާރީޚުގައި މުސްލިމުންނަށް ލިބިގެންދިޔަ ނަޞްރެކެވެ. އެއީ ތުރުކީގެ އެތައް އިސްލާމީ ޢިލްމުވެރިންނާއި، ލީޑަރުންނާއި އަދި ރައްޔިތުން ކުރައްވާފައިވާ މިންނެތް މަސައްކަތުގެ ނަތީޖާއެވެ. އެއީ މުޙައްމަދުލް ފާތިޙް އެންމެހާ މުސްލިމުންނަށް ވަޤުފު ކުރައްވާފައިވާ މުސްލިމުންގެ ބިން، އަނބުރާ އޭގެ ހައްޤުވެރިންނަށް ލިބުނު ދުވަހެވެ.


ތިލަދުންމަތީ ދެކުނުބުރީ ކުމުންދޫ ކައުންސިލްގެ އިދާރާ\nރުއްގަހުގެ ވެރިން ހޯދުން\nހދ.ކުމުންދޫ ފެނަކަ ކޯޕަރޭޝަން ބުރާންޗްގެ އޮފީސް އިމާރާތް އެޅުމަށް ހަމަޖެހިފައިވާ ބިމުގައި ހުރި ރުއްގަހުގެ ބަދަލު ހަމަޖެއްސުމާއި ގުޅޭ.\nސުރުހީގައި ދެންނެވުނު މަސްރޫޢުގެ ދަށުން ހދ.ކުމުންދޫ ފެނަކަ ކޯޕަރޭޝަން ބުރާންޗްގެ އޮފީސް އިމާރާތް އެޅުމަށް ހަމަޖެހިފައިވަނީ ކުމުންދޫ ސުކޫލްގެ ހުޅަގުން ފްޓްބޯޅަ ދަނޑުގެ އުތުރުން އޮތް ބިމުގައެވެ. މިދެންނެވި ބިމަށް އަރާގޮތަށްހުރި ރުއްގަހުގައި މިއިދާރާއިން ވާނީ 1 ން ފެށިގެން 28 އާއި ހަމައަށް ނޫ ކުލައިން ނަންބަރުޖަހާފައެވެ. އަދި މިދެންނެވި ރުއްގަސްތައް ވަނީ "X" މިފާހާގަޖަހާފައެވެ.\nމިދެންނެވި ނަންބަރުޖަހާފައިވާ ރުއްގަހުގެ ވެރިފަރާތުން 09 އޭޕްރީލް 2020 ވާ ބުރާސްފަތި ދުވަހުގެ 13:00 ގެ ކުރިން ރުއްގަސްތަކުގައި ނަންބަރު ޖެހުމަށްފަހު، އެފަރާތުގެ ރުއްގަސްކަން ސާބިތުކުރުމަށްޓަކައި ސިޓީ ހުށަހެޅުއްވުން އެދެމެވެ. ހުށަހަޅުއްވާ ސިޓީގައި މިއިދާރާއިން ޖަހާފައިވާ ނަމްބަރާއި،ގޭގެ ރަޖިސްޓްރީ ނަންބަރާއި، ވެރިފަރާތުގެ ނަމާއި އެޑްރެސް، އަދި ސިޓީ ހުށަހަޅުއްވާ ފަރާތުގެ ރުއްގަސްކަމަށް ހެކިވާނެ2ފަރާތެއްގެ ނަން ސާފުކޮށް އެގެން އޮންނަންވާނެއެވެ.\nމަތީގައި ދެންނަވާފައިވާ ތާރީޚްގެ ނިޔަލަށް ސިޓީހުށަހަޅާފައިނުވާ ރުއްގަހަކީ ރައްޔިތުންގެ ރުއްގަހުގެ ގޮތުގައި ބަލައި މައްސަލަ ނިންމާނެވާހަކަ ދަންނަވަމެވެ.\nމިހެންވެ، މިކަން ޢާންމުކޮށް އެންގުމަށްޓަކައި އިޢުލާނު ކުރީމެވެ.\n24 ރަޖަބް 1441\nޕަބްލިޝްކުރި ގަޑި: 1137\nސުންގަޑި: 09 އޭޕްރިލް 2020 1300


PHOTO GALLERY: Mercure Hotel hulhuvun | Mihaaru\nމާކިއޯ ކޫއްޑޫ ހޮޓެލް ހުޅުވުން\n26 ސެޕްޓެމްބަރ 2017\nމާކިއޯ ކޫއްޑޫ ހޮޓެލް: ސެޕްޓެމްބަރު 25، 2017- ގއ. ކޫއްޑޫގައި ގާއިމްކުރި މާކިއޯ ކޫއްޑޫ ހޮޓެލް ރަސްމީކޮށް ހުޅުވުމަށް ބޭއްވި ރަސްމިއްޔާތު: ރައީސް އަބްދުﷲ ޔާމީން ރަސްމީކޮށް ހުޅުއްވައި ދެއްވި މާކިއޯ ކޫއްޑޫ ހޮޓެލަކީ ޕްރިސްޓިން އައިލެންޑް އިންވެސްޓްމަންޓް ޕްރައިވެޓް ލިމިޓެޑުން ތަރައްގީކޮށްފައިވާ ރިސޯޓް ހޮޓެލެއް. އެއީ މެދުފަންތީގެ 68 ވިލާ ހިމެނޭގޮތަށް ޑިޒައިން ކޮށްފައިވާ، 24 ގަޑިއިރު ޚިދުމަތްދޭ ގޮތަށް ތައްޔާރުކޮށްފައިވާ ތަނެއް. އަދި މި ހޮޓަލަކީ ރާއްޖެ އާއި ބޭރުގެ ރަހަތައް އެކުލެވޭގޮތަށް ފަރުމާކުރެވިފައިވާ ތަނެ.---ފޮޓޯތައް: ރައީސް އޮފީސް\nމާކިއޯ ކޫއްޑޫ ހޮޓެލް: ސެޕްޓެމްބަރު 25، 2017- ގއ. ކޫއްޑޫގައި ގާއިމްކުރި މާކިއޯ ކޫއްޑޫ ހޮޓެލް ރަސްމީކޮށް ހުޅުވުމަށް ބޭއްވި ރަސްމިއްޔާތުގެ ތެރެއިން.---ފޮޓޯ: ރައީސް އޮފީސް\nމާކިއޯ ކޫއްޑޫ ހޮޓެލް: ސެޕްޓެމްބަރު 25، 2017- ގއ. ކޫއްޑޫގައި ގާއިމްކުރި މާކިއޯ ކޫއްޑޫ ހޮޓެލް ރަސްމީކޮށް ހުޅުވުމަށް ބޭއްވި ރަސްމިއްޔާތު ހުށަހަޅަނީ.---ފޮޓޯ: ރައީސް އޮފީސް\nމާކިއޯ ކޫއްޑޫ ހޮޓެލް: ސެޕްޓެމްބަރު 25، 2017- ގއ. ކޫއްޑޫގައި ގާއިމްކުރި މާކިއޯ ކޫއްޑޫ ހޮޓެލް ރަސްމީކޮށް ހުޅުވުމަށް ބޭއްވި ރަސްމިއްޔާތުގައި ރައީސް ޔާމީން (މ) ބައިވެރިވެވަޑައިގަންނަވަނީ.---ފޮޓޯ: ރައީސް އޮފީސް\nމާކިއޯ ކޫއްޑޫ ހޮޓެލް: ސެޕްޓެމްބަރު 25، 2017- ގއ. ކޫއްޑޫގައި ގާއިމްކުރި "މާކިއޯ ކޫއްޑޫ ހޮޓެލް" ރަސްމީކޮށް ހުޅުވުމަށް ބޭއްވި ރަސްމިއްޔާތު.---ފޮޓޯ: ރައީސް އޮފީސް\nމާކިއޯ ކޫއްޑޫ ހޮޓެލް: ސެޕްޓެމްބަރު 25، 2017- ގއ. ކޫއްޑޫގައި ގާއިމްކުރި މާކިއޯ ކޫއްޑޫ ހޮޓެލް: ރައީސް ޔާމީން މިއަދު ވަނީ މި ހޮޓާ ރަސްމީކޮށް ހުޅުއްވައި ދެއްވާފައި.---ފޮޓޯ: ރައީސް އޮފީސް\nމާކިއޯ ކޫއްޑޫ ހޮޓެލް: ސެޕްޓެމްބަރު 25، 2017- ގއ. ކޫއްޑޫގައި ގާއިމްކުރި "މާކިއޯ ކޫއްޑޫ ހޮޓެލް" ރަސްމީކޮށް ހުޅުވުމަށް ބޭއްވި ރަސްމިއްޔާތުގައި ޓޫރިޒަމް މިނިސްޓަރު ޒަމީރު (ކ) އަދި އިކޮނޮމިކް މިނިސްޓަރު ސައީދު (ވ).---ފޮޓޯ: ރައީސް އޮފީސް\nމާކިއޯ ކޫއްޑޫ ހޮޓެލް: ސެޕްޓެމްބަރު 25، 2017- ގއ. ކޫއްޑޫގައި ގާއިމްކުރި "މާކިއޯ ކޫއްޑޫ ހޮޓެލް" ރަސްމީކޮށް ހުޅުވުމަށް ބޭއްވި ރަސްމިއްޔާތުގެ ތެރެއިން.---ފޮޓޯ: ރައީސް އޮފީސް\nމާކިއޯ ކޫއްޑޫ ހޮޓެލް: ސެޕްޓެމްބަރު 25، 2017- ގއ. ކޫއްޑޫގައި ގާއިމްކުރި "މާކިއޯ ކޫއްޑޫ ހޮޓެލް" ރަސްމީކޮށް ހުޅުވުމަށް ބޭއްވި ރަސްމިއްޔާތުގައި ރައީސް ޔާމީން ވާހަކަފުޅު ދައްކަވަނީ.---ފޮޓޯ: ރައީސް އޮފީސް\nމާކިއޯ ކޫއްޑޫ ހޮޓެލް: ސެޕްޓެމްބަރު 25، 2017- ގއ. ކޫއްޑޫގައި ގާއިމްކުރި "މާކިއޯ ކޫއްޑޫ ހޮޓެލް" ރަސްމީކޮށް ހުޅުވުމުގެ ރަސްމިއްޔާތުގައި ހަވާއަރުވަނީ.---ފޮޓޯ: ރައީސް އޮފީސް\nމާކިއޯ ކޫއްޑޫ ހޮޓެލް: ސެޕްޓެމްބަރު 25، 2017- ގއ. ކޫއްޑޫގައި ގާއިމްކުރި "މާކިއޯ ކޫއްޑޫ ހޮޓެލް" ރައީސް ޔާމީން ރަސްމީކޮށް ހުޅުއްވައި ދެއްވަނީ.---ފޮޓޯ: ރައީސް އޮފީސް\nމާކިއޯ ކޫއްޑޫ ހޮޓެލް: ސެޕްޓެމްބަރު 25، 2017- ގއ. ކޫއްޑޫގައި ގާއިމްކުރި "މާކިއޯ ކޫއްޑޫ ހޮޓެލް" ރަސްމީކޮށް ހުޅުވުމަށް ބޭއްވި ރަސްމިއްޔާތުގެ ތެރެއިން، ގއ. އަތޮޅު ރަށްރަށުގެ 1،000 ޒުވާނުން ތަމްރީނުކޮށް ވަޒީފާ ދިނުމުގެ އެއްބަސްވުމެއްގައި ސަރުކާރާއި ކޫއްޑޫގައި ރިސޯޓް ހޮޓާ ހިންގަމުން އަންނަ ޕްރިސްޓިން އައިލެންޑްސް އިންވެސްޓްމެންޓާ ދެމެދު ސޮއިކުރަނީ.---ފޮޓޯ: ރައީސް އޮފީސް\nމާކިއޯ ކޫއްޑޫ ހޮޓެލް: ސެޕްޓެމްބަރު 25، 2017- ގއ. ކޫއްޑޫގައި ގާއިމްކުރި "މާކިއޯ ކޫއްޑޫ ހޮޓެލް" ރަސްމީކޮށް ހުޅުވުމަށް ބޭއްވި ރަސްމިއްޔާތުގައި ޓޫރިޒަމް މިނިސްޓަރު ޒަމީރު ވާހަކަ ދައްކަވަނީ.---ފޮޓޯ: ރައީސް އޮފީސް


Gaumee Universityge Coursethakun Jaaga Dhinumah Haassa Harakaatheh Baavvanee - Vaguthu\nޤައުމީ ޔުނިވަރސިޓީގެ ކޯސްތަކުން ޖާގަ ދިނުމަށް ހާއްސަ ހަރަކާތެއް ބާއްވަނީ\nއެމްއެންޔޫގެ ދަރިވަރުންތަކެއް - ފޮޓޯ: އެމްއެންޔޫ ފޭސްބުކް ޕޭޖް\nދިވެހިރާއްޖޭގެ ޤައުމީ ޔުނިވަރސިޓީ އެމްއެންޔޫއިން މަތީ ތަޢުލީމު ހާސިލް ހުރި ކުރުމަށް ފުރުސަތުތައް ފަހިކޮށްދިނުމުގެ މަޤްޞަދުގައި "ވަން ސްޓޮޕް އެޑްމިޝަން" ގެ ނަމުގައި ޚާއްޞަ ހަރަކާތެއް ބާއްވަން އެ ޔުނިވަރސިޓީން ތައްޔާރުވެއްޖެއެވެ.\nއެމްއެންޔޫއިން މިއަދު ބުނީ މި ހަރަކާތް ކުރިއަށްގެންދިއުމަށް ނިންމާފައި ވަނީ އަންނަ ހޮނިހިރު ދުވަހުގެ ހަވީރު 4:00 ން 6:00 އަދި ރޭގަނޑު 8:00 އިން 10:00 އަށް ޤައުމީ ޔުނިވަރސިޓީގެ މަރުކަޒީ އިދާރާގެ ގޯތިތެރޭގައި ކަމަށެވެ.\nއެމްއެންޔޫއިން މައުލޫމާތުދިން ގޮތުގައި މި ހަރަކާތުގައި އޭލެވެލް އޯލެވެލް އަދި އެހެން ތަޢުލީމީ ނަތީޖާތަކަށް ބަލައި ޤައުމީ ޔުނިވަރސިޓީން މަތީ ތަޢުލީމު ހާސިލުކުރުމަށް ހުޅުވާލެވިފައިވާ ފުރުސަތުތަކުގެ މަޢުލޫމާތު ފޯރުކޮށްދެވޭނެ އެވެ. އަދި މި އޮގަސްޓު މަހު ޔުނިވަރސިޓިން ފަށާ ކޯސްތަކުގެ ތެރެއިން ޖާގަހުރި ކޯސްތަކަށް އެޕްލިކޭޝަން ފޯމް ބަލައިގަނެ ޝަރުތު ފުރިހަމަވާ ފަރާތްތަކަށް ޖާގަ ކަށަވަރުކޮށްދިނުމުގެ މަސައްކަތްވެސް މި ހަރަކާތުގެ ތެރެއިން ކުރިއަށް ގެންދެވޭނެކަމަށް އެމްއެންޔޫއިން ބުނެއެވެ.\nމީގެ އިތުރުން އެޕްލިކޭޝަން ފޯމް ހުށަހަޅާ ފަރާތްތަކުގެ ތެރެއިން ސެޓްފިކެޓްތައް އެޓެސްޓު ކުރުމަށް ބޭނުންވާ ފަރާތްތަކަށް، ސެޓްފިކެޓްތައް އެޓެސްޓު ކޮށްދިނުމުގެ ޚިދްމަތްވެސް މި ހަރަކާތުގެ ތެރޭގައި ކުރިއަށްދާނެއެވެ.\nވަން ސްޓޮޕް އެޑްމިޝަންގެ ހަރަކާތްތައް އެމްއެންޔޫގެ އަތޮޅުތަކުގެ ކެމްޕަސްތަކުގައިވެސް ކުރިއަށްގެންދިއުމަށް ވަނީ ނިންމާފައެވެ.\nއެގޮތުން ޔުނިވަރސިޓީގެ ގަމު ކެމްޕަހާއި ތިނަދޫ ކެމްޕަހުގައި، 13 ޖުލައިވާ ހޮނިހިރު ދުވަހުގެ ހަވީރު 4:00 އިން 6:00 އަށް ޔުނިވަރސިޓީގެ ކޯސްތަކުގެ މަޢުލޫމާތު ފޯރުކޮށްދީ، އެޕްލިކޭޝަން ބަލައިގަނެ، ޖާގަ ކަށަވަރުކޮށްދިނުމުގެ މަސައްކަތްތައް ކުރިއަށް ގެންދާނެއެވެ.\nޤައުމީ ޔުނިވަރސިޓީގެ މިއަހަރުގެ ދެވަނަ ޓަރމްގެ ކިޔެވުން ފެށުމަށް ހަމަޖެހިފައިވަނީ އޮގަސްޓުމަހުގެ4ވަނަ ދުވަހުއެވެ. ޔުނިވަރސިޓީގެ ކޯސްތަކަށް މުޅިން އަލަށް ހޮވިފައިވާ ފަރާތްތަކުގެ އޮރިއެންޓޭޝަން ޕްރޮގްރާމުތައް ފެށޭނީ 28 ޖުލައި 2019 ވާ އާދިއްތަ ދުވަހުއެވެ.\nޔުނިވަރސިޓީގެ އެކި ކޯސްތަކުގައި 7000 އަށްވުރެ ގިނަ ދަރވަރުން މިހާރު ތަޢުލީމު ހާސިލުކުރަމުން ގެންދެއެވެ.\nކޮންމެ އެދުރަކަށްވެސް އެމްޑީއެން ރިޕޯޓާ ގުޅިގެން ވާހަކަ ދެއްކެން ވާނެ: ކުރީގެ ޗާންސެލަރ\nޤައުމީ ޔުނިވާސިޓީގެ ރިސާޗް ގްރާންޓް އެވޯޑު ނުވަ ބޭފުޅަކު ހާސިލްކޮށްފި


Rahyithunnah fihlavaigen ulhuhvaa dhe membarun!\nރައްޔިތުންނަށް ފިއްލަވައިގެން އުޅުއްވާ ދެ މެމްބަރުން!\nމަތީގައި އެވާ ފޮޓޯއިން ތިޔަ ފެނިވަޑައިގަންނަވަނީ ކުޅުދުއްފުށީ ދެކުނު ދާއިރާ މަޖިލިސް މެމްބަރު މުހައްމަދު ނަޝީދާއި އުތުރު ދާއިރާގެ މަޖިލިސް މެމްބަރު އަބުދުލް ޣަފޫރު މުސާ އެވެ. މި ދެ ބޭފުޅުންނަކީ ވެސް މަޖިލީހު ގޮނޑިއަށް ވާދަކުރެއްވިއިރު ގިނަ ކަންތައްތަކެއް ކޮށްދެއްވާނެ ކަމަށް ވައުދުވެވަޑައިގެންނެވި ދެ ބޭފުޅުންނެވެ. އެހެން ދާއިރާތަކުގެ މެމްބަރުންނާ ހިލާފަށް ކުޅުދުއްފުށީގެ ދެ ދާއިރާއަށް ނިސްބަތްވާ މި ދެ މެމްބަރުން އިންތިހާބަށްފަހު ކުޅުދުއްފުށީ ރައްޔިތުންގެ ހައްގުގައި މިދެ މެމްބަރުން އަޑު އުފުލާ މަންޒަރެއް މަޖިލީހުގެ ތެރެއިން ފެނިގެނެއް ނުދެއެވެ.\nއެހެން ދާއިރާތަކުގެ މަޖިލިސް މެމްބަރުން އެ މެމްބަރުންގެ ދާއިރާ ތަރައްގީކުރުމަށް ސަރުކާރާ ގުޅިގެން ބޮޑެތި މަސައްކަތްކޮށް އެދާއިރާއަށް ދިމާވެފައިވާ ހުރި ގޮންޖެހުންތަކުގެ ވާހަކަތައް މަޖީލިހުގައި އަބަދުމެ ދައްކާއިރު މި ދެ މެމްބަރުން މަޖިލީހުން ފެނިވަޑައިގަންނަވަނީ “މަންމަން” ދެ ބޭފުޅުންގެ ގޮތުގައި އެވެ.\nމި ދެ ބޭފުޅުން ވެސް މިއީ ކުޅުދުއްފުށީގެ ދެ ގޮނޑި މަޖިލީހުގައި ފުރުއްވަމުން ގެންދަވާ ދެ ވަނަ ދައުރެވެ. ރައީސް ނަޝީދުގެ ވެރިކަމުގެ މެމްބަރު ޣަފޫރުގެ ފެނިގެންދިޔައީ ކުޅުދުއްފުށީ ރައްޔިތުންނާ ގާތުން މަސައްކަތް ކުރެއްވި ބޭފުޅެއްގެ ގޮތުގައި ނަމަވެސް މި ދައުރުގައި ކުޅުދުއްފުއްޓަށް ވަޑައިގެންފައިވެސް ނުވެ އެވެ.\nމެމްބަރު ޣަފޫރާ ހިލާފަށް މެމްބަރު ނަޝީދު ކުރީ ދައުރުގައި ވެސް އަދި މިދައުރުގައިވެސް ފެނިގެންދަނީ ކުޅުދުއްފުށި ރައްޔިތުންނާ ވަރަށް ބީރެއްޓެހި މެމްބަރެއްގެ ގޮތުގައެވެ. މަޖީލީހުގެ އެއްވެސް ޖަލްސާއެއްގައި ކުޅުދުއްފުއްޓާބެހޭ ގޮތުން ނުވަތަ ހދ އަތޮޅާ ބެހޭ ގޮތުން ވާހަކަ ދައްކަވާ އަޑެއް ނީވެއެވެ.\nގިނަ ރައްޔިތުންތަކެއް ގަބޫލުކުރީ ޕީޕީއެއް ސަރުކާރެއްގައި މެމްބަރު ނަޝީދުގެ ދައުރު ވަރަށް ބޮޑަށް ފެންނާނެ ކަމަށެވެ. އެއީ އެމަނިކުފާނުގެ ޕާޓީއަކީ ވެރިކަން ކުރާ ޕާޓީއަށް ވުމުންނެވެ. ޣަފޫރާ ހިލާފަށް ނަޝީދު ގިނަ ވައުދުތަކެއް ކުޅުދުއްފުށީ ރައްޔިތުންނަށް ވެވަޑައިގަތެވެ. ނަމަވެސް އެއިން އެއްވެސް ވައުދެއް މިހާތަނަށް ފުއްދަވާފައި ނުވާއިރު ކުޅުދުއްފުއްޓަށް ވަޑައިގަންނަވަނީ ވެސް ވަރަށް މަދުންނެވެ. އަދި ދާއިރާގެ ރައްޔިތުންނާ ބައްދަލުކުރައްވަނީ ވެސް ހަމަ އެހާމެ މަދުންނެވެ.\nކޮންމެއަކަސް މި ދެ މެމްބަރުންނަކީ މަޖިލީހުގެ ގޮނޑި ކާމިޔާބުކުރުމަށްފަހު ކުޅުދުއްފުށީ ރައްޔިތުންނަށް ފިއްލަވައިގެން އުޅުއްވާ ދެ މެމްބަރުން ކަހަލައެވެ. މަޖިލީހުގެ ރަސްމީ މަސައްކަތުގެ ދާއިރާގައި ވެސް އަދި ސަރުކާރާ ގުޅިގެން ކުރެވެންހުރި ކަންކަމުގައި ވެސް، ނުވަތަ ސަރުކާރު ޒިންމާދާރުކުރުމުގައި ވެސް ކުޅުދުއްފުށީ ރައްޔިތުންނަށް މި ދެ މެމްބަރުންގެ އެއްވެސް އެހީތެރިކަމެއް ނުލިބެއެވެ. ރައްޔިތުންގެ ފަރާތުން މަޖިލީހުގައި ވަކާލާތެއް ނުކުރެވެއެވެ.


Boa Thala Vaa Sababu Hoadhaifi - Vaguthu\nބޯ ތަލަވާ ސަބަބު ހޯދައިފި\nދުނިޔޭގެ އާބާދީގެ 10 ޕަސެންޓަކީ ބޯ ތަލަވުމުގެ މައްސަލަ ކުރިމަތިވެފައިވާ މީހުންނެވެ. އެއީ ގާތްގަނޑަކަށް 750 މިލިއަނަށް ވުރެން ގިނަ މީހުން ކަމުގައި ވާއިރު، ދާދި ފަހުން ސައިންޓިސްޓުން މިވަނީ ބޯ ތަލަވަނީ ކީއްވެގެންކަން ދެނެގަންފައެވެ.\nބޮލުން އިސްތަށި ފައިބާކަން އެނގޭ ހިސާބުން ފެށިގެން އެކަމަށް ފަރުވާ ހޯދަން ޖެހޭނެއެވެ. އެހެން ނޫންނަމަ، މާގިނަ ދުވަހެއް ނުވެ ފެންނާނީ ބޯ ތަލަވާ މަންޒަރެވެ. މިހާރު ރާއްޖޭގެ މާކެޓުގައިވެސް އިސްތަށި ފޭބުން ހުއްޓުވައިދޭ އެތައް ޕްރޮޑަކްޓުތަކެއް ލިބެން ހުންނައިރު، އެފަދަ އެއްޗެހި ބޭނުން ކުރުމަކީ ވަރަށް މުހިއްމު ކަމެކެވެ. ތަލަވުމުން ދެން އިސްތަށި އަލުން ފަޅުވަން މަސައްކަތް ކުރާނަމަ އަތުން މާ ބައިވަރު ޙަރަދުތަކެއް ހޭދަވެގެން ދާނެކަން ހަނދާނުގައި ބަހައްޓާށެވެ.\nސިއްހީ ގޮތުން ދިމާވާ މުސީބާތްތަކަށް ރާއްޖެ ތައްޔާރުވާން ޖެހޭ: އަމީން\nއެހެންވީމާ ބަކިންހަން ޕެލަސްގައި ވައި ނުސާފު.ޕްރިންސް ވިލިއަމްގެ ތަލަވަނީ އެހެންވެ. ޙަހަހ\nއޮކްޓޯބަރ 11, 2019 14:40


Raajje Aai Lanka Gulhigen SAFF Championship Baavvany? - Vaguthu\nރާއްޖެއާއި ލަންކާ ގުޅިގެން ސާފް ޗެމްޕިއަންޝިޕް ބާއްވަނީ؟\nރާއްޖެއަށް ލިބުނު ކާމިޔާބީއާއިއެކު ކުޅުންތެރިންނާއި ދިވެހި ޓީމް އުފާ ފާޅުކުރުން - ވަގުތު އިމޭޖެސް: އިބްރާހިމް ޝާބިލް\nދިވެހި ސަރުކާރުގެ އެއްބާރުލުން ލިބޭނަމަ މިއަހަރު ބާއްވަން މަސައްކަތްކުރާ 13 ވަނަ ސާފް ޗެމްޕިއަންޝިޕު ދިވެހިރާއްޖެއާއި ސްރީލަންކާ ގުޅިގެން ހޯސްޓުކުރުމުގެ ވިސްނުމެއް ގެންގުޅޭކަމަށް އެފްއޭއެމުން ބުނެފިއެވެ.\nރާއްޖެއިން އެންމެ ފުރަތަމަ ސަރަހައްދީ މުބާރާތުގެ ތަށި 2008 ވަނަ އަހަރު އުފުލާލީވެސް ދިވެހިރާއްޖެއާއި ލަންކާ ގުޅިގެން ބޭއްވި މުބާރާތުގައެވެ. އެފަހަރު ރާއްޖެ ޗެމްޕިއަންކަން ހޯދީ ސްރީލަންކާގެ ސުގަތަދާތަ ސްޓޭޑިއަމުގައި ކުޅުނު ފައިނަލުގައި އިންޑިއާ ބަލިކޮށްގެންނެވެ.\nމި މުބާރާތް މިއަހަރު ބާއްވަން ފުރަތަަމަ އޮތީ ބަންގްލަދޭޝްގައެވެ. އެންމެ ފުރަތަމަ މި މުބާރާތް ބާއްވަން މަސައްކަތްކުރީ މިދިޔަ އަހަރުގެ ސެޕްޓެމްބަރ 19 އިން 30 އަށެވެ. އޭގެފަހުން ކޮވިޑުގެ ހާލަތު ގޯސްވުމުން މުބާރާތް މިއަހަރަށް ފަސްކުރީ އެވެ.\nނަމަވެސް ދިމާވަމުންދާ އެކި ގޮންޖެހުންތަކާއި ގުޅިގެން މި މުބާރާތް ބަންގްލަދޭޝްގައި ބޭއްވުމުގެ ފުރުސަތު ވަރަށް ކުޑައެވެ. އެއީ ބަންގްލަދޭޝްގައި ކޮވިޑުގެ ހާލަތު އޮތް ގޮތުން އެގައުމުގެ ސަރުކާރުން އެކަމަށް ފުރިހަމަ އެއްބާރުލުން ދޭނެ ކަމަށް ނުބެލެވޭތީ އެވެ. އަދި މިހާތަނަށް މުބާރާތް ސްޕޮންސަރ ކުރާނެ ބައެއްވެސް ނެތެވެ.\nއެހެންކަމުން މި މަހުގެ ތެރޭގައި މުބާރާތާއި ގުޅޭ ފަހުގެ ނިންމުން ނިންމާނެ ކަމަށް ސާފްގެ ޖެނެރަލް ސެކްރެޓަރީ އަންވާރުލް ހައްގު ވިދާޅުވިއެވެ. ބޮޑަށް ބެލެވޭ ގޮތުގައި އަލުން ބިޑަށް ހުޅުވާލާނެ އެވެ.\nބައްސާމް ވިދާޅުވީ ރާއްޖެއާއި ލަންކާ ގުޅިގެން ބިޑުކުރާނީ ދިވެހި ސަރުކާރާއި މަޝްވަރާތަކެއް ކުރުމަށްފަހު ކަމަށެވެ. އަދި ބޮޑު މުބާރާތެއް ބާއްވާނަމަ ގިނަ މަސައްކަތްތަކެއް ހުންނާނެ ކަމަށާއި އެކި މުއައްސަސާތައް ގުޅިގެން މިކަމުގައި މަސައްކަތްކުރަން ބޭނުންވާ ކަމަށް ބައްސާމް ވިދާޅުވިއެވެ.\n"އަޅުގަނޑު ކޮންމެވެސް ވަރަކަށް މަޝްވަރާކޮށްލިން މިސާލަކަށް މިކަހަލަ ހުށަހެޅުމެއް އަޅުގަނޑުމެން ކޮށްފިއްޔާ ލަންކާ އެއަށް އެއްބަސްވާނެތޯ. އެ ބޭފުޅުން ވިދާޅުވީ އަޅުގަނޑުމެން ވަރަށް ބޮޑަށް ތައްޔާރޭ މިކަހަލަ ފުރުސަތެއް އޮވެއްޖެއްޔާ ބައިވެރިވެގެން ކުރަން" ރާއްޖެޓީވީގައި ވާހަކަދައްކަވަމުން ބައްސާމް ވިދާޅުވިއެވެ.\nރާއްޖެއާއި ލަންކާ އިން މުބާރާތް ހޯސްޓުކުރަން ޝައުގުވެރިވާ އިރު ނޭޕާލް އިންވެސް ވަނީ މުބާރާތް ހޯސްޓުކުރަން ބޭނުންވާ ކަމަށް ބުނެފައެވެ.\nމިއަހަރުގެ ސާފް ޗެމްޕިއަންޝިޕް ބާއްވަން މަސައްކަތްކުރަނީ ލީގު އުސޫލުންނެވެ. އެއީ މިފަހަރު ސާފް ޗެމްޕިއަންޝިޕް ކުޅޭނީ ފަސް ގައުމާއެކު ކަމަށް ވާތީއެވެ. އެއީ ކޮވިޑާއި ގުޅިގެން ބޫޓާނަށް ގައުމުން ބޭރަށް ނުދެވޭތީ އާއި ފީފާއިން ޕާކިސްތާން ސަސްޕެންޑުކޮށްފައި ވުމުންނެވެ.\nމި މުބާރާތުގެ އެންމެ ފަހުގެ ޑިފެންޑިން ޗެމްޕިއަނަކީ ރާއްޖެ އެވެ. 2018 ވަނަ އަހަރު ބަންގްލަދޭޝްގައި ބޭއްވި މުބާރާތުގެ ތަށި ރާއްޖެއިން ހޯދީ ފައިނަލުގައި އިންޑިއާ ބަލިކޮށްގެންނެވެ.\nސާފް ޗެމްޕިއަންޝިޕުގައި އިންޑިއާއިން މިފަހަރު ވާދަކުރާނީ ސީނިއާ ޓީމު\nޖުލައި 21, 2021 11:00\nސަޅިކަމެއްމީ . ޤައުމު ބައިބައި ވެފަ އޮތް ދަނޑިވަޅެއްގަ އެންމެން އެކުވެރި ކޮށްލެވޭނެ ކަމެއްކަމަށް ބެލެވޭ. ސުވާލަކީ ސަރުކާރު އެއަބާރުލުން ދޭނެބާއޭ؟\nޖުލައި 23, 2021 17:47\nތި ނޫން އެހެން ލެވެލް އަކައް ދާންވެެއްޖެ


Gavaidhun doctor ah dhahkkai cancer baleege alaamaai thakah faaraveri vaan jehey: Amru - One Online\nއެސްޓީއޯގެ އެމްޑީ ހުސެއިން އަމްރު "އޮންކޯ ސްޕެކްޓްރާ އެޑިޝަން 2" ފޯރަމުގައި ވާހަކަ ދައްކަވަނީ --- ފޮޓޯ: އެސްޓީއޯ\nގަވައިދުން ޑޮކްޓަރަށް ދައްކައި ކެންސަރު ބަލީގެ އަލާމާތްތަކަށް ފާރަވެރިވާން ޖެހޭ: އަމްރު\nކެންސަރު ބައްޔަކީ ގިނަ ފަހަރަށް ތިމާއަށްވެސް ނޭނގި ޖެހޭ ބައްޔެއް ކަމަށާއި ގަވައިދުން ޑޮކްޓަރަށް ދައްކައި މި ބަލީގެ އަލާމާތްތަކަށް ފާރަވެރިވާން ޖެހޭ ކަމަށް އެސްޓީއޯގެ މެނޭޖިން ޑިރެކްޓަރު ހުސައިން އަމްރު ވިދާޅުވެއްޖެއެވެ.\nއަމްރު މިހެން ވިދާޅުވެފައި ވަނީ މިއަދު ކުރެއްވި ޓުވީޓެއްގައެވެ. މި ޓުވީޓުގައި އިއްޔެ ފެށި "އޮންކޯ ސްޕެކްޓްރާ އެޑިޝަން 2" ފޯރަމުގައި ދެއްކެވި ވާހަކަ ތަކަށް އަމްރު އިޝާރާތް ކުރެއްވިއެވެ.\nއެގޮތުން ކެންސަރު ބަލީގެ ވާހަކައަކީ މީހުން ދައްކާ ހިތްވާ ވާހަކައެއް ނޫން ކަމަށާއި، އެއީ ގިނަ ފަހަރަށް މީހުން އަޑުއެހުމަށް ބޭނުންނުވާ ވާހަކައެއް ކަމަށް އަމްރު ވިދާޅުވިއެވެ. އަދި ކަން މިހެން ހުރި ނަމަވެސް ރާއްޖޭގައި ކެންސަރު ބަލި ގިނަވަމުން އަންނަކަން އަމްރު ފާހަގަ ކުރެއްވިއެވެ.\nއަމްރު ވިދާޅުވީ މީހުންނަށް ހީވާވަރަށް ވުރެ އަވަސް ސްޕީޑެއްގައި ރާއްޖޭގައި ކެންސަރު ބަލި ފެތުރެމުން އަންނަ އިރު މި ބައްޔަކީ ގިނަ ފަހަރަށް ވަކި އަލާމާތްތަކެއް ފެނުމުގެ ކުރިން މި ބަލި ޖެހިފައިވާކަން ދެނެ ނުގަނެވޭ ބައްޔެއް ކަމަށެވެ. އަދި ދިރިއުޅުމުގެ ވައްޓަފާޅި ސިއްހަތަށް ފައިދާ ކުރުވަނިވި ގޮތަކަށް ބަދަލުކޮށް، ގަވައިދުން ޑޮކްޓަރަށް ދެއްކުމުގެ އިތުރުން މި ބަލީގެ އަލާމާތްތަކަށް ފާރަވެރިވެ ތިބުމަކީ ވެސް މުހިއްމު ކަމެއް ކަމަށް އަމްރު ވިދާޅުވިއެވެ.\n"އޮންކޯ ސްޕެކްޓްރާ އެޑިޝަން 2" ފޯރަމުގައި ދެއްކެވި ވާހަކައިގަވެސް މި ކަންކަން ފާހަގަ ކުރައްވާފައިވާނޭ ކަމަށް އަމްރު ވިދާޅުވިއެވެ. މީގެ އިތުރުން އިއްޔެ މި ފޯރަމް ފެއްޓެވުމުގެ ގޮތުން ވާހަކަ ދައްކަވަމުން އަމްރު ވަނީ މި ބަލީގެ މީހުންނަށް ދޭ ފަރުވާއެކޭ އެއްގޮތަށް ބައްޔަށް މީހުން ހޭލުންތެރި ކުރުމާއި މި ބަލި ޖެހުމުގެ ކުރިން ރައްކާތެރިކަމުގެ ފިޔަވަޅު އެޅުމަކީވެސް މުހިއްމު ކަމެއް ކަމަށް ވިދާޅުވެފައެވެ.\nތިން ދުވަހުގެ މި ފޯރަމަކީ އެސްޓީއޯ، އައިޖީއެމްއެޗް، ކެންސާ ސޮސައިޓީ އޮފް މޯލްޑިވްސް، ހުޅުމާލޭ ހޮސްޕިޓަލް އަދި މިދާއިރާގެ އެކި ފަރާތްތަކުގެ ބައިވެރިވުމާއެކު ކުރިއަށް ގެންދާ ފޯރަމެކެވެ. މި ފޯރަމުގައި ވާހަކަ ދައްކަވަމުން ރައީސް އޮފީހުގެ މިނިސްޓަރު އަލީ ޝިޔާމް ވަނީ އެވްރެޖްކޮށް ކޮންމެ މަހަކު އައިޖީއެމްއެޗްގެ އޮންކޮލޮޖީ ޑިޕާޓްމަންޓުގައި 53 މީހުން ކެންސަރު ބައްޔަށް ފަރުވާ ހޯދުމަށް ރަޖިސްޓްރީ ވާކަމަށް ވިދާޅުވެފަ އެވެ.\nގުޅޭ ޓެގު ސިއްހަތު ހުޅުމާލެ ހޮސްޕިޓަލް އައިޖީއެމްއެޗް އެސްޓީއޯ ހުސެއިން އަމްރު


11 އަހަރުގެ ކުއްޖާގެ ރޭޕް މައްސަލަ: ގެސްޓްހައުސްތައް މޮނިޓާ ނުކުރެވޭ – Dhen.mv\n11 އަހަރުގެ ކުއްޖާގެ ރޭޕް މައްސަލަ: ގެސްޓްހައުސްތައް މޮނިޓާ ނުކުރެވޭ\nމާލޭގެ ގެސްޓް ހައުސްއެއްގައި 11 އަހަރުގެ ކުޑަ ކުއްޖަކު ރޭޕް ކުރުމާއި ގުޅިގެން ހަރުކަށި ފިޔަވަޅުތައް އެޅުމަށް ކުޑަކުދިންގެ ހައްގުތައް ރައްކާތެރިކުރުމަށް މަސައްކަތް ކުރާ، އެޑްވޮކޭޓިން ދަ ރައިޓްސް އޮފް ޗިލްޑްރަން، (އާކް) އިން ގޮވާލައިފި އެވެ.\nމިދިޔަ ބުދަ ދުވަހު ކުޑަ ކުއްޖާ ރޭޕްކުރީ މަގުމައްޗަށް ނުކުތްތަނުން، މަގުމަތީގައި ހުރި މީހަކު އެ ކުއްޖާ ގެސްޓް ހައުސްއަކަށް ގެންދިއުމަށް ފަހު އެވެ. އެ މައްސަލައާ ގުޅިގެން އުމުރުން 38 އަހަރުގެ ފިރިހެނަކު ވަނީ ރޭ ހައްޔަރުކޮށްފަ އެވެ.\nއެމައްސަލައާ ގުޅިގެން އާކުން ނެރުނު ބަޔާނުގައި ވަނީ ޓޫރިޒަމް މިނިސްޓްރީގައި ރަޖިސްޓަރީ ކޮށްފައިވާ ގެސްޓް ހައުސްތައް ގަވައިދުން މޮނިޓާ ނުކުރެވޭ ކަމަށާއި ކަނޑައަޅާފައިވާ އުސޫލުތަކާ ހިލާފަށް އެއްވެސް ހުއްދައެއް ނެތި ވެސް ދުވަހު ކުއްޔަށް ކޮޓަރިތައް ދޫކުރާ ކަމަށެވެ.\nގެސްޓްހައުސްތަކުގައި ކުޑަކުދިންނަށް ކުރާ ޖިންސީ އަނިޔާ އާއި ނާޖާއިޒް ފައިދާ ނެގުމުގެ މައްސަލަތައް ނުވަތަ އެކްސްޕްލޮއިޓޭޝަން ހުއްޓުވުމަށްޓަކައި ހަރުކަށި ފިޔަވަޅުތަކެއް އެޅުމަށް އާކް އިން ވަނީ ގޮވާލައިފަަ އެވެ.\n"އެކްސްޕްލޮއިޓް ކުރުމުގެ މަގުސަދުގައި ކުޑަކުދިން އެއް ރަށުން އަނެއް ރަށަށް ގެންދާ ކަމަށް ރިޕޯޓުކުރެވޭ މައްސަލަތައް އިތުރުވަމުން ދާތީ، އިންސާނީ ވަގުފާރިން ކުޑަކުދިން ރައްކާތެރި ކުރުމަށްޓަކައި ދަތުރުފަތުރުކުރުމާ ގުޅުން ހުރި ގާނޫނުތަކާއި ގަވައިދުތައް އިތުރަށް ހަރުދަނާކުރުމަށް ވެސް ގޮވާލަން،" ބަޔާނުގައިވެ އެވެ.\nމި ދެ މައްސަލަ ފުރިހަމައަށް ތަހުގީގުކޮށް 2019 އަހަރު ފާސްކުރި ކުޑަކުދިންގެ ހައްގުތައް ރައްކާތެރިކުރުމުގެ ގާނޫނުގެ ދަށުން މައްސަލައިގައި ވީހާ ވެސް އަވަހަކަށް ފިޔަވަޅު އަޅަން ގޮވާލާފައިވެ އެވެ.\nއާކުން ބުނިގޮތުގައި، ގާނޫނު ތަންފީޒުކުރާ ފަރާތްތަކާއި ޝަރުއީ އަދި އިޖުތިމާއީ ދާއިރާގައި ރަނގަޅު ކުރަން ހުރި ގިނަ ކަންތައްތަކެއްގެ ސަބަބުން އަނިޔާއިން ކުޑަކުދިން ރައްކާތެރިކުރަން ބޮޑެތި ހުރަސްތަކެއް ހުރި ކަމަށެވެ.\nމިދިޔަ މަހުގެ ފަހުކޮޅު ވެސް އުމުރުން 16 އަހަރު ނުވާ ކުއްޖެއްގެ އާއިލާ އަށް އޮޅުވާލައިގެން ރަށަކުން މާލެ ގެނެސް ގެސްޓް ހައުސްއެއްގައި ރޭޕް ކުރި މައްސަލައެއް ވަނީ ފެންމަތިވެފަ އެވެ. ފުލުހުން އޭރު ބުނެފައިވަނީ ކުއްޖާ ހޯދަން ފެށީ އެ ކުއްޖާ އަށް ވީނުވީއެއް ނޭނގި، ނުރައްކަލަށް ހުށަހެޅިފައިވާ ކަމުގެ މައްސަލައެއް އާއިލާ އިން ހުށަހެޅުމުން ކަމަށެވެ. ރޭޕްކޮށް، ކުޑަކުއްޖާ ބްލެކްމެއިލް ކުރިކަމުގެ ތުހުމަތުގައި އުމުރުން 24 އަހަރުގެ ދިވެހި ފިރިހެނަކު ވަނީ ހައްޔަރު ކޮށްފަ އެވެ.


Current bill boduvi massala majlis ah hushahalhaifi | ThePress\nކަރަންޓު ބިލް ބޮޑުވި މައްސަލަ މަޖިލީހަށް ހުށަހަޅައިފި\nގަލޮޅު ދެކުނު ދާއިރާގެ މެންބަރު މީކާއިލް އަހުމަދު ނަސީމް / ފޮޓޯ: މަޖިލިސް\nމާލޭ ގެގޭގެ ކަރަންޓު ބިލު މިދިޔަ މަހު ބޮޑުވެފައިވާ މައްސަލަ މަޖިލީހަށް ހުށަހަޅައިފިއެވެ.\nމިކަމް މަޖިލީހަށް ހުށަހެޅީ، ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް އެޑްރެސްކޮށް ގަލޮޅު ދެކުނު ދާއިރާގެ މެންބަރު މީކާއިލް އަހްމަދު ނަސީމެވެ. މީކާއިލް ހުށަހަޅާފައި ވަނީ ބިލް ބޮޑުވި މައްސަލާގައި ސްޓެލްކޯ ޖަވާބުދާރީ ކުރުވުމަށެވެ.\nއެ ސިޓީގައި ބުނީ މާލޭގެ ގޭގެއަށް މިދިޔަ މަހުގެ ކަރަންޓު ބިލު އައިއިރު އެ ބިލުތައް އާދަޔާ ހިލާފަށް ބޮޑުވެފައިވާ ކަމުގެ ޝަކުވާ ގިނަ ރައްޔިތުންގެ ފަރާތުން ލިބެމުންދާ ކަމަށެވެ. އެ ބިލުތައް ބޮޑުވެފައިވާ ކަމަށް ފެންނަނީ މާލެ ފުރަބަންދު ކުރުމާއި ގުޅިގެން ސަރުކަރުން ދިން ސަބްސިޑީ ކަނޑާލުމާ ގުޅިގެން ކަމަށް ސްޓެލްކޯއިން ވަނީ ބުނެފައެވެ.\nނަމަވެސް ފުރަބަންދު އައުމުގެ ކުރީ މަސްތަކުގައި ކަރަންޓު ބިލާ އާޅާކިޔާއިރުވެސް ޖޫން މަހުގެ ބިލު ދެގުނަ، ތިން ގުނަ އަދި ހަތަރުގުނަ ވެސް ބޮޑުވެފައިވާ ކަމަށް އެ ސިޓީގައިވެއެވެ.\nއެހެންކަމުން މީކާއިލް ހުށަހެޅީ، ކޮވިޑް-19ގެ ސަބަބުން ރައްޔިތުންނަށް މާލީ ގޮތުން އިންތިހާއަށް ދަތިވެގައިވާ މި ދަނޑިވަޅުގައި ޖޫން މަހުގެ ކަރަންޓު ބިލު އާދަޔާ ހިލާފަށް ބޮޑުވެފައިވާ ސަބަބު ހޯދުމަށެވެ. އަދި މަޖިލީހުގެ ކަމާ ބެހޭ ކޮމިޓީ މެދުވެރިކޮށް މިކަން އޮޅުން ފިލުވާ، ސްޓެލްކޯ ޖަވާބުދާރީ ކޮށްދިނުމަށް ވެސް މީކާއިލް ވަނީ އެދިފައެވެ.\nމީކާއިލް މިހެން ވިދާޅުވެފައިވާއިރު މާލޭ ގޭގޭގެ ކަރަންޓުބިލް އިންތިހާއަށް ބޮޑުވެފައިވާ މައްސަލަ ގިނަ ފަރާތްތަކުން ދަނީ ފާޅު ކުރަމުންނެވެ. ކަން މިހެން އޮތްއިރު، މިދިޔަ އަހަރު ވެސް މިހިސާބުގައި ކަރަންޓު ބިލުތައް ބޮޑުވި މައްސަލަ ވަނީ ފެންމަތިވެފައެެވެ.\nއޭރު ސްޓެލްކޯއިން ބުނީ ބިލް ބޮޑުވަނީ ހޫނު މޫސުމާ ރޯދަމަހާ އެއްކޮށް އައުމުން، ކަރަންޓު ބޭނުން ކުރެވޭ މިންވަރު އިތުރުވުމުން ކަމަށެވެ. އެހެންކަމުން މިއަހަރުވެސް ކަން މިހެން ހިނގުމުގެ ފުރުސަތު އެބައޮތެވެ. މީގެ އިތުރުން، މާލެ ސަރަހައްދު ފުރަބަންދު ކޮށްފައިވުމާ ގުޅިގެން، ގިނަ ވަގުތު ގޭގައި ތިބުމަކީ ވެސް ކަރަންޓު ބޭނުން ކުރާ މިންވަރު އިތުރުވުމުގެ ފުރުސަތު ބޮޑެވެ.\nހަބަރު ރައްޔިތުންގެ މަޖިލިސް ސްޓެލްކޯ


6 mas vandhen Kavaange thahyaaree roshi hiley libey promotion eh\nވިޔަފާރި - ކަވާނީ ބްރޭންގެ އުފެއްދުންތައް\nހަ މަސްވަންދެން ކަވާންގެ ތައްޔާރީ ރޮށި ހިލޭ ލިބޭ ޕްރޮމޯޝަނެއް\nޕްރޮމޯޝަން ނިމޭނީ ޖުލައި 30 ގައި\nކަވާނީގެ އުފެއްދުންތައް ލިލީ އިންޓަނޭޝަނަލް އިން ގެންނަތާ 12 އަހަރު\nކ. މާލެ4ޖުލައި 2018 | ބުދަ 20:03 5,654\nކަވާނީ ބްރޭންޑްގެ ބައެއް އުފެއްދުންތައް - ފޭސްބުކް\nހަ މަސްވަންދެން ކަވާން ބްރޭންޑް ގެ ތައްޔާރީ ރޮށި "ހިލޭ" ލިބޭ ޕްރޮމޯޝަނެއް ލިލީ އިންޓަނޭޝަނަލްއިން ފަށައިފިއެވެ.\nއެ ކުންފުނިން ބުނީ ރޯދަ މަހުން ފެށިގެން ޖުލައި 30 ވަނަ ދުވަހުގެ ނިޔަލަށް ކުރިއަށް ގެންދާ އެ ޕްރޮމޯޝަނުގައި ކޮންމެ މީހަކަށް ވެސް ބައިވެރި ވެވޭނެ ކަމަށާއި ކުރަން ޖެހޭނެ ކަމަކީ ކަވާން ބްރޭންޑްގެ އުފެއްދުމެއް ގަނެލުންކަމަށެވެ. އޭރުން އެ ޕްރޮމޯޝަންގައި ބައިވެރި ވުމަށް ކޫޕަން ލިބޭނެ ކަމަށާއި ލަކީޑްރޯ ފޮއްޓަށް އެ ލުމުން އެބޭފުޅަކު އޭގައި ބައިވެރި ވެވުނީ ކަމަށެވެ. އެ ކުންފުނިން ބުނީ ގުރުއަތުން ހޮވޭ އެ ޕްރޮމޯޝަންގެ ނަސީބުވެރިއަކަށް ހަ މަސް ވަންދެން ކަވާން ބްރޭންޑް ގެ ތައްޔާރީ ރޮށި "ހިލޭ" ލިބޭނެ ކަމަށެވެ.\nމަޝްހޫރު ކަވާން ބްރޭންޑްގެ އުފެއްދުންތަކަކީ ފާއިތުވި 12 އަހަރު ލިލީ އިންޓަނޭޝަނަލް އިން އެތެރެކޮށް ވިއްކާ، ދިވެހިންގެ މެދުގަ ވަރަށް މަގުބޫލު އުފެއްދުންތަކެކެވެ. އަދި އެ ބްރޭންޑްގެ އުފެއްދުންތައް ފަސޭހަ ކަމާއެކު ތައްޔާރު ކޮށްލެވޭއިރު އާންމުން ދަނީ އޭގެ ރަހަތަކަށް ތައުރީފު ކުރަމުންނެވެ.\nކަވާންގެ ޕްރޮމޯޝަން ކުރިއަށް ދަނީ ލިލީ އިންޓަނޭޝަނަލްގެ ދެފިހާރައެއް ކަމަށްވާ މާލެއާއި ވިލިނގިލީގައި ހުންނަ ސްޓޮޕް އެންޑް ޝޮޕްގެ އިތުރުން މާލޭގެ އެންމެ ބޮޑެތި 11 ސުޕަމާކެޓްގައި ކަމަށް އެ ކުންފުނިން މައުލޫމާތު ދެއެވެ. އަދި އެ ޕްރޮމޯޝަން އިން ހޮވޭ ފަރާތަކަށް ކަވާންގެ6މަހުގެ ކޮއްތު ދޭނީ އެއްބުރުން ނޫންކަމަށާއި ނަސީބު ވެރިފަރާތް ބޭނުންވާ މިންވަރަށް ކަމަށެވެ.


Bodu Bayakah 50 Meylah Vaigadhavaane Kamah Lafaakoh Hudhu Inzaaru Nerefi - Vaguthu\nރާއްޖޭގެ ބޮޑުބަޔަކަށް 50 މޭލަށް ވައިގަދަވާނެ ކަމަށް ލަފާކޮށް ރާއްޖޭގެ މޫސުމާއި ބެހޭ ގައުމީ އިދާރާ (މެޓް) އިން ހުދު އިންޒާރު ނެރެފިއެވެ.\nމެޓް އޮފީހުން ހުދު އިންޒާރު ނެރެފައި ވަނީ އުތުރާއި، މެދުތެރޭގެ އަތޮޅުތަކަށެވެ. މެޓް އޮފީހުން ނެރުނު އިންޒާރުގައި ބުނެފައި ވަނީ، މި ސަަރަހައްދުތަކަށް އާއްމުކޮށް ވައި ޖެހޭނީ 23 މޭލާއި 29 މޭލާއި ދެމެދުގެ ބާރުމިނުގައި، ކަމަށާއި، ވިލާގަނޑުގައި ގަޑިއަކު ގާތްގަނޑަކަށް 50 މޭލަށް ވައިގަދަވާނެ ކަމަށް ލަފާ ކުރެވޭ ކަމަށެވެ.\nމި އިންޒާރުގެ މުއްދަތު ހަމަވާނީ އިރުއޮއްސި 18:30 އާއި ހަމައަށެވެ.\nކުރިއަށް އޮތް 24 ގަޑިއިރަށް މޫސުން ލަފާކޮށް މިއަދު ހެނދުނު މެޓް އޮފީހުން ބުނެފައި ވަނީ، ރާއްޖޭގެ އެކިހިސާބަށް ވިއްސާރަކުރާނެ އަދި ބައެއް ރަށްތަކަށް ގުގުރުމާއެކު ބޯކޮށް ވާރޭވެހުން އެކަށީގެންވާ ކަމަށެވެ.\nއަދި ރާއްޖޭގެ ކަނޑުތައް އާދައިގެ ވަރަކަށް ގަދަވެފައި ވިލާގަނޑުގައި ގަދަވާނެ ކަމަށާއި، ދިޔަވަރު ބޮޑުވާ ގަޑިތަކުގައި ބައެއް ރަށްތަކަށް އުދައިގެ އަސަރު ކުރުމަކީ އެކަށީގެން ވާ ކަމެއް ކަމަށްވެސް ބުނެފައި ވެއެވެ.\nއަދި އާންމުކޮށް ހުރިހާ ފަރާތްތަކުން މޫސުމަށް ސަމާލުވުމަށް މެޓް އޮފީހުން ވަނީ އިލްތިމާސްކޮށްފައެވެ.\nހުދު އިންޒާރެއްނޫން. ހުދު ސަމާލު.\nއޮގަސްޓް 12, 2019 23:22\nމެޓްއޮފީހުގަ މަ އުޅޭނަމަ ލަދުން ތިޔަތަނުން ކެނޑިގެން ގޮސްފިން. އަޅެ ދުވަހަލުވެސް މިމީހުން ކިޔާއެއްޗަކާ ދިމާނުވޭ. ވެހެން ފެށީމަ އިންޒާރުނެރޭނެ ކުރިޔަށް އޮތް ހަފްތާގަވެސް ގޯސްވާނެކަމަށް އެކަމަކު ނޯޓިސް ނެރޭވަގުތުންފެށިގެން މޫސުން ރަގަޅުވޭ. ލަދުގަންނަން ވެެއްޖެދޯ


Vaareyge thereinn dhimaavi fureytha\nވާރޭގެ ތެރެއިން ދިމާވި ފުރޭތަ\n11 ޖެނުއަރީ 2021 - 11:21:33\nފިނި މޫސުމަކީ ގިނަ ބައެއްގެ ހިތްތަކާ ކުޅެލާ މޫސުމެކެވެ. އުފާވެރިކަމާއި ހިތްގައިމުކަން ގެނެސްދޭ ދުވަސްވަރެކެވެ. ނަމަވެސް އެ މޫސުމުގައި އަހަރެންނަށް ކުރިމަތިލާން ޖެހުނީ ވަރަށް ހިތި ތަޖުރިބާއަކާ އެވެ. ބިރުވެރި ނާމާން ކަންތައް ގަނޑަކާ އެވެ.\nއެރޭގެ ހަނދާންތައް އަދިވެސް އަހަރެންގެ ސިކުނޑީގައި ހަރުލާފައިވެ އެވެ. އެ ހާދިސާގެ ސަބަބުން އަހަރެންގެ ގައިގައި ލަކުނެއް ވެސް ލެވިފައިވެ އެވެ.\nއެ ރެޔަކީ އާދައިގެ މަތިން ވިއްސާރާ ރެއެކެވެ. ޖެހެމުން ދިޔަ ބާރު ވައި ރޯޅިތަކާއެކު ހީވަނީ ދެންމެ ދެންމެ ގަސްތައް ބިމުން ލުހިލައިފާނެ ހެންނެވެ. ވެހެމުން ދިޔަ ވާރެއިން މުޅި ރަށް ފެން ބޮޑު ކުރަމުން ދިޔަ އެވެ. މި މަންޒަރު ބަލަން އަހަރެން އިނީ ފަޅުގެއެއްގެ އަސްކަނި ދަށުގަ އެވެ. ގެޔަށް ނުދެވިފަ އެވެ.\nއަހަރެން އެތަނުގައި ތާށިވީ އެކްސްޓްރާ ކްލާސް ނިންމާލުމަށް ފަހު ގެއަށް ދިޔަ މަގުމަތީގަ އެވެ. ބޯވާރޭ އޮއްސާލީ އަހަރެން ސަމާލުކަން ނުދީ ހުއްޓަ އެވެ. އަހަރެން އެއްކޮށް ތެމުނެވެ. ދުވަމުން ދުވަމުން ގޮސް ފަޅު ގެއެއްގެ އަސްކަނި ދަށަށް އަހަރެންނަށް ވަދެވުނީ އެވެ.\nމާހައުލަށް ވެރިވެފައިވާ ފިނީގެ ސަބަބުން އަހަރެން ދިޔައީ ހީކަރުވަމުންނެވެ. އަސްކަނި ދަށުގައި އަހަރެން ހުރި ނަމަވެސް ވާރޭގެ ތިކިތަކުން އަހަރެން ދިޔައީ ތެމެމުންނެވެ. އަސްކަނީގައި ހުރި ޓިނުގަނޑުތައް ހަލާކުވެފައި ހުރީމަ އެވެ.\nވާރޭ ހުއްޓާލާނެ އިރަކަށް އަހަރެން ދިޔައީ އިންތިޒާރު ކުރަމުންނެވެ. ނަމަވެސް ވިއްސާރަ އިތުރަށް ދިޔައީ ބޯކުރަމުންނެވެ. އަހަރެން ހުރީ އެކި ހިޔާލުތަކަށް ގެއްލިފަ އެވެ. ކުއްލިޔަކަށް ވަރަށް ބާރު ގުގުރިއެއް ޖެހި އެވެ. އަހަރެން ސިއްސައިގެން ދިޔަ އެވެ. ހިތުގައި އަތް އަޅައިގެން އަހަރެން ހުރީ އަވަހަށް އެތަނުން ދެވޭނެ އިރަކަށް އިންތިޒާރު ކުރާށެވެ.\nކުއްލިޔަކަށް އަހަރެންގެ ނަން ގަދަ ވައިގެ ތެރެއިން އިވުނުހެން ހީވި އެވެ. ނަމަވެސް އެއީ ކުށް ހީއެއް ކަމަށް ހީކޮށް އަހަރެން އެހާ ބޮޑަށް އަޅައެއް ނުލަމެވެ. ނަމަވެސް ދެވަނަ ފަހަރަށް ވެސް އެ އަޑު އަހަރެންނަށް އިވުނެވެ. އަހަރެންގެ ގައިން ހީބިހި ނަގައިގެން ދިޔަ އެވެ. ރޭގަނޑުގެ ކަޅު ތޫފާނުގެ ތެރޭގައި އަހަރެންނަށް އެ ގޮވަނީ ކާކުބާއޭ ވެސް ހިތަށް އެރި އެވެ. ބިރުން އަހަރެން ހުރީ ގުޑިލާން ވެސް ނޭނގިފަ އެވެ.\nކުއްލިޔަކަށް ފަހަތުގައި މީހަކު އުޅޭ ކަމުގެ އިހްސާސް އަހަރެންނަށް ވާން ފެށި އެވެ. މަޑުމަޑުން އަހަރެން ފަހަތް ބަލާލީމެވެ. މުޅި މީހާ ގަނޑުވި އެވެ. ފެނުނީ ބިރުވެރި ފުރޭތަ އެކެވެ. ދުއްވައިގަންނަން ވެސް އަހަރެންނަކަށް ނޭނގުނެވެ. ހަދާނެ ގޮތް ހުސްވެފައި އަހަރެންނަށް ހުރެވުނީ ކިހާ އިރެއް ވަންދެން ކަމެއް ވެސް ނޭނގެ އެވެ. އޭތި އަހަރެންނާ ދިމާލަށް ފިޔަވަޅެއް އެޅި އެވެ. އަހަރެންނަށް ހަމަ ބުއްދި ލިބުނެވެ. ފަޔަށް ލެވުނުހާ ބާރެއް ލާފައި އަހަރެން ދުއްވަގީމެވެ.\nވާރޭ ތެރޭގައި އަހަރެން ދުވަމުން ވެއްޓެމުން ގޮސް ގެއަށް ވަނީމެވެ. އަވަހަށް މަންމައަށް ގޮވާ ވެގެން އުޅޭ ގޮތް ރޮމުން ރޮމުން ކިޔައި ދިނީމެވެ. މަންމަ ވަގުތުން މުދިންބެއަށް ގުޅާ ގެޔަށް ގެނަ އެވެ. އޭރު ވެސް ބޯކޮށް ވާރޭ ވެހެމުން ދިޔަ އެވެ.\nމުދިންބެ ގެޔައް ވަދެފައި އެންމެ ފުރަތަމަ ވެސް ޝަހާދަތް ކިޔެވެ. އަދި އަހަރެން ކައިރީގައި ހުރިހާ ކަމެއް ވީ ގޮތް ކިޔައިދިނުމަށް އެދުނެވެ. އަހަރެން ކިޔައިދިނީމެވެ.\nމުދިންބެ ދަބަހުން ފޮތެއް ނަގައި އެ ބަލައިގެން ކޮންމެވެސް އެއްޗެއް ކިޔަން ފެށި އެވެ. އަދި ފެން ކިޔަވާފައި އަހަރެންނަށް ބޯން ދިނެވެ. އަދި އަޅާނެ ތަވީދެއް ވެސް ދިނެވެ. އިރުއޮއްސޭ ގަޑީގައި ބޭރަށް ނުނިކުތުމަށާއި ނަމާދުކޮށް ގުރުއާން ކިޔަވަން ވެސް އެދުނެވެ. އެހެން ނޫނީ އަހަރެން އެ ޖިންނީގެ ކިބައިން ސަލާމަތް ނުވާނެ ކަމަށް ވެސް އޭނާ ބުންޏެވެ.\nއަހަރެން އެގޮތަށް އަމަލުކުރީމެވެ. އަދިވެސް އެ ތަވީދު އަހަރެންގެ އަތުގައި އެބަ އޮތެވެ. އޭގެ ފަހުން އެކަހަލަ ކަމެއް ދިމައެއް ނުވެ އެވެ. ނަމަވެސް އަހަރެންގެ ހިތުގައި އަދިވެސް ބިރު އެބަ އޮތެވެ.


Covid-19: Dhifaaaee Nizaam Varugadha Koh Dhinumah Vitamin C Aa D - Vaguthu\nކޮވިޑް-19: ދިފާއީ ނިޒާމު ވަރުގަދަކޮށް ދިނުމަށް ވިޓަމިން ސީ އާއި ޑީ\nކޮވިޑް-19 އަކީ މިހާރު ދުނިޔެއަށް ކުރިމަތިވެފައިވާ ބަލިމަޑުކަމުގެ ވަބާއެކެވެ. މި ވަބާ އިން ސަމާލަތް ވުމަށް ވެކްސިންތައް އުފައްދާފައިވާ އިރު އަދިވެސް މި ވަބާއިން އަރައިނުގަނެވެއެވެ. ކޮވިޑުގެ އާ ވައްތަރުތައް އުފެދި އެތައް މިލިއަން ބަޔަކު ދަނީ ކޮވިޑާ ހަނގުރާމަ ކުރަމުންނެވެ.\nކޮވިޑުން އަރައިގަތުމަށް ހަށިގަނޑުގެ ދިފާއީ ނިޒާމު ވަރުގަދަކުރުމަކީ ވަރަށް މުހިންމު ކަމެކެވެ. މިކަމަށް ސިއްހީ ތަޖުރިބާކާރުން އަބަދުވެސް ނަސޭހަތްތެރިވަމުން ދެއެވެ. ސިއްހީ ތަޖުރިބާކާރުން ބުނާގޮތުގައި ހަށިގަނޑުގެ ދިފާއީ ނިޒާމު ވަރުގަދަކުރުމަށް އެންމެ މުހިންމު އެއްޗަކީ ވިޓަމިންސް ސީ، ވިޓަމިންސް ޑީ އަދި ޒިންކެވެ.\nވިޓަމިންސް ސީ އަދި ވިޓަމިންސް ޑީ ހަށިގަނޑަށް އަބަދުވެސް ލިބޭނެ ގޮތް ހެދުމަކީ މުހިންމު ކަމެކެވެ. މި ވިޓަމިންސް ލިބޭ މޭވާ އާއި ތަރުކާރީތަކުގެ ތެރޭގައި ހުތް މޭވާ(ލުނބޯ، އޮރެންޖު) ހިމެނެއެވެ. ފަރުމަހުގެ ބާވަތްތަކާއި މަހުގެ އެކި ބާވަތްތައް އަދި ބިހުން ވެސް ވިޓަމިން ޑީ ލިބެއެވެ.\nޔޫއޭއީގެ ސިއްހީ ދާއިރާގެ ތަޖުރިބާކާރެއް ކަމަށްވާ ޑރ. ފަރީދާ އަލް ހުސެއިނީ ވިދާޅުވީ ވިޓަމިންސްގެ ބާވަތްތައް ހަށިގަނޑުން މަދުކަމަށްވާ ނަމަ ދިފާއީ ނިޒާމު ބަލިކަށިވެ ބަލިތައް ޖެހުމަށް ފަސޭހަވެގެންދާނެ ކަމަށެވެ. އަދި ދިފާއީ ނިޒާމު ވަރުގަދަކޮށް ބެހެއްޓުމަށް މިތަކެތި ކެއުމުގެ ބޭނުންކުރުމަށްވެސް އޭނާ ވަނީ އެދިފައެވެ.\nކޮވިޑުން އަރައިގަތުމަށް ހަށިގަނޑުގެ ދިފާއީ ނިޒާމު ވަރުގަދަކުރުމަށް ކަސްރަތު ކުރުމާއި ރަނގަޅަށް ނިދުމާއި ދުންފަތުގެ އިސްތިއުމާލު ކުރުންފަދަ ކަންކަމުން ދުރުވުމަށް ޑރ. ފަރީދާ ވަނީ އެދިފައެވެ.


އެމް.އޭ.ސީ.އެލްއަށް ބަހުގެ ޙިދުމަތްދޭނެ ފަރާތެއް ހޯދުމާއި ބެހޭ\nމި ކުންފުނީގެ (އެމް.އޭ.ސީ.އެލްގެ) މުވައްޒަފުން މާލެ/ހުޅުމާލެއިން ހުޅުލެއަށް ގެނެސް އަދި އަނބުރާ ގެންދިއުމަށްޓަކައި، މިކުންފުނިންދޭ ތާވަލާއި އެއްގޮތަށް އަމިއްލަ ޚަރަދުގައި ބަހުގެ ޚިދުމަތްދޭނެ ފަރާތެއް ހޯދަން ބޭނުންވެގެން ކުރި ނަންބަރު: 116-F3/IL/2020/91 އިއުލާނާއި ގުޅިގެން އެކަށީގެންވާ ތަރުހީބެއް ލިބިފައިނުވާތީ އެއިއުލާން ބާތިލްކޮށް އަލުން ބީލަމަށް ހުޅުވާލަމެވެ.\nމިކަމަށް ޝައުގުވެރިވާ ފަރާތްތަކުން 2020 އޮގަސްޓު 13 ވާ ބުރާސްފަތިދުވަހުގެ ހެދުނު 11:00 ގެ ކުރިން، ސިޓީ, ފެކްސް ނުވަތަ އީމެއިލް([email protected]) މެދުވެރިކޮށް ޝައުގުވެރިކަން (EOI) ފާޅުކުރުން އެދެމެވެ. ޝައުގުވެރިކަން ފާޅުކުރާ ފަރާތްތަކުން އެފަރާތެއްގެ ފުރިހަމަ ނަމާއި އެޑްރެސް، އީމެއިލް އަދި ގުޅޭނެ ނަންބަރުތައް ފޯރުކޮއްދެއްވަން ވާނެއެވެ.މިގޮތަށް ޝައުގުވެރިކަން ފާޅުކުރާ ފަރާތްތައް ރަޖިސްޓްރީ ކުރެވި، ތައްޔާރު ކުރެވިފައިވާ ބީލަންފޮތް އީމެއިލް ކުރެވޭނެއެވެ.\nބީލަންތައް ހުށަހެޅުމުގެ ސުންގަޑިއަކީ 2020 އޮގަސްޓު 26 ވާ ބުދަދުވަހުގެ ހެދުނު 11:00 ގައެވެ. ބީލަންތައް ހުންނަންވާނީ ސިޓީއުރައެއްގައި ބަންދުކޮށްފައެވެ. ބީލަންތައް ހުޅުވުމަށް ހަމަޖެހިފައިވަނީ 2020 އޮގަސްޓު 26 ވާ ބުދަދުވަހުގެ ހެދުނު 11:00 ގައި، މިކުންފުނީގެ މައި އިދާރާގައި ބީލަން ހުށަހަޅާ ފަރާތްތަކުގެ ހާޒިރުގައެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައިނުގަނެވޭނެ ވާހަކަ ދަންނަވަމެވެ.\n06 އޮގަސްޓް 2020\nޕަބްލިޝްކުރި ތާރީޚު: 06 އޮގަސްޓް 2020\nޕަބްލިޝްކުރި ގަޑި: 1827


ނޫރިޝް ( ދެވަނަ ބައި ) – Esfiya – Dhivehi Vaahaka Site\n- by HAAIX - 55- December 3, 2018\nއިންސާނަކަށް ކެތްކުރެވޭނެ އެންމެ މަތީ ދަރަޖަ އަށް ކެތްކުރަމުން ދިޔަ ނޫރިޝް އޮތް ތަނަށް ދެމުނީ ހޭނެތިގެންނެވެ.\nޓާސްކު ފުރިހަމަ ކުރަމުން ދިޔަ ކުދިންނަށް ބަލަހައްޓައިގެން ހުރި އީޝަލް ގެ ދެލޯ ހޯދަމުން ދިޔައީ ނޫރިޝް އެވެ. ކުއްޖަކަށްފަހު ކުއްޖަކު ޓާސްކު ފުރިހަމަ ހަމަ ކޮށްފައި ސްކޮޑަށް ވަންނަން ދިޔަ އިރު އެތަނަށް އައި އެންމެ ފަހު ކުއްޖާ ފެނުމާއި އެކު އީޝަލް އަށް ނޫރިޝް އޭ ކިޔާލެވުނެވެ. ދެން ފެނުނީ ވަޅުގަނޑު ކައިރީ ހުއްޓައެވެ. ވަޅުގަނޑު ގެ ތެރޭގައި ހޭނެތިފައި އޮތް ނޫރިޝް ފެނުމާއިއެކު އީޝްލް ހުރެވުނު ތަންވެސް ނޭނގުނެވެ. ނޫރިޝް އޭ ކިޔާ ރޮއިގަތުމަށް ފަހު ވަޅުގަނޑުގެ ތެރެއަށް ފުންމާލިއެވެ. އީޝަލް ގެ އަޑަށް ހުރިހާ ކުދިންތައް ވީ ގޮތެއް ބަލާލަން ވަޅުގަނޑު ދޮށަށް އެއްވާން ފެށިއެވެ. ފެނުނު މަންޒަރުން ހުރިހާ ކުދިން ގެ މޫނު މައްޗަށް ވެރިވީ ހައިރާން ކަމެވެ. ނަމަވެސް ހުރިހާ ކުދިންނާއި ތަންކޮޅެއް ދުރުގައި ހުރި އަންހެންކުއްޖާގެ މޫނު މަތިން އެއްވެސް ވަރަކަށް ހައިރާން ކަމެއް ނުފެނެއެވެ. އެހެން ކުދިންނާއި ޚިލާފަށް އޭނާ ހުރީ ވަރަށް ހަމަޖެހިލާފައެވެ.\nނޫރިޝްގެ ބޯ އީޝަލް ގެ ފައި މަތީ ބާއްވައިގެން ނޫރިޝްގެ ކޮލުގައި ތަޅާ ގޮވަމުން ދިޔަ އީޝަލްގެ ހޭބުއްދި ފިލައިފައިވާ ފަދައެވެ. އެކުވެރިޔާ އެ ހާލުގައި އޮތް ތަން ފެނުމުން އޭނާގެ ހިތަށް ކެތްނުވީއެވެ. ހައިރާންވެފައި ތިބި ކުދިންތައް ހޭވެރިކަން ވީ އީޝަލް އެމްބިއުލެންސް އަށް ގުޅާށޭ ކިޔާ ހަޅޭއްލަވައި ގަތުމުން ނެވެ. ދެ ކުއްޖަކު ގޮސް ފޯނު ހިފައިގެން އައިސް އެމްބިއުލެންސް އަށް ގުޅިއެވެ.\n‘ވީއޫ ވީއޫ ‘ ސައިރެން އަޅަމުން ބާރު ދުވެލީގައި ދުއްވަމުން އައި އެމްބިއުލެންސް ސްކޫލުގެ ގޭޓު ތެރެއިން ވަދެގެން ގޮސް ކޭމްޕް އޮތް ސަރަހައްދަށް ވަދެގެން އައި އިރު ސައިރެންގެ އަޑު ގަދަ ކަމުން ސްކޫލް ދޮށަށް ކޭންޕް އަށް އައިސް ތިބި ކުދިން ގެ ބެލެނިވެރިން އެއްވަމުން ދިޔައީ އެމީހެއްގެ ދަރިއަކަށް ގޮތެއް ނުވޭތޯ ހިތާ ހިތުން ދުއާ ކުރާ ހާލުގައެވެ. އޭގެތެރޭގައި ނޫރިޝް ގެ މަންމަ ނޫރާ ވެސް ހިމެނުނެވެ. ސްޓްރެޗާރ އަކަށް ލައިގެން ގެނެސް އެންބިއުލެންސް އަށް އެރުވި ނޫރިޝް ފެނި ނޫރާ މަގޭ ދަރި އޭ ކިޔާ އެންބިއުލެންސް އާ ދިމާލަށް ދުއްވައި ގަތެވެ. ނޫރާ އެންބިއުލެންސް އަށް އެރީ ނޫރިޝް ގެ އެހީތެރި އަކު އެބަހުރި ހޭ އެހުމުންނެވެ. ނޫރާ އެންބިއުލެންސް އަށް އެރުމުން ބާރު ދުވެއްޔެއްގައި އެންބިއުލެންސް ނައްޓާލީ ރަށު ހޮސްޕިޓަލް އާ ދިމާލަށެވެ.\nނޫރިޝް ދިއުމާއެކު އަނެއްކާވެސް ހުއްޓުމަކަށް އައި ހަރަކާތްތައް ކުރިއަށް ގެންދަން ފެށިއެވެ. އީޝަލް ވެސް ހުރިހާ ހަރަކާތެއްގައި ބައިވެރިވީ ނަމަވެސް ކުރިން ފެނުނު ފަދަ ޖޯޝެއް އެ މޫނު މައްޗަކުން ނުފެނެ އެވެ.އޭނާ ހުރިހާ ހަރަކާތެއްގައިވެސް ބައިވެރިވަނީ ނަމަކަށެވެ. މަޖުބޫރުވެފައިވާ މީހެއް ފަދައިންްނެެވެ.\nހޮސްޕިޓަލްގެ ގޭޓުން އެތެރެ އަށް އެންބިއުލެންސް ވަދެގެން އައި އިރު އެމަރޖެންސީ ޕޭޝަންޓެއްގެ ގޮތުގައި ގެނައި ނޫރިޝްގެ އިންތިޒާރުގައި ދެ ނަރުހުންނާއި ޑޮކްޓަރެއް އެމަރޖެންސީ ރޫމް ތެރޭގައި ތިއްބެވެ. އެންބިއުލެންސް އިން ބާލައިގެން ސްޓްރެޗާރގައި ގެނައި ނޫރިޝް ފެނުމުން އެމީހުން އެމީހުން ގެ މަސައްކަތާއި ހަވާލުވިއެވެ.\nއެމަޖެންސީ ރޫމްގެ ކުރިމަތީ ގައި ދެކޮޅު ދެކޮޅަށް ހިނގަމުން ދިޔަ ނޫރާ ގެ ނަޒަރު އެމަޖެންސީ ރޫމް ގެ ދޮރާ ވަކިނުވެއެވެ. އެތަނުން ޑޮކްޓަރު ނިކުންނާނެ އިރަކަށް އޭނާ ކެތްތެރިކަމެއްނެތި އިންތިޒާރު ކުރާތާ މިހާރު ބައި ގަޑި އިރު ވަނީ އެވެ. އޭނާގެ އިންތިޒާރަށް ނިމުމެއް އައީ ދޮރު ހުޅުވާފައި ޑޮކްޓަރު ނިކުތުމުންނެވެ. ” އަޅުގަނޑުގެ ދަރިފުޅު ކިހިނެއް ތޯ! ” ބާރު ހިންގުމެއްގައި ގޮސް ޑޮކްޓަރުގެ ކުރިމަތީގައި ހުއްޓިލަމުން ނޫރާ އަށް އަހާލެވުނީ ހާސްވެފައިވާ ރާގަކަށެވެ. ވާނީވެސް އެހެންތާއެވެ. ނޫރިޝްގެ ބައްޕަ ރިޝްވާން ވަނީ ނޫރިޝް އަށް ދެ އަހަރުގައި ހިނގި އެއަރ ކްރެޝް އެކްސިޑެންޓެއްގައި މިދުނިޔެއާ އަލްވަދާއު ކިޔާފައެވެ. އެދުވަހުގެ ފަހުން ނޫރިޝް އަށް މަންމަ އެއްގެ ލޯބި އަދި ބައްޕައެއްގެ ލޯބިވެސް ދިނީ ނޫރާ އެވެ. ނޫރާގެ ހަށިގަނޑުގައި ނޭވާ ހުރި ހިންދަކު އެ އަމާނާތަށް ރައްކާތެރިވާން ނޫރާ ބޭނުމެވެ. ނޫރިޝް އަށް ކިރިޔާ ކަމެއްވިޔަސް އޭނާގެ އަމިއްލަ ނިދި ގުރުބާން ކޮށްފައިވެސް ނޫރިޝް އަށް ޚިދުމަތްކޮށްދޭން ނޫރާ އިންދެއެވެ. އެހާ ވެސް އޭނާގެ ހިތުގައި ނޫރިޝް އަށް އޮތް ލޯބި ފުންވެފައި ވަރުގަދައެވެ. މީގެންވެސް އިނގެނީ މައިވަންތަކަމުގެ ލޯބީގެ ބާރުގަދަ ކަމެއް ނޫން ހެއްޔެވެ؟\n” ނޫރިޝް އަށް މާ ބޮޑު ކަމެއްނުވޭ…ހުންގަދަވީމަ އަނބުރައިގަތީ… ގިނައިން ދިޔާއެއްޗެހި ދިން ވަރަކަށް ރަނގަޅުވާނީ… ހުން މަޑިއްޔާ މާދަން ބަލާލާާފަ ޑިސްޗާޖް ކުރެވޭނެ… އަނެއްހެން މާ ބޮޑުކަމެއްނުވޭ… މިހާރު ވާރޑް އަށް ބަދަލު ކުރަމުން އެދަނީ… ‘ ”ހިތްހެޔޮ ހިނިތުންވުމަކާއިއެކު ޖަވާބު ދިނުމަށްފަހު ޑޮކްޓަރު އެނބުރި ގޮސް އެމަޖެންސީ ރޫމަށް ވަނެވެ. ޑޮކްޓަރުގެ ޖަވާބުން ނޫރާގެ ހިތަށް ހަމަޖެހުމެއް ލިބިގެންދިޔައެވެ. އެކަމުގެ ކުލަވަރުތައް އޭނާގެ މޫނުމަތިންވެސް ފެންނަމުން ދެއެވެ.\nނޫރިޝް ވޯޑަށް ބަދަލް ކުރުމުން ނޫރާ އެތަނަށް ދިޔަ އިރު ނޫރިޝް އޮތީ ނިދިފައެވެ. އެހެންކަމުން ނޫރާ އަވަސްވެގަތީ ނޫރިޝް ހޭލުމުގެ ކުރިން ނޫރިޝް އަށް ކާނެ އެއްޗެއް ހެދުމަށް ގެއަށް ދާށެވެ. ދިޔަ މަގުމަތީގައި ކައިރި ބޭސް ފިހާރަ އަކަށް ވަދެ ބޭސް ސިތީ އަށް ބޭސް ނެގިއެވެ.\nގެއަށް ގޮސް ނޫޑްލްސް ކައްކައިގެން އެ ހިފައިގެން އައިސް ވަތް ނޫރާ އަށް މީހެއްގެ ބާރު ހަޅޭކެއްގެ އަޑު އިވުނެވެ. އަޑު އައި ދިމާލަށް ދާން އުޅެފައިވެސް ނޫރިޝް ހޭލަފާނޭ ހިތަށް އެރުމުން ވޯޑާ ދިމާ އަށް ހިންގައިގަތެވެ. އެ އަޑު މަޑު މަޑުން ހިނދެމުން ހިނދެމުން ގޮސް އެއްކޮށް ހިނދުނު އިރުވެސް ނޫރާ އަށް ވިސްނެމުން ދިޔައީ އެ އަޑާ މެދުގަ އެވެ. ފުން ވިސްނުމެއްގައި ހުރެ ގޮސް ވޯޑަށް ވަން ނޫރާ ގެ ދެލޯ ބޮޑުވެ އަތް ތުރު ތުރު ލާން ފެށީ ކުރިމަތިން ފެންނަމުން ދިޔަ މަންޒަރުންނެވެ.\nޔާރާއޭ… (ހަތްވަނަ ބައި)\nކައިރީގައި އެހެނަސް ދުރުގައި 3\nyeah maa bodah ves expected but hope rangalhu kuraankamah dhw\nVaahaka varah reethi thankolheh kuree\nsorry aslu thankolheh busy v ma and buni date ah up kohdheyn vegen insha allh next part dhigu kohdheynan\nMi part ves hama v habeys\nMa Sha Allah v reethi mi part vs ♥\nThankolheh kuru overall koh salhi\nthnkss insha allah next part miahvure dhigu kohla dheynan\nStory salhi n konme dhuhuku up kuraathy v happy\nthnkss for your support\nAneh part kondhuhukuntha noorish ah kihineh tha evanee\ninsha allah miadhu next part up kohla dheynan\nKiyaalaa hithun huhta enimunee asluvs thankolheh kuru\nthankss insha allah today u will getalong part to read\n13yrs kujjaka alhabalaafa v molhu 💜\nrangalhu alah liyaa kujjakaa balaafa, next part ah inthizaaru kuran\nwarah reethi.. aneh bai awas kohlaaahchey\nAslu ves hama 13 yrs kuhjehtha thy haadha he nuveyeh\nadhi 13 eh nuvey ekamu feb ga 13 vaane\nAsluga vs… Gabool kurn v udhagoo … Ehaa reethi koh vaahaka genesdheythi…\nvaahaka v salhi n ummeedhu kuran medhu nukedi vaahaka nimendhen genesdheyne kamah\nthankss insha allah vaahaka nimendhen genesdheynan\nWhatanice stort\nnext part dhigu kohdheynan insha allah\ncha liyanee ahan vaahaka\nMa Sha Allah v furihama\nlovleen sikandar gill says:\nhaadha molhu kujjekey dhw Baarakallahi vaahaka v reethi MaShaAallah . kondhuhukuntha aneh bai genesdheynee …\nhehe thankss insha allah miadhu up kohdheynan\nhama furihama next part ge inthizaaruga.. konme dhuwahaku aa baeh up kuraane thA\nmee hageegee waahaka ehtha??\ninsha allah today\nHAAIX hama aslah va thee 13 year kuhjjetha…..Maasha Allah .. V molhu ingey… Alhugandah 14 ekm vs neygey vaahakeh liyan… Thi gothuga kuriyah dhaashey dhahtha bunelaany… All the best HAAIX\nhehe adhi 13 eh nuvey\nyes 13 yrs aa balafaa v reethi dhww.. thnx forastory.. especiallyareal horror one hihih 😉\nhehe thanks for you support\nThibuny adhi 13 nuveyey.. It mean’s u ar 12… U ar so talented boy\_girl for ur age… Masha Allah\numa 🙊 says:\nIdc whatever u r age is but i really amabig fan of u … Really like u r strys …. Keep trying … Lysm 😘😘😘😽😽😽\nThihen vaahaka liyamun dhaairu kiyevumah burunaaraatha. Ekamuves bunelan othy masha Allah ey.


Ravee aai Rishmee varivejje\nވިޝްކާގެ ޕްރިމިއާގައި ރަވީ އަދި ރިޝްމީ ސެލްފީ ނަގަނީ: ދެ މީހުންގެ ކައިވެނި ވަނީ ރޫޅާލާފައި -- އަވަސް ފޮޓޯ\nމަޝްހޫރު ފިލްމީ ތަރި ރަވީ ފާރޫގު އާއި އައިޝަތު ރިޝްމީގެ ކައިވެނި ރޫޅާލާ އެކަން ހާމަކޮށްފި އެވެ.\nކައިވެނި ރޫޅާލާފައިވާކަން ރިޝްމީ ވަނީ އޭނާގެ އިންސްޓަގްރާމް ޕޭޖްގައި ކުރި ޕޯސްޓެއްގައި ޔަގީން ކޮށްދީފައެވެ. އަދި އެކަމުގެ ސަބަބުތައްވެސް ތަފްސީލުކޮށްދީފައިވެއެވެ.\nރިޝްމީ ބުނީ މާޗް 25، 2019 ގައި ރަވީއާއެކު ޖަވާޒީ ހަޔާތެއް ފެށީ ދެ މީހުން އެކުގައި ހަޔާތުގެ ބާކީ ދުވަސްތައް ހޭދަކުރުމުގެ އުންމީދުގައި ކަމަށެވެ. އަދި ދިރިއުޅުމުގައި ކުރިމަތިވި ކަންކަމާއި ދެ މީހުން އެކުގައި ކުރިމަތިލީ އެ އަމާޒަށް ވާސިލުވުމަށް ކަމަށެވެ.\nއެހެން މީހުންގެ ދިރިއުޅުމުގައި ދިމާވާ ތަފާތު ކަންކަމާއި ކުރިމަތިލާން ޖެހުނު ކަމަށާ ފުރާނައަށް ނުރައްކާވި ދެ ހާދިސާއެއްގައިވެސް ދެ މީހުން އެކުގައި ކުރިމަތިލާން ޖެހުނު ކަމަށެވެ. އެފަދަ އެއް ހާދިސާއަކީ މިދިޔަ އަހަރު ފަހު ކޮޅު ހިނގި ކަނޑުމަތީގެ ހާދިސާއެއްގައި އަންހެނަކު މަރުވެ އޭނާގެ ކުޑަ ދަރިފުޅު ގެއްލުނު ހާދިސާ އެވެ. އެ ހާދިސާ ހިނގިއިރު ލޯންޗުގައި ރިޝްމީ އާއި ރަވީވެސް ތިއްބެވެ.\nރިޝްމީ ބުނީ މިދިޔަ މުއްދަތުގައި ދެ މީހުންނަށް ކުރިމަތިވި އެކި ކަންކަމުގެ ސަބަބުން ދެ މީހުންނަށް މުހިންމު ކަންކަން ބަދަލުވެއްޖެ ކަމަށެވެ. އެކަމާއި ގުޅިގެން އެންމެ ރަނގަޅު ގޮތަކީ ސުލްހަވެރި ގޮތުގައި ވަކިވުން ކަމަށް ނިންމާ އެ ގޮތަށް އަމަލު ކޮށްފައިވާ ކަމަށެވެ.\nއަދި ވަކިވި ނަމަވެސް އުންމީދަކީ ރަވީއާއެކު ގާތް އެކުވެރި ކަމެއް އޮތުން ކަމަށް ވަނީ ބުނެފައެވެ. އަދި ދިރިއުޅުން ރޫޅިފައިވާ މި ވަގުތު އޭނާއަށް ހިތްވަރު ދިނުމަށް ފޭނުންގެ ކިބައިން އެދިފައިވެއެވެ،.


އަނިލްގެ ލަފައެއް، ޒިންމާއެއް ވެސް ނެތް؟ - Dhivehi Post\nއާޓިކަލް ޕޯސްޓްކުރީ ދިވެހި ޕޯސްޓް 1 އަހަރު ކުރިން مارس 3, 2019 0240\n“އެމްއެމްޕީއާރުސީ މެދުވެރިކޮށް، ކޮރަޕްޝަން ކަންތައްގަނޑު ހިންގި ކަމެއް ނޭނގެ” އެވެ!\nދައުލަތް ލޫޓުވާލުމުގެ ބޮޑު ޕްލޮޓެއް ރާވައި، ގާނޫނީ ނިޒާމްތައް ފުނޑާލައިގެން 1.2 ބިލިއަން ރުފިޔާގެ ހިޔާނާތް ހިންގި އިރު، ހަވާލުވެވަޑައިގެން ހުންނެވި ޒިންމާ އިން ރެކެން އެ ޖަވާބު ފުދޭ ހެއްޔެވެ؟\nއެންޓި ކޮރަޕްޝަން ކޮމިޝަން (އޭސީސީ)ގެ ވާހަކަތަކަށް ބަލާއިރު، ދައުލަތުގެ އެންމެ އިސް ބައެއް ވެރިންގެ ބައިވެރިވުމާ އެކު ރައްޔިތުންގެ ފައިސާ އަށް ޚިޔާނާތްތެރިވަމުން ދިޔަ ކަމުގެ އަޑެއް، އޭރުގެ ބަންޑާރަ ނައިބު މުހައްމަދު އަނިލްއާ ހަމައަށް ފޯރާފައެއް ނުވެ އެވެ. ފަސް އަހަރުގެ ދައުރެއް ނިމުނު އިރު، ދައުލަތުގެ އިސް ވެރިންނާއި މުއައްސަސާތަކުގެ ހާލަކީ ވެސް އެ އެވެ.\nޓޫރިޒަމަށް ރަށްތަކާއި ފަޅުތައް ދޫކޮށްގެން އެމްއެމްޕީއާރުސީ އަށް ލިބެން ޖެހޭ ފައިސާ އެސްއޯއެފްގެ އެކައުންޓަށް ޖަމާކުރުމާ ގުޅޭ ގޮތުން ހިންގި ތަހުގީގުގައި، ކުޑަވެގެން އޭޖީ އަނިލްގެ ބަޔާނެއް ނުހިމެނި ސަބަބަކީ އެއީ ކަމަށް ވުން އެކަށީގެންވެ އެވެ.\nނުއަގުގައި ރަށްތައް ވިއްކި ގޮތާއި ދައުލަތުގެ ފައިސާ ވަން އެކައުންޓްތަކުގެ ތަފްސީލާއި ހިޔާނާތް ރޭވި ކޮޓަރި އާއި އެތަނަށް ވެންނެވުމުގެ ހުއްދަ އޮތް މީހުންގެ މައުލޫމާތު ވެސް އޭސީސީގެ ރިޕޯޓުގައި ހިމަނާފައިވެ އެވެ.\nއެމްއެމްޕީއާރުސީގެ އޭރުގެ މެނޭޖިން ޑިރެކްޓަރު އަބްދުﷲ ޒިޔަތުގެ އޮފީސް ކޮޓަރިއަށް ވަދެވެނީ އިނގިލީގެ ނިޝާނުން އެކްސެސްވާ ބަޔަކަށެވެ. އެގޮތުން ޒިޔަތު ފިޔަވައި އެ އެކްސެސް އޮތް އަނެއް ހަތަރު ބޭފުޅުންގެ ތެރޭގައި އަނިލް ހިމެނެ އެވެ. އެހެންކަމުން އެމްއެމްޕީއާރުސީގައި އޭރު ގަންނަމުން ދިޔަ ގަނޑުގެ ކުޑަ ވެސް ނިޝާނެއް އޭނާ އަށް ފެނިވަޑައިނުގަތުމަކީ އަޖައިބެއް ފަދަ ކަމެކެވެ.\nކުރީގެ ރައީސް އަބްދުﷲ ޔާމީންގެ ސަރުކާރާއި ޔާމީންގެ ކޮންޓްރޯލް އޮތް ރައްޔިތުންގެ މަޖިލިހުން ގާނޫނުއަސާސީ އާއި ގާނޫނުތައް މުގުރަމުން ދިޔަ އިރު، އޭގެ ފަހަތުގައި އަނިލް ހުންނެވިކަމާ މެދު އެއްވެސް ޝައްކެއް ނެތެވެ.\nސިޔާސީ ލީޑަރުންތަކެއް މިނިވަންކުރަން ސުޕްރީމް ކޯޓުން ނެރުނު އަމުރު ތަންފީޒުނުކޮށް، ފަނޑިޔާރުން ހައްޔަރުކުރަން ކުއްލި ހާލަތުު އިއުލާން ކުރީ ވެސް ބަންޑާރަ ނައިބަކަށް އަނިލް ހުންނަވަނިކޮށެވެ. އިދިކޮޅާ ގުޅުނު ރައްޔިތުންގެ މަޖިލިހުގެ މެމްބަރުންގެ ގޮނޑި ގެއްލޭ ގޮތަށް ސުޕްރީމް ކޯޓުން އަމުރު ނެރުނު އިރު، ފަނޑިޔާރުންނަށް ޕްރެޝަރުކުރަން ރޭގަނޑު އެ ކޯޓަށް ވެންނެވި ސަރުކާރުގެ އިސް ވެރިންގެ ތެރޭގައި ވެސް އަނިލް ހިމެނިވަޑައިގަންނަވާ ކަމަށް އޭރު އަޑުއެރި އެވެ.\nހިޔާނާތުގެ އިސް ދައުރެއް އަދާކުރެއްވި ކުރީގެ ނައިބު ރައީސް އަހްމަދު އަދީބް. އަދީބުގެ ބާރުވެރިކަން ސަރުކާރުގެ ތެރޭގައި އޮތް އިރު އެމަނިކުފާނާ ގާތް ބޭފުޅުންގެ ތެރޭގައި އަނިލް ހިމެނިވަޑައިގަންނަވާ.\nޒިޔަތުގެ ކޮޓަރި އަށް ވެންނެވުމުގެ ހުއްދަ އަނިލްގެ އިތުރުން ދެން އޮތީ އޭރުގެ ޓޫރިޒަމް މިނިސްޓަރު އަދި ފަހުން ނައިބު ރައީސް އަހުމަދު އަދީބާއި ފިޝަރީޒް މިނިސްޓަރު ޑރ. މުހައްމަދު ޝައިނީގެ އިތުރުން އެމްއެމްޕީއާރުސީގެ އިންވެސްޓްމެންޓް އެގްޒެކްޓިވްގެ މަގާމުގައި ހުންނެވި މުހައްމަދު ޝިފާއު އަށެވެ.\nއޭސީސީގެ ރިޕޯޓުގައި އަނިލް ފިޔަވައި އެ ކޮޓަރި އަށް ވެންނެވި އެންމެންގެ ބަޔާން ހިމަނާފައިވެ އެވެ. އަނިލްގެ ބަޔާނެއް ނުވަތަ ރަށްތައް ދޫކުރުމާ ގުޅޭ ގޮތުން އޭނާ ލަަފައެއް ދެއްވި ކަން ނުވަތަ ނޫން ކަން ވެސް ހިމަނާފައެއް ނުވެ އެވެ.\nއަނިލްއާ ސުވާލުކުރި، ބަޔާން ނުހިމެނީ!\nއޭސީސީގެ މެމްބަރަކު ނަން ހާމަނުކުރަން އެދިވަޑައިގެން ވިދާޅުވީ ޚިޔާނާތުގެ ތަހުގީގުގައި އަނިލްއާ ވެސް ސުވާލުކޮށް މައުލޫމާތު އޮޅުން ފިލުވި ކަމަށެވެ. އެ މައުލޫމާތުތަކަށް ބަލާއިރު، އެމްއެމްޕީއާރުސީން ރަށްތައް ދޫކުރަން ނިންމުމުގައި، އަނިލްގެ އެއްވެސް ދައުރެއް އޮތް ކަމުގެ ހެއްކެއް ލިބިފައި ނުވާ ކަމަށް މެމްބަރު ވިދާޅުވި އެވެ.\n“ރަށްތައް ދޫކުރުމާ ގުޅޭ ގޮތުން އޭޖީ ލަފާ ދެއްވި ކަމުގެ އެއްވެސް ލިޔުމެއް ވެސް ތަހުގީގަށް ލިބިފައެއް ނުވޭ،” މެމްބަރު ވިދާޅުވި އެވެ.\nޒިޔަތުގެ ކޮޓަރި އަށް އަނިލްއާ އެކު އާއްމުކޮށް ވެންނެވި ޝައިނީގެ ބަޔާން ވެސް ރިޕޯޓުގައި ހިމެނެ އެވެ. އޭސީސީގެ ތަހުގީގަށް އަނިލް ހިއްސާކުރެއްވި މައުލޫމާތު ރިޕޯޓުގައި ނުހިމެނީ ކީއްވެގެންތޯ އެހުމުން މެމްބަރު ވިދާޅުވީ ތަހުގީގަށް ސުވާލުކުރާ އެންމެން ނުވަތަ ހުރިހާ ވާހަކައެއް ބަޔާނުގައި ނުހިމަނާ ކަމަށެވެ. ބަޔާނުގައި ހިމަނަނީ، މުހިއްމު ވާހަކަތައް އެކަނި ކަމަށް ވެސް އޭނާ ވިދާޅުވި އެވެ.\nއެ މިންގަނޑުން ބަލާ ނަމަ ޝައިނީ ވެސް ދެއްކެވީ ތަހުގީގަށް މާ މުހިއްމު ވާހަކަތަކެއް ނޫނެވެ. ޝައިނީ ވިދާޅުވެފައި ގޮތުގައި، އެ ކޮޓަރި އަށް އޭނާ އަށް އެކްސެސް އޮންނަނީ ސްޕެޝަލް އިކޮނޮމިކް ޒޯން (އެސްއީޒެޑް) ގެ ކަންކަމުގައި އެމްއެމްޕީއާރުސީއަށް ވަރަށް ގިނައިން ވަޑައިގަންނަވާތީ އެވެ. އޭގެ އިތުރުން “އެއްކޮށް މަސައްކަތްކޮށް، ގިނަ އިރު އެއްކޮށް އުޅޭ ބަޔަކަށް ވާތީ އޮންނަ ގާތް ކަމެއްގެ ސަބަބުން” ކަމަށް ވެސް ވިދާޅުވި އެވެ.\nއެތަނުގައި ޒިޔަތާއި އަދީބު ހިންގަވަމުން ގެންދެވި އެއްވެސް ކަމެއް، ޝައިނީ ވިދާޅުވި ގޮތުން ނަމަ، އޭނާ އަށް ރޭކައެއްނުލައްވަ އެވެ.\nއަނިލްގެ ބަޔާން، އޭސީސީން ނުހިމެނި ސަބަބާ ގުޅޭ ގޮތުން ގާނޫނީ ބައެއް ވަކީލުން ސުވާލު އުފައްދަ އެވެ.\nވަކީލް މަހްފޫޒް ސައީދު ވިދާޅުވީ މިހާތަނަށް ހިންގި އެންމެ ބޮޑު ޚިޔާނާތުގެ ތަހުގީގުގައި އޭރުގެ ދައުލަތުގެ ބަންޑާރަ ނައިބުގެ ބަޔާން އޮންނަން ޖެހޭ ކަމަށެވެ. ރަށްތައް ދޫކުރުމާ ގުޅޭ ގޮތުން ލަފައެއް ދެއްވި ނަމަ އެ ލަފައެއް ނުވަތަ ތަހުގީގަށް އެހެން ވާހަކައެއް ވިދާޅުވި ނަމަ އެކަން ވެސް ތަހުގީގު ބަޔާނުން އެނގެން އޮންނަން ވާނެ ކަމަށް ވިދާޅުވި އެވެ.\n“ތަހުގީގަށް ދައުލަތުގެ ބަންޑާރަ ނައިބު ދެއްވި ބަޔާން ޝަރީއަތުގައި ބޭނުން ކުރުމާއި ނުކުރުން އެއީ އެހެން ކަމެއް. އެ ޚިޔާނާތާ ގުޅިގެން ބަންޑާރަ ނައިބުގެ ބަހެއް އޭސީސީން ހޯދާފައި އޮންނަން ވާނެ،” މަހްފޫޒް ވިދާޅުވި އެވެ.\nގާނޫނާ ޚިލާފަށް ރަށްތައް ވިއްކުން ނުހުއްޓުވާ!\nސަރުކާރުގެ 100 ޕަސެންޓް ހިއްސާވާ ކުންފުންޏެއްގެ ގޮތުގައި، ކުރީގެ ރައީސް މުހައްމަދު ނަޝީދުގެ ސަރުކާރުން އެމްއެމްޕީއާރުސީ އޮގަސްޓު 2011 ގައި އުފެއްދީ، ހަމައެކަނި ޓޫރިޒަމް ޕްރޮމޯޓްކޮށް މާކެޓްކުރުމަށެވެ. އެ ކުންފުނި އުފެއްދި މައިގަނޑު އަމާޒާ ޚިލާފުވެ، ޓޫރިޒަމަށް ރަށްތައް ކުއްޔަށް ދޫކުރުން ފަދަ މުޅި ދައުލަތުގެ މަސްލަހަތާ ގުޅޭ ބޮޑު ޒިންމާއެއް ފެށީ އޭގެ ތިން އަހަރު ފަހުން، ޔާމީންގެ ވެރިކަމުގައި 2014 ގަ އެވެ. އެކަން އެގޮތަށް ކުރަން ފެށީ، އޭސީސީގެ ތަހުގީގަށް އަދީބު ވިދާޅުވެފައިވާ ގޮތުގައި، ރައީސް ޔާމީނާ އެކު މަޝްވަރާކޮށް، އެމްއެމްޕީއާރުސީގެ މެންޑޭޓް ވެސް ބަދަލުކޮށްގެންނެވެ.\nއެކަމަކު ކުރިން ޓޫރިޒަމް މިނިސްޓްރީގެ ޒިންމާއެއްގެ ގޮތުގައި އޮތް އަދި ގާނޫނީ ބޮޑެތި އެއްބަސްވުންތައް ހިމެނޭ ކަމެއް އެމްއެމްޕީއާރުސީ އަށް ލިބުނު އިރު، އޭގެ ގާނޫނީ ލަފާ ދެއްވަން ޖެހޭނެ ފަރާތަކީ ވެސް ބަންޑާރަ ނައިބެވެ. އެކަމަކު އަނިލްގެ ލަފައެއް ރައީސް އަދި އިކޮނޮމިކް ކައުންސިލުން ހޯދި ކަމަކަށް އެ ރިޕޯޓުގައި ބުނެފައެއް ނުވެ އެވެ.\nއެމްއެމްޕީއާރުސީން ދޫކުރި އެންމެ ފުރަތަމަ ރަށް، ދ. މާގައުގެ އެއްބަސްވުމުގައި ވެސް ކޮރަޕްޝަން ހިންގާފައިވާ ކަމަށް ކުރީގެ އޮޑިޓަ ޖެނެރަލް އިބްރާހިމް ނިޔާޒް ނެރުއްވި އޮޑިޓް ރިޕޯޓުގައި ތަފްސީލްކޮށް ހާމަކުރައްވާފައިވެ އެވެ.\nރަށްތައް ތަރައްގީކުރަން ޓޫރިޒަމް މިނިސްޓްރީން އެމްއެމްޕީއާރުސީއާ ހަވާލުކުރީ، އެ ކުންފުނީގެ ހިއްސާ އޮންނަ ގޮތަށެވެ. އެކަމަކު އެމްއެމްޕީއާރުސީން އެ ރަށްތައް ވިއްކާލީ ރަށް ތަރައްގީކުރުމުގައި އެ ކުންފުނީގެ ހިއްސާ ނޯންނަ ގޮތަށެވެ. ޓޫރިޒަމް މިނިސްޓްރީއާ އެކު ވީ އެއްބަސްވުމާ އެމްއެމްޕީއާރުސީން ޚިލާފުވަނީ އެ ހިސާބުންނެވެ.\nބަންޑާރަ ނައިބު އަނިލް: ހިޔާނާތާ ގުޅޭ ގޮތުން އޭނާގެ ބަޔާނެއް އޭސީސީގެ ތަހުގީގުގައި ހިމަނާފައެއް ނުވޭ. — ފޮޓޯ: ނިޝާން އަލީ/ މިހާރު\nބައެއް ވަކީލުން ދެކެވަޑައިގަންނަވާ ގޮތުގައި، ބަންޑާރަ ނައިބުގެ ދައުރެއް އޮންނަން ޖެހޭނީ ޓޫރިޒަމް މިިނިސްޓްރީން އެމްއެމްޕީއާރުސީ އަށް ރަށްތައް ދޫކުރުމުގައި ގާނޫނާ ޚިލާފު ކަމެއް ހިންގާފައި އޮތް ނަމަ އެވެ. އެމްއެމްޕީއާރުސީއާ ރަށްތައް ހަވާލުވުމަށް ފަހު ދެން ހިނގައި ދިޔަ ކަންކަމުގައި ބަންޑާރަ ނައިބުގެ ދައުރެއް ނޯންނާނެ ކަމަށް ބައެއް ވަކީލުން ވިދާޅުވެ އެވެ. ސަބަބަކީ އެމްއެމްޕީއާރުސީ އަކީ އަމިއްލަ ކުންފުންޏަކަށް ވުމެވެ.\nރިސޯޓް ތަރައްގީ ކުރަން ސަރުކާރު ހިއްސާވާ ކުންފުނިތަކަށް ރަށްތައް ދެވިދާނެ ކަން ޓޫރިޒަމްގެ ގާނޫނުގައި އޮވެ އެވެ. އެ މާއްދާގެ ދަށުން ރަށްތައް ތަރައްގީ ކުރަން ދޫކުރުމަކީ ޒަމާނުއްސުރެން ކުރަމުން އަންނަ ކަމެކެވެ.\n“އެ މާއްދާ އެހެން އޮންނަތާ ކިތަންމެ އަހަރެއް. އެކަމަކު އެ މާއްދާގެ ދަށުން އެންމެ ފުރަތަމަ ރަށްތައް ދީފައި ހުންނާނީ އެމްޓީޑީސީ އަށް. އޭގެ ފަހުން، ރައީސް ނަޝީދު ސަރުކާރުގައި ސީއެސްއާރު ކަންކަމަށް ރަށްތައް ދޫކުރީ ވެސް އެ މާއްދާގައި އެ ބުނާ ޕްރޮސެސްގެ ތެރެއިން،” މަސްލަހަތަށްޓަކައި ނަން ހާމަނުކުރަން އެދިވަޑައިގެން ވަކީލަކު ވިދާޅުވި އެވެ.\n“އެ މާއްދާގެ ދަށުން ރަށްތައް ގޯހޭ ބުނާ ކަމަށް ވަނީ ނަމަ، އޭގެ މާނައަކީ ކުރީ ޒަމާނުއްސުރެން ރަށްތައް ދިނުން ވެސް ގޯހޭ. އެމްއެމްޕީއާރުސީ އަށް [ޓޫރިޒަމް މިނިސްޓްރީން] ރަށްތައް ދިން ދިނުމުގައި ގާނޫނާ ޚިލާފު ކަމެއް އޮތް ކަމަކަށް ނުފެނޭ.”\nޓޫރިޒަމް މިނިސްޓްރީން އެމްއެމްޕީއާރުސީއާ ރަށްތައް ހަވާލުކުރުމުގައި ބަނޑާރަ ނައިބުގެ އޮފީހުން ގާނޫނީ ލަފައެއް ހޯދި ކަމެއް ސާފެއް ނޫނެވެ. ޓޫރިޒަމް މިނިސްޓްރީ އާއި އެމްއެމްޕީއާރުސީއާ ދެމެދު އޮތް އެއްބަސްވުމަކީ އެ ކުންފުނި ހިއްސާވެގެން ރަށްތައް ތަރައްގީ ކުރުމެވެ. އެކަމަކު އެ މާއްދާއާ ޚިލާފުވެ، އެމްއެމްޕީއާރުސީން ރަށްތައް އެކި މީހުންނަށް ދިނީ އެވެ.\n“ރަށްތައް ވިއްކާލުމުގައި ގާނޫނާ ޚިލާފަށް އަމަލުކޮށްފައި ވަނީ. ޓޫރިޒަމާ ބެހޭ ގާނޫނުގެ ފަސް ވަނަ މާއްދާގެ ށ. ގެ މުޅިން ރޫހާ ޚިލާފަށް ކުރީ. އެކަން އެގޮތަށް ކުރި ކަން އެނގޭ ހިސާބުން ބަންޑާރަ ނައިބު ވެސް އެކަން ހުއްޓުވަން ޖެހޭނެ،” ވަކީލަކު ވިދާޅުވި އެވެ.\nއެކަމަކު، އަނިލް އެ ޒިންމާ އަދާކުރެއްވި ކަމެއް ނުވަތަ ނޫން ކަމެއް ސާފެއް ނޫނެވެ. ފޯނަށް ޖަވާބު ނުދެއްވާތީ، އޭނާގެ ބަހެއް ނުލިބުނެވެ.\nދައުލަތުގެ ތެރޭގައި ބޮޑު ހިޔާނާތެއް ހިނގައިދިޔަ ކަން އޮޑިޓް ރިޕޯޓުން ފަޅާއެރުމުން ވެސް ޒިންމާ އަދާކުރައްވަން ކުރެއްވި ކަމެއް ވިދާޅު ނުވެ، ހިޔާނާތް ހިނގި ކަން އެނގިވަޑައިނުގަންނަވާ ކަމަށް އަނިލް ހަމައެކަނި ވިދާޅުވުމަކުން ނުފުދެ އެވެ. ގާނޫނާ ޚިލާފު ކަންކަން ހުއްޓުވަން ދައުލަތުގެ ބަންޑާރަ ނައިބު ދެއްވި ލަފައަކާއި ޒިންމާ އަދާކުރެއްވި މިންވަރު ވެސް އެނގެން ޖެހެ އެވެ.\nދިވެހި ޕޯސްޓް9މަސް ކުރިން شتنبر 9, 2019\nބޮޑެތި މަރުގެ އެންމެ ފުނަށް ފީނަން ޖެހޭ ލަސްވަނީ ކީއްވެބާ!\nދިވެހި ޕޯސްޓް 1 އަހަރު ކުރިން دجنبر 25, 2018


BREAKING: India Ga Covid Fethurumuge Zinma Nagan Jeheynee EC In: Madras High Court - Vaguthu\nއިންޑިއާގައި ކޮވިޑް ފެތުރުމުގެ ޒިންމާ ނަގަން ޖެހޭނީ އިލެކްޝަނުން: މަޑްރާސް ހައި ކޯޓު\nއިންޑިއާގައި ކޮވިޑް-19 ފެތުރުމުގެ ޒިންމާ އެ ގައުމުގެ އިލެކްޝަންސް ކޮމިޝަނުން ނަގަން ޖެހޭނެ ކަމަށް މަޑްރާސް ހައި ކޯޓުން ބުނެފިއެވެ.\nދުނިޔޭގައި އެންމެ އާބާދީ ބޮޑު ގައުމުތަކުގެ ތެރޭގައި ހިމެނޭ އިންޑިއާގައި ކޮވިޑް-19 ގެ ނުރައްކާ އިންތިހާ އަށް އެބައޮތެވެ. ފަހަކަށް އައިސް، އެ ގައުމުގައި ދުވާލެއްގެ މައްޗަށް ތިން ލައްކަ އަށް ވުރެ ގިނަ މީހުން ކޮވިޑް-19 އަށް ފައްސިވަމުންދެއެވެ. އަދި ކޮންމެ ދުވަހަކު ވެސް މަރުވާ މީހުންގެ އަދަދު ވަނީ 2،000 އަށް ވުރެ ގިނަ ވެފައެވެ. އިންޑިއާގެ ސިއްހީ ތަޖުރިބާކާރުން ބުނާ ގޮތުގައި އިންޑިއާ އަށް އެރީ ދެ ވަނަ ރާޅެވެ.\nއިންޑިއާގައި ކޮވިޑް ފެތުރިފައިވާތީ އެ ގައުމުގެ މަޑްރާސް ކޯޓުގެ އިސް ފަނޑިޔާރު ސަންޖީބު ބެނަޖީ އަދި ފަނޑިޔާރު ސެންތިލްކުމަރ ރަމަމޫތީ ވިދާޅުވީ އިންޑިއާ މި ހާލަތަށް ވެއްޓިފައި ވަނީ އެ ގައުމުގެ އިލެކްޝަންސް ކޮމިޝަންގެ އިހުމާލުން ކަމަށެވެ.\nމެޑްރާސްގެ ހައިކޯޓުން ބުނީ އިލެކްޝަންސް ކޮމިޝަނުން އެކޮމިޝަންގެ ޒިންމާ އެންމެ ފުރިހަމަ ގޮތުގައި އަދާކޮށްފައި ނެތް ކަމަށެވެ. ހާއްސަކޮށް ސިޔާސީ ޕާޓީތަކުން ކޮވިޑްގެ ހާލަތުގައި ވެސް އެއްވުންތައް ބާއްވަމުން ދިޔައިރު އެއެއްވުންތައް ހުއްޓުވަން އިލެކްޝަންސް ކޮމިޝަނުން އެއްވެސް ކަމެއް ކޮށްފައި ނެތް ކަމަށް މެޑްރާސްގެ ހައިކޯޓުން ބުންޏެވެ.\nއިންޑިއާގައި ކޮވިޑަށް ފައްސިވާ މީހުންގެ އަދަދު އިތުރުވަމުން ދާއިރު މިހާރުވެސް އެކި ސަރަހައްދުތަކުގައި ބައި އިލެކްޝަންސްތައް ކުރިއަށް ގެންދަން ވަނީ ތާވަލް ކޮށްފައެވެ. މިހަފްތާގައި ބޮޑުވަޒީރު މޯދީ ވެސް ވަނީ ބެންގާލްގައި އޮންނަ ކެމްޕޭން އެއްވުމަކަށް ވަޑައިގަތުމަށް ނިންމަވާފައެވެ. ނަމަވެސް ފަހުވަގުތު އެދަތުރު ކެންސަލް ކުރީ ކޮވިޑަށް ފައްސިވާ މީހުންގެ އަދަދު މާބޮޑަށް އިތުރުވަމުންނެވެ.\nއޭޕްރީލް 26, 2021 22:38\nރާއްޖޭގެ އީސީ ސަރީފައް ތިޔޭގެ ރޯޅިއެއް ނާންނާނެ ބާ.\nއޭޕްރީލް 26, 2021 22:51\nއަނެއްކާ ޝަރީފު ކީއްމިކުރީ...\nއޭޕްރީލް 26, 2021 22:58\nމިފަހަރު ޢީސީ ޝަރީފް އިސްތިއުފާ ދޭންޖެހޭނެ ހެން ހީވަނީ!!\nއޭޕްރީލް 26, 2021 23:13\nރާއްޖޭގަނަގަންޖެހޭނީ އެޗްޕީއޭ އާއި ބޮޑުވަޒީ ރު\nއޭޕްރީލް 27, 2021 04:47\nމިތާ ކޮ މިޝަނަރަކަށް ނޯވޭ ބާރެއް މިފަހަރުވެސް ބޮޑުވަޒީރުގެ ބިރުދެއްކު މަށް މައި މޫނާ ޖެހުނީ ތަބާވާން. އެހެން ނޫނީ އިތުބާރު ނެތް ކަ މަށް ހަދާފަ ވަޒީފާއިން ވަކި ކުރާނީ . ހަ މަ ޝަރީފްގެ ހާލަކީވެސް އެއީ އިންތިޚާބުގަވެސް ޝަރީފްގެ މައްޗަށް\nބޮޑުވަޒީރުގެ ބާރު ހިނގާ ކަ މަށް ފެނޭ\nއޭޕްރީލް 27, 2021 06:24\nއީސީ ސަރީފު އިސްތިއުފާ!\nއޭޕްރީލް 27, 2021 09:37\nމިރާއްޖޭގައިވެސް ކޮވިޑް ކޭސްތައް އިތުރު ވާންފެށީ ވޯޓްލީފަހުން. ކޮވިޑްޖެހިފައި ތިބި މީހުންތައް ވޯޓްލާން ނެރެގެން. އީސީ ޝަރީފު ޒިންމާވާން ޖެހޭނެ.


Kulhudhuffushi Online - Hirafus kapge mein sponsarakah pentaguraam\nއަބްދުލް ވާހިދު ޙަސަން - 1 އަހަރު ކުރިން - 1 ޖުލައި 2017\nހިރަފުސް ކަޕްގެ މެއިން ސްޕޮންސަރ ސޮއިކުރުމުގެ ރަސްމިއްޔާތު--\nކުޅުދުއްފުށީގައި މެދު ނުކެނޑި ބާއްވާތާ އެންމެ ގިނަ ދުވަސްވީ މުބާރާތް، ހިރަފުސް ކަޕްގެ މިއަހަރުގެ މެއިން ސްޕޮންސަރއަކަށް ޕެންޓަގުރާމް ހަމަޖެހިއްޖެ އެވެ.\nރޭ ހިރަފުސް ދަނޑުގެ ބޭއްވި ރަސްމިއްޔާތެއްގައި ވަނީ މެއިން ސްޕޮންސަރ އާ އެކު ސޮއިކޮށްފަ އެވެ. ހިރަފުގެ ފަރާތުން މިއެއްބަސްވުމުގައި ސޮއެކުރެއްވީ އެޖަމިއްޔާގެ ރައީސް މުހައްމަދު ހަސަން އެވެ. ޕެންޓަގުރާމްގެ ފަރާތުން ސޮއިކުރެއްވީ އެފިހާރައިގެ އޯނަރު މާހިރު އަބުދުﷲ އެވެ. މިއީ ޕެންޓަގުރާމްއިން މިމުބާރާތް ސްޕޮންސަރކުރި ދެވަނަ ފަހަރެވެ.\nމިރަސްމިއްޔާތުގައި ހިރަފުސްގެ އާ ލޯގޯ ވަނީ ދައްކާލާފަ އެވެ. މިފުޓްބޯޅަ މުބާރާތުގައި އާއްމުކޮށް އަމަލުކުރަނީ އެންމެ ފަހުން 2014 ވަނަ އަހަރު އަޕްޑޭޓްކުރެވިފައިވާ ކުލޯޒްއަޕް ދަ ގޭމްގެ ގަވައިދަށް ކަމަށް ހިރަފުހުން މައުލޫމާތުދެ އެވެ.\n10 ޓީމު ދެ ގުރާޕަކަށް ބަހާލައިގެން ވާދަކުރާ މިމުބާރާތް ކުރިއަށްދާނީ2ގުރޫޕުން އެންމެ ގިނަ ޕޮއިންޓް ހޯދާ2ޓީމެއް، ޖުމްލަ4ޓީމް ސެމީއަށް ގޮސް ކުރޮސްކޮށް ކުޅޭ ގޮތަށްށެވެ.\nމުބާރާތުގައި ހޮވާ މަގާމުތަކަކީ މުބާރާތުގެ އެންމެ މޮޅު ކުޅުންތެރިޔާ އާއި މުބާރާތުގެ ދެވަަނައަށް އެންމެ މޮޅު ކުޅުންތެރިޔާ އާއި މުބާރާތުގެ ތިންވަނައަށް އެންމެ މޮޅު ކުޅުންތެރިޔާ، އެންމެ ގިނަ ލަނޑުޖެހި ކުޅުންތެރިޔާ، އެންމެ މޮޅު ގޯލް ކީޕަރު، 35 އަހަރުން މަތީގެ އެންމެ މޮޅު ކުޅުންތެރިޔާ، ކޮންމެ މެޗެއްގެ މެއިން އޮފް ދަ މެޗް، ޗެމްޕިއަން ޓީމް، އަދި ރަނަރަފް ޓީމް އެވެ.\nމިމުބާރާތުގެ މައިގަނޑު މަގްސަދަކީ ޒުވާނުންނަށް ފުޓްބޯޅަ މުބާރާތެއް ގެނެސްދިނުންމާއި ކުޅިވަރު ކުޅޭ ޒުވާނުންގެ މެދުގައި އެކުވެރިކަން، އަދި އެއްބައިވަންތަކަން އާލާކޮށްދިނުން އެވެ.\nމިއީ މިމުބާރާތް ބާއްވާ 10 ވަނަ އަހަރެވެ. މިމުބާރާތް ފެށުމަށް ޝެޑިއުލްކޮށްފައިވަނީ އަންނަ އޯގަސްޓްމަހު އެއްވަނަ ދުވަހަށް އެވެ.\nޕެންޓަގްރާމް ހިރަފުސް ކަޕް9ގައި ކްރިޕްޓަން އިން ތަފާތު ބޮޑުކޮށް މޮޅުވެ، އެ ޓީމުގެ ފެށުން ރަގަޅުކޮށްފި\nMode 1 އަހަރު ކުރިން\nWhat time is start ?\nSHUJAU 1 އަހަރު ކުރިން\nEii Abdullah Mahir noontho. Maahir abdulla eh noon dho...\nއެންޑްރޮއިންޑް ފޯންތައް ބޭނުން ކުރާ މީހުންނަށް ނޭނގޭ3ކަމެއް\nފިހާރަތަކާއި ކެފޭތައް ބަންދުކުރާގަޑި ކުރިއެކޭ އެގޮތަށް ބަދަލުކޮށްފި


Addu mas kaaruhaanaa dhemas therey hulhuveyne: MIFCO\nއައްޑޫ ސިޓީގައި ގާއިމް ކުރަމުންދާ މަސް ކާރުހާނާ 2018 ޖޫން މަހުގެ ތެރޭގައި ނަގާފައިވާ ފޮޓޯއެއް. ފޮޓޯ: ކޯޕަރޭޓް މޯލްޑިވްސް\n11 ފެބްރުއަރީ 2019 1 ކޮމެންޓް\nއައްޑޫ މަސް ކާރުހާނާ ދެމަސް ތެރޭ ހުޅުވޭނެ: މިފްކޯ\nއައްޑޫ ސިޓީ ހުޅުމީދޫގައި މިފްކޯއިން ގާއިމްކުރަމުންދާ މަސް ކާރުހާނާގެ ހުރިހާ މަސައްކަތެއް ފުރިހަމަ ކުރުމަށްފަހު ކުރިއަށް އޮތް ދެ މަސް ދުވަހުގެ ތެރޭގައި އޮޕްރޭޝަނަށް ގެނެވޭނެ ކަމަށް މިފްކޯއިން ބުނެފިއެވެ.\nސީއެންއެމް އަށް ވާހަކަދައްކަމުން މިފްކޯގެ އިންޖިނިއަރު އިބްރާހީމް ހަލީލް ވިދާޅުވީ، އައްޑޫ މަސް ކާރުހާނާގެ މިހާރު ނުނިމި ހުރީ އިލެކްޓްރިކަލް މަސައްކަތްތައް ކަމަށެވެ.\nއޭނާ ވިދާޅުވީ، އެ ކާރުހާނާގެ މަސައްކަތް ފެށުން ލަސްވެފައި ވަނީ އިލެކްޓްރިކަލް މަސައްކަތްތައް ހަވާލުކޮށްފައިވާ ކުންފުނީގެ މަސައްކަތް ލަސްވުމުން ކަމަށާއި މިހާރު އެ މަަސައްކަތާ މިފްކޯއިން ހަވާލުވެ މަސައްކަތް ނިންމުމުގެ ކަންކަން ކުރަމުން އަންނަ ކަމަށެވެ.\n"އަޅުގަނޑުމެން ވާނީ އެ ކުންފުންޏަށް ކޮންޓްރެކްޓެއް ހަދައި މަސައްކަތް ހަވާލުކޮށްފަ، އެކަމަކު އެފަރާތުގެ މަސައްކަތް ދީފައިވާ މުއްދަތަށް ނިންމާފައި ނުވުމުން މިފްކޯއިން މިހާރު އެ މަަސައްކަތަށް ހަވާލުވެ ކުރަމުން ދަނީ،" ހަލީލް ވިދާޅުވިއެވެ.\nއެ ކާރުހާނާގެ އިލެކްޓްރިކަލް މަސައްކަތްތައް ނިންމަން ހަވާލުކޮށްފައިވަނީ ސްރީލަންކާގެ ކުންފުއްޏެއް ކަމަށްވާ އިލެކްޓްރިކަލް މެނުފެކްޗާޑް ޕްރައިވެޓް ލިމިޓެޑް އާއެވެ.\nމިފްކޯއިން ބުނީ އައްޑޫގައި ގާއިމް ކުރާ މަސް ކާރުހާނާގައި 1500 ޓަނުގެ މަސް ފިނިކުރެވޭ ސްޓޯރޭޖް ނިޒާމް ގާއިމް ކުރެވިފައިވާ ކަމަށެވެ. އެއީ 500 ޓަނުގެ ތިން ކޯލްޑް ސްޓޭރޯޖް ފެސިލިޓީއެވެ. މީގެ އިތުރަށް 50 ޓަނުގެ އައިސް ޕްލާންޓެއްވެސް މި ކާރުހާނާއާއެކު ހިމެނެއެވެ.\nރައީސް އިބްރާހިމް މުހައްމަދު ސޯލިހްގެ ރިޔާސީ ބަޔާނުގައި ވިދާޅުވީ މިފްކޯގެ ފަރާތުން އައްޑޫ ސިޓީގެ ހުޅުމީދޫގައި ޤާއިމުކޮށްފައިވާ މަސް ކާރުހާނާ ފުރިހަމަކޮށް، މި އަހަރު މަސައްކަތް ފެށޭނެ ކަމަށެވެ. އަދި އިތުރު ރަށްރަށުގައި، އައިސް ޕްލާންޓް ގާއިމުކޮށް، ފެލިވަރު ކޯލްޑް ސްޓޯރޭޖްގެ ޖާގަވެސް މިހާރަށްވުރެ މި އަހަރު އިތުރުކުރެވިގެންދާނެ ކަމަށެވެ.\nމިފްކޯ އައްޑޫ ސިޓީ\nފޮޓޯއިން ފެންނަނީ ފެކްޓަރީއަކަށްވުރެ ބޮޑަށް ރަށެއްގެ ގުދުރަތީ ރީތިކަމާއި ނާޒުކު ތިމާވެއްޓާއި ރަށުގެ މަލަމަތި ގަސްދުގައި ހަލާކުކޮށް ނައްތާލަން ވަރަށް ބުރަކޮށް މަސައްކަތް ކުރެވިފައިހުރި މަންޒަރު. ކުޑަމިނުން އެންމެ ގަހެއް އިންދާލަންވެސް ނޭގުނީއޭ ބުނީމަ ގަބޫލުކުރާނީ ކާކުތޯ.


Aditi Rao ah web series eh! - vNews.mv\nއަދިތީ ރާއޯއަށް ވެބް ސީރީޒްއެއް!\nމަރިޔަމް ޝާހިދާ 11 January 2021, 16:55\nކާމިޔާބު ވެބް ސީރީޒް "ސޭކްރެޑް ގޭމްސް" އުފެއްދި ޑައިރެކްޓަރުގެ ކުރިއަށް އޮތް ވެބްސީރީޒް ކުޅެން ބަތަލާ އަދިތީ ރާއޯ އެއްބަސްވެއްޖެކަމަށް އިންޑިއާގެ މީޑިއާއިން ބުނެފިއެވެ.\nއަދިތީއާއެކު މިވެބް ސީރީޒްއިން ފެނިގެންދާނީ ކާމިޔާބު ބެންގާލީ އެކްޓަރު ޕްރޮސެންޖީތް ޗެޓަރޖީކަމަށް ރިޕޯޓުތައް ބުނެއެވެ.\nއިންޑިއާގެ ރިޕޯޓުތައް ބުނާގޮތުން މިވެބް ސީރީޒްގެ ވާހަކަ ބިނާކުރާނީ އިންޑިއާގެ ފިލްމު އިންޑަސްޓްރީގައި މަސައްކަތް ކުރުމުގައި ދިމާވާ ވާދަވެރިކަމުގެ ހާދިސާތަކުގެ މައްޗަށެވެ.\n8 ނުވަތަ9އެޕިސޯޑުގެ މައްޗަށް ބިނާކޮށް އުފައްދާ މިސީރީޒްގައި ބޮޑަށް ދައްކުވައިދޭނީ މީގެ 40 އަހަރު ކުރިން ހިނގާފައިވާ ހާދިސާތަކުގެ އިތުރަށް ކުރިއަށްއޮތް 40 އަހަރުތެރޭ ފިލްމީ އިންޑަސްޓްރީއަށް އަންނާނެކަމަށް ބެލެވޭ ބަދަލުތަކެވެ.\nބަތަލާ އަދިތީއާ އެކްޓަރު ޕްރޮސެންޖީތްގެ އިތުރުން މިސިރީޒްއާ ގުޅޭނެ އިތުރު ކާސްޓިންގް މައުލޫމާތު ކުރިއަށް އޮތްތަނުގައި ހާމަކުރާނެކަމަށް އިންޑިއާގެ މީޑިއާއިން ބުނެފައިވެއެވެ.\nއަދި ވަކި ނަމެއް ހަމަނުޖެހޭ މިވެބް ސީރީޒްގެ ޝޫޓިންގެ މިދިޔަ އަހަރުތެރޭ ފެށުމަށް މީގެކުރިން ޓީމުން ނިންމި ނަމަވެސް ކޮވިޑް ޕެންޑަމިކްގެ ސަބަބުން އެމަސައްކަތްވަނީ ހުއްޓުމަކަށް އައިސްފައެވެ. މިސީރީޒްގެ މަސައްކަތް ދެން ފެށޭނެކަމަށް ބެލެވެނީ މިއަހަރުގެ މާރޗް ނުވަތަ އޭޕްރީލް މަހުގެތެރޭގައެވެ.\nބަތަލާ އަދިތީ ރާއޯ ކުޅެފައިވާ3ފިލްމެއް މިދިޔަ އަހަރުތެރޭވަނީ ރިލީޒްކޮށްފައެވެ. އެއީ ސައުތް ފިލްމު އިންޑަސްޓްރީގެ ފިލްމު "ސައިކޯ، ސޫފިޔަމް ސުޖާތަޔަމް" އަދި ފިލްމު 'ވީ" އެވެ. މީގެތެރެއިން ފިލްމު "ސޫފިޔަމް ސުޖާތަޔަމް" އަދި "ވީ" ރިލީޒްކޮށްފައިވަނީ އެމޭޒަން ޕްރައިމްއިންނެވެ.\nއަދިތީގެ ފާހަގަކޮށްލެވޭ ފިލްމުތަކުގެ ތެރޭގައި ހިންދީ ފިލްމު "ވަޒީރު" އަދި "ބޫމީ" ހިމެނެއެވެ.\nމީގެ އިތުރުން ޕްރޮޑިއުސަރު ސަންޖޭ ލީލާ ބަންސާލީގެ ފިލްމު "ޕަދްމަވާތް"ގައި އަދިތީ ކުޅެފައިވާ ރޯލަށް ގިނަ ބައެއްގެ ތަރުހީބުވަނީ ލިބިގެންގޮސްފައެވެ.


Money Heist ge fas vana season anna aharuge April gai? - One Online\nމަނީ ހެއިސްޓްގެ ފަސްވަނަ ސީޒަން އަންނަ އަހަރުގެ އޭޕްރިލްގައި؟\nމަގުބޫލު ޓީވީ ސީރީޒް މަނީ ހެއިސްޓްގެ ފަސްވަނަ ސީޒަން އަންނަ އަަހަރުގެ އޭޕްރިލްގައި ނެރުމަށް މަސައްކަތް ކުރާކަމަށް މީޑިއާ ރިޕޯޓުތައް ބުނެފިއެވެ.\nމަނީ ހެއިސްޓްގެ ތިން ވަނަ ސީޒަން ރިލީސް ކޮށްފައިވަނީ މިދިޔަ އަަހަރު ޖުލައިގައެވެ. މިމަހު ވަނީ ހަތަރުވަނަ ސީޒަން ރިލީސްކޮށްފައެވެ. ސީޒަން ފަހެއް ރިލީސްކުރާ ތާރީހު ނެޓްފްލިކްސްއިން ރަސްމީކޮށް އިއުލާނުކޮށްފައި ނުވި ނަމަވެސް ސީޒަން ފަހެއް އަންނާނެކަން ހަތަރުވަނަ ސީޒަންގެ އެންމެ ފަހު އެޕިސޯޑުން ވަނީ އެނގިގެންގޮސްފައެވެ.\nސީރީޒްއާއި ގުޅިގެން އެކި ގޮތްގޮތަށް މީސް މީޑިއާގައި ވާހަކަ ދެކެވެމުން ދާއިރު އެއް ބަޔަކު ގަބޫލު ކުރާ ގޮތުގައި ދެ ސީޒަންވެސް (ހަތަރަކާއި ފަހެއް)ކުޅެ ނިންމާފައިވާނީ އެކުގައި ކަމަށާއި ހަމަހުގެ ދުރުމިނެއް ލުމަށްފަހު ރިލީސްކޮށްލެވޭނެ އެވެ.\nއަށް އެޕިސޯޑުގެ މައްޗަށް ރިލީސްކޮށްފައި އޮތް ސީޒަން ހަތަރެއް ނިންމާލި އިރު ސީރީޒްގެ މުހިންމު ކެރެކްޓަރެއް ކަމަށްވާ ނައިރޯބީ ވަނީ މަރުވެފައެވެ. އިންސްޕެކްޓަރު ރަކޭލް އަނބުރާ ބޭންކަށް ދެއެވެ. އަދި ނައިރޯބީއަށްޓަކައި އެމީހުންގެ ހެއިސްޓް ފުރިހަމަކުރަން ނިންމައެވެ.\nއެހެން ކަމުން ފޭނުން މިހާރު އިންތިޒާރު ކުރަނީ ދެން ވާނެ ގޮތަކާމެދުއެވެ.\nގުޅޭ ޓެގު ނެޓްފްލިކްސް ހޮލީވުޑް\nކްރިސްޓޮފާ ނޯލަންގެ އާ ފިލްމު "ޓެނެޓް"ގެ މަންޒަރެއް ކުޅުމަށް އަސްލު ފްލައިޓެއް ގޮއްވާލައިފި\nކިމް ކާޑޭޝަންގެ ސްކިމްސް ބްރޭންޑުން ފޭސް މާސްކު ތައާރަފުކޮށްފި\nނާސާއިން ޓޮމް ކްރޫޒާ އެކު ޖައްވުގައި ފިލްމެއް އުފައްދަނީ\nމިޝަން އިމްޕޮސިބަލްގެ ސީކުއިލް އަންނަ އަހަރު ނޮވެމްބަރަށް ފަސްކޮށްފި\nކޮވިޑަށް ޕޮޒިޓިވްވި ނަރުހަކަށް ޖެނިފާ އެނިސްޓަން 10000 ޑޮލަރުގެ ގިފްޓް ކާޑެއް ހަދިޔާ ކޮށްފި


Muslim akah veethi rahtehin ahanna vaahaka dhehkun huttaali: Babil Khan\nއިރުފާން ހާން އާއި ދަރިފުޅު ބާބިލް ހާން--\nމުސްލިމަކަށް ވީތީ ރައްޓެރހިން އަހަންނާ ވާހަކަދެއްކުން ހުއްޓާލައިފި: ބަބިލް ހާން\n30 ޖުލައި 2020 - 11:46:01\nމުސްލިމަކަށް ވުމުން ބައެއް ރައްޓެހިން ވާހަކަދެއްކުދުން ހުއްޓާލައިފި ކަމަށް ބޮލީވުޑްގެ މަޝްހޫރު ތަރި އިރްފާނާ ހާންގެ ދަރިފުޅު، ބަބިލް ހާން ބުނެފި އެވެ.\nއިންސްޓަގްރާމް ސްޓޯރީ މެދުވެރިކޮށް ބަބިލް ބުނެފައި ވަނީ، އޭނާ ކޮންމެ ވާހަކަ އެއް ދެއްކިޔަސް އޭނާގެ ޓީމުން ތިބޭނީ އެ ވާހަކައިގެ ސަބަބުން އޭނާގެ ކެރިއަރު ގެއްލިދާނެއޭ ކިޔާ ކަމަށެވެ.\nއޭނާ ބޭނުން ވަނީ ބައެއްގެ ނުފޫޒު ނުފޯރާ މިނިވަން ކަމައި އެކު އޭނާގެ ދީނުގެ ވާހަކަ ވެސް ދައްކަން ކަމަށް ބަބިލް ބުނެ އެވެ. އަދި އޭނާ އާއި އެކު ކުޑައިރު ކުޅެން އުޅުނު އެތައް ރައްޓެހިން އޭނާ އާއި ވާހަކަ ނުދައްކާ ކަމަށާއި، އޭނާ އަކީ ހަމައެކަނި އޭނާގެ ދީން ނޫން ކަމަށް ބަބިލް ބުނެ އެވެ.\nބަބިލް ބުނީ މީގެ ކުރިން ވެސް ހިންދޫންނާއި މުސްލިމުންނާއި ކްރިސްޓިއަނުން ވެސް ރަނގަޅަށް އުޅެމުން އައި އިރު، މިހާރު އިންޑިއާގައި ދީނީ ތަފާތުކުރުންތައް ގެންގުޅޭތީ ކަންބޮޑުވާ ކަމަށެވެ.\nވަކި ދީނެއްގެ ބަޔަކަށް މިނިވަން ކަމާއި އެކު އުޅެވެ އިރު، ވަކި ބަޔަކަށް ފުރައްސާރަ ކުރަމުންދަނީ ކީއްވެތޯ ސުވާލުކޮށް ބަބިލް ވަނީ ހުކުރު ދުވަހުގެ އީދު ސަރުކާރުން ކެންސަލްކޮށް، ހޯމަ ދުވަހު ރަކްޝާ ބަންދަން ކެންސަލް ނުކޮށް އޮތް އޮތުމަށް ވެސް ފާޑުކިޔާފަ އެވެ. އަދި ކެންސަލް ކޮށްފައިވާ އީދު އޭނާ ގޭގައި ފާހަގަކުރާނެ ކަމަށް ވެސް ބަބިލް ވަނީ ބުނެފަ އެވެ.\nއޭގެ އިތުރުން އޭނާ އަކީ އިންޑިއާ އާއި ދެކޮޅު މީހެކޭ މީހުން ކިޔަން ފަށާނެ ކަން އެނގޭ ކަމަށާއި، އެހެން ނަމަވެސް އޭނާ އިންޑިއާ ދެކެ ލޯބި ނުވެއޭ ބުނެގެން ނުވާނެ ކަމަށް ބަބިލް ބުނެ އެވެ. އޭނާ ކިޔަވަން ދަނީ ލަންޑަނަށް ކަމަށާއި، އެކޮޅުގައި ހުންނަ އިރު، އަބަދުވެސް އިންޑިއާ މަތިން ހަނދާންވާ ކަމަށާއި، އަނބުރާ ގައުމަށް އައިސް، ރިކްޝާ އަކަށް އެރޭނެ ދުވަހަކަށާއި، ޕާނީ ޕޫރީ ކެވޭނެ ދުވަހަކަށް އަބަދުވެސް އިންތިޒާރު ކުރާ ކަމަށް ބަބިލް ވަނީ ބުނެފަ އެވެ.\nހަ ލައްކައެއްހާ މީހުންގެ މަރު، ބަލީގެ ހާލާތު ގޯހުން ގޯހަށް!


Juventus ge kulhuntheriyaku COVID-19 ah positive vejje\nޔުވެންޓަސްގެ ކުޅުންތެރިޔަކު ކޮވިޑް-19 އަށް ޕޮޒިޓިވްވެއްޖެ\nއިޓީއަށް ނިސްބަތްވާ ޔުވަންޓަސްގެ ޑިފެންޑަރު ރުގާނީ ކޮވިޑް-19 އަށް ޕޮޒިޓިވްވެއްޖެ ކަމަށް އެ ކްލަބުން ހާމަކޮށްފިއެވެ.\nޔުވެންޓަސްއިން އިތުރަށް ހާމަކުރިގޮތުގައި މިކަމާ ގުޅިގެން ގާނޫނުން ލާޒިމުކުރާ ހުރިހާ އައިސޮލޭޝަން ޕްރޮސީޖާތަކެއް އެޓީމުން ތަންފީޒު ކުރަން ފަށާފައިވާ ކަމަށެވެ.\nރުގާނީ ވަނީ މި ސީޒަނުގައި ޔުވެންޓަސްއަށް7މެޗް ކުޅެދީފައެވެ. އެގޮތުން އޭނާވަނީ އެޓީމް އެންމެ ފަހުން ލީގުގައި އިންޓަ މިލާންއައި ދެކޮޅަށް ކުޅުނު މެޗުގައިވެސް ބައިވެރިވެފައެވެ. ކޮވިޑް-19 އަށް ރުގާނީ ޕޮޒިޓިވްވުމައި ގުޅިގެން އިންޓަ މިލާން ޔޫރޯޕާ ލީގުގައި ކުޅެން ހަމަޖެހިފައި އޮތް މެޗް ވަނީ ވަކި ގޮތެއް ނިމެންދެން ފަސްކޮށްފައެވެ.\nކޮވިޑް-19 އައި ގުޅިގެން އެޕްރިލް3އަކައި ހަމައަށް އިޓާލީގެ ހުރިހާ ކުޅިވަރު މުބާރާތެއް ސަސްޕެންޑް ކޮށްފައިވާއިރު އެގައުމު އޮތީ ލޮކްޑައުންގައެވެ. އެގައުމުން މިހާތަނަށް 12،000 އަށްވުރި ގިނަ މިހުން މި ވައިރަހަށް ޕޮޒިޓިވް ވެފައިވާކަމަށް ޔޫރަޕުގެ މީޑިއާތަކުން ރިޕޯޓް ކޮށްފައިވެއެވެ.\nދާދި ފަހުން ފްރާންސްއަށް ނިސްބަތްވާ ޕީއެސްޖީގެ ތަރި އެމްބާޕޭ ކޮރޯނާ ވައިރަސްއަށް ޝައްކު ކުރެވިގެން ޓެސްޓް ކޮށްފައިވެއެވެ. އެ ޓެސްޓްތަކުގެ ނަތީޖާ އައިސްފައިވަނީ ނެގެޓިވްކޮށެވެ.\nފާއިތުވެދިޔަ ދުވަސްތަކުގައި ކޮރޯނާ ވައިރަހުގެ އަސަރު ފުޓްބޯޅައިގެ ދުނިޔެއަށް ވަނީ ވަރަށް ބޮޑަށް ކޮށްފައެވެ. ގިނަ މެޗުތަކެއް ފަސްކުރެވިފައިވާއިރު، ކުޅޭވޭ ބައެއް މެޗުތައް ކުޅެނީ ސަޕޯޓަރުން ދަނޑަށް ނުވައްދައެވެ.\nނ.ހޮޅުދޫގެ ޓާފް ދަނޑު ހަލާކުވިބާ؟04 weeks ago


Whale Shark Eh "Ahakah Hedhi" Mahsala Bodu Vehje - Vaguthu\nފެހުރިއްސެއް "އަހަކަށް ހެދި" މައްސަލަ ބޮޑުވެއްޖެ\nހިމާޔަތް ކޮށްފައިވާ ފެހުރިއްސެއްގެ މައްޗައް އަރައި، ދެ މީހަކު އޭތި އަހަކަށް ހަދައިފިއެވެ.\nމެކްސިކޯގައި ހިނގި މި ހާދިސާ އާއި ބެހޭ ގޮތުން މާ ބޮޑު މައުލޫމާތެއް އަދި ލިބިފައި ނުވި ނަމަވެސް، މީސް މީޑިއާގައި ދައުރުވަމުން އަންނަ ފޮޓޯތަކުން ފެންނަ ގޮތުގައި ޓޫރިސްޓެއް ކަމަށް ބެލެވޭ މީހަކާއި، އޭނާގެ ޓުއާ ގައިޑް ބޯޓުގައި އައްސާފައި އޮތް ވަލެއް ބޭނުން ކޮށްގެން، އެ ދެ މީހުން ވަނީ ވޭލްގެ މައްޗައް އަހެއް ފަދައިން އަރައިފައެވެ.\nދުނިޔެއިން ނެތިގެން ދިއުމުގެ ބިރު ހީވެފައިވާ ފެހުރިއްސަކީ ދުނިޔޭގައި އުޅޭ މިޔަރުގެ ބާވަތްތަކުގެ ތެރެއިން އެންމެ ބޮޑު ޖަނަވާރެވެ. ސްކޫލް ބަހެއްގެ ދިގުމިން ހުންނަ ފެހުރިއްސަކީ ޓޫރިސްޓުންގެ މެދުގައި ވަރަށް މަގުބޫލު އެއްޗެއް ކަމުގައި ވީ ނަމަވެސް، މެކްސިކޯގެ ގާނޫނު ބުނާ ގޮތުން އެ އެއްޗެއްސާއި މާ ބޮޑަށް ކައިރިވެ، އަތްލާ ހެދުމަކީ ގާނޫނީ ކުށެކެވެ.\nމި މީހުން ކޮށްފައިވާ ކަންތައް މިހާރު މެކްސިކޯގެ ކަމާ ބެހޭ ފަރާތްތަކުން ބަލަމުން އަންނަ އިރުގައި، މި އަމަލުގެ ސަބަބުން އެމީހުން ޖަލު ހުކުމަކާއި ވެސް ކުރިމަތިލާން ޖެހިދާނޭ ކަމަށް މީޑިއާ ރިޕޯޓްތައް ބުނެއެވެ.\nފެހުރިއްސަކީ އިންސާނުންނަށް އެއްވެސް ކަހަލަ ގޯނާ އެއް ނުކުރާ އެއްޗަކަށް ވުމުން ބައެއް މީހުން އޭގެ ނާޖައިސް ފައިދާ އަންނަނީ ނަގަމުންނެވެ. އަދި ޗައިނާ ފަދަ ގައުމުތަކުން އޭގެ ހަންގަޑާއި ތެލުގެ ބޭނުމުގައި ގިނަ އަދަދަކަށް ފެހުރިހި މަރައެވެ.\nއޮގަސްޓް 20, 2019 12:41\nއޮގަސްޓް 20, 2019 12:44\nވޭލްޝަކެއްގެ ކންތައް ބޮޑުވެގެން އުޅޭއިރު ދާދި މިދާކަށްދަވަހަކު މެކްސިކޯގައި އަންހެނަކު ހޮސްޕިޓަލަށް ނުވައްދައިގެން އެފަކީރު މަގުމައްޗަށް ވިހައިފި! މި ނުވޭދޯ ކަމަކަށް؟\nއޮގަސްޓް 20, 2019 17:01\nދުނިޔޭގައި އުޅޭ އެންމެ ބޮޑު ޖަނަވާރަކި ބްލޫ ވޭލް.\nއޮގަސްޓް 20, 2019 21:50\nދެތު ވާހަކަ އެއް. ޢެކަމަކު ހަބަރުގެ އެ އޮތީ މިޔަރުގެ ބާވަތޭ.\nއޮގަސްޓް 21, 2019 05:55\nފެހުރިހި އަހަކަށް އަދި އަލަށް ތިބަދަލުވީ...


12 aharah fahu Faasir (Faattey) furathama divisionah\nމުހައްމަދު ފާސިރު. 12 އަހަރަށް ފަހު އޭނާ ވަނީ ފުރަތަމަ ޑިވިޝަނަށް ކުޅެން އެއްބަސްވެފައި—ފޮޓޯ/ޒާއިފް (ޕިކްސެލްޕްރޯ)\nހިތާދޫ އޮންލައިން | 18 މާރޗު 2021\nދިވެހި ފުޓުބޯޅަ ސީޒަނުގެ ބާކީ ބައިގައި ޕްރިމިއަރ ލީގުގެ ކުލަބް އީގަލްސް އަށް ކުޅެން އޭދަފުށީގެ މުހައްމަދު ފާސިރު (ފާއްޓޭ) އެއްބަސް ވެއްޖެއެވެ. 12 އަހަރަށް ފަހު ފާއްޓޭ ފުރަތަމަ ޑިވިޝަނުގެ ޓީމަކާ ގުޅުނުއިރު މިއީ ކުލަބް އީގަލްސް އަށް އޭނާ ކުޅެދޭ ދެވަނަ ފަހަރެވެ.\nފާއްޓޭ ކެރިއަރު ފެށީ ވެސް ކުލަބް އީގަލްސް އިންނެވެ. 2006 ވަނަ އަހަރު އީގަލްސް އިން އޭދަފުށީގައި ކޭމްޕް ކުރިއިރު އެއަހަރު އޭދަފުށިން އެޓީމާއެކު މާލޭ ލީގު ކުޅެން ގެންދިޔަ ތިން ކުޅުންތެރޭގައި ތެރޭގައި ފާއްޓޭ ހިމެނުނެވެ. މި ތިން ކުޅުންތެރިންގެ ތެރޭގައި ފާއްޓޭގެ އިތުރުން ދެން ހިމެނުނީ އޭނާގެ ކޮއްކޮ އަލީ ފާސިރު (ސެންޓޭ) އާއި އަހުމަދު ލަތީފް (ލައްޗޭ) އެވެ.\nއެއް އަހަރު އީގަލްސް އަށް ކުޅެ، ދެން ފާއްޓޭ ފެނުނީ 2008 ވަނަ އަހަރު ދެވަނަ ޑިވިޝަނުގެ ކުލަބް އޯލް ޔޫތު ލިންކޭޖް (އޭވައިއެލް) އިންނެވެ. އެއަހަރު އޭވައިއެލް ދެވަނަ ޑިވިޝަނުން ފުރަތަމަ ޑިވިޝަނަށް ޕްރޮމޯޓް ވިއިރު ފާއްޓޭ ވަނީ ޓީމުގައި މުހިއްމު ދައުރެއް އަދާ ކޮށްފަ އެވެ. އޭވައިއެލް އާއެކު 2009 ވަނަ އަހަރު ދިވެހި ލީގު ކުޅުމަށް ފަހު ފާއްޓޭ ޕްރޮފެޝަނަލް ފުޓުބޯޅަ ކުޅުން ހުއްޓާލީ އެ ސީޒަނަށް ފަހު ރަށުގައި ކުޅުނު މުބާރާތެއްގައި ފަޔަށް ލިބުނު އަނިޔާއަކާ ގުޅިގެން ދިގު މުއްދަތަކަށް ކުޅުމާ ދުރުގަ ހުންނަން ޖެހުމުންނެވެ.\nއޭގެ ފަހުން ކޯޗިންގެ ދާއިރާއިން ވެސް ފެންނަމުން އަންނަ ފާއްޓޭ ވަނީ އަނިޔާއިން ރަނގަޅު ވުމަށް ފަހު ރަށު ފެންވަރުގެ މުބާރާތްތަކުގެ އިތުރުން މިނިވަން ޗެމްޕިއަންޝިޕް މުބާރާތުގައި އޭދަފުށީ ޓީމުގައި މުހިއްމު ދައުރެއް އަދާކޮށްފަ އެވެ. އަދި މިހާރު އޭދަފުށީގައި ކުރިއަށްދާ އޭދަފުށީ ކަޕްގައި ވެސް ފާއްޓޭ އަންނަނީ ތަފާތު މޮޅު ކުޅުމެއް ދައްކަމުންނެވެ. މިމުބާރާތުގައި އޭނާ ނިސްބަތްވާ އެމްވީ ޔުނައިޓެޑް ފައިނަލަށް ދަތުރު ކޮށްފައިވާއިރު، 8 ގޯލު ޖަހައިގެން ލަނޑު ލިސްޓުގެ ކުރީގައި ވެސް އޮތީ އޭނާއެވެ.\nމިއަހަރުގެ އޭއެފްސީ ކަޕް ކޮލިފައިން ވެސް ކުޅޭ އީގަލްސް އިން ވަނީ ފާއްޓޭގެ އިތުރުން ކުރީގެ ގައުމީ ޓީމުގެ މިޑްފީލްޑަރ އަދި މިހާރުގެ ސްޕޯޓްސް މިނިސްޓްރީގެ ސްޓޭޓް މިނިސްޓަރ އަޝްހަދު އަލީ (އަޑުބަރޭ) އާއި ކުލަބް ގްރީން ސްޓްރީޓްސް އަށް ކުޅެމުން އައި ބިދޭސީ ޑިފެންޑަރ އެލްސަޔެދް އަބްދެލްފައްތާހު ވެސް މިފަހަރުގެ ޓްރާންސްފާ ބާޒާރުގައި ގެނެސްފަ އެވެ.\nދިވެހި ޕްރިމިއަރ ލީގުގައި އީގަލްސް މިހާތަނަށް އަށް މެޗު ކުޅެފައި ވާއިރު އެޓީމު އޮތީ އަށް ޕޮއިންޓާ އެކު ލީގު ތާވަލުގެ ހަތްވަނައިގަ އެވެ


Highway gai nurahkaatheri2accident eh hingai,5meehakah aniyaa vejje | Mihaaru\nމިއަދު ހެނދުނު ހުޅުމާލެއަށް ދާ ހައިވޭގައި ހިނގި އެކްސިޑެންޓުގައި އެޗްޑީސީ ވޭނަށް ވަރަށް ބޮޑު ގެއްލުންތަކެއް ލިބިފައި - ފޮޓޯ: ސޯޝަލް މީޑިއާ\nހައިވޭގައި ނުރައްކާތެރި ދެ އެކްސިޑެންޓެއް ހިނގައި ފަސް މީހަކަށް އަނިޔާވެއްޖެ\n30 އޮކްޓޯބަރ 2018 - 12:23 43 comments\nފުލުހުންގެ މީޑިއާ އޮފިސަރު ވިދާޅުވީ ރޭ އެކްސިޑެންޓް ހިނގީ ހުޅުމާލެއިން މާލެ އަށް ދިޔަ ދެ ސައިކަލެއް އޯވަޓޭކް ކުރަން އުޅުމުގެ ތެރޭގައި އެއް ސައިކަލް އަނެއް ސައިކަލްގައި ޖެހިގެން ކަމަށެވެ. މި ހާދިސާގައި އަނިޔާވެފައި ވަނީ އުމުރުން 50 އަހަރުގެ ފިރިހެނަކާއި، 20 އަހަރުގެ ފިރިހެނަކާއި، 17 އަހަރުގެ ފިރިހެނެއްގެ އިތުރުން 43 އަހަރުގެ އަންހެނެކެވެ.\nހުޅުމާލެ ހޮސްޕިޓަލް ހިންގާ އާސަންދަ ކުންފުނިން ބުނި ގޮތުގައި މި ހާދިސާގައި އެ ހަތަރު މީހުންނަށް ވެސް އަނިޔާ ލިބިފައިވަނީ އެ މީހުންގެ ބޮލަށެވެ.\nމި އެކްސިޑެންޓުގައި އަނިޔާވި ތިން ފިރިހެނުން ވަނީ އޭޑީކޭ ހޮސްޕިޓަލަށް ސީޓީ ސްކޭނެއް ހެދުމަށް ފޮނުވާފައި ކަމަށް އާސަންދަ ކުންފުނީގެ މީޑިއާ އޮފިސަރު ވިދާޅުވި އެވެ. އަދި އޭގެ ތެރެއިން ދެ މީހަކު ހުޅުމާލެ ހޮސްޕިޓަލުގައި އިތުރު ފަރުވާ ހޯދަމުން އަންނަ ކަމަށް ވެސް އޭނާ ވިދާޅުވި އެވެ.\n"އަނިޔާވި ހުރިހާ އެންމެންގެ ހާލު ރަނގަޅު. އަނިޔާވި އަންހެން މީހާއަށް ހުޅުމާލެ ހޮސްޕިޓަލުން ފަރުވާ ދިނުމަށް ފަހު ދޫކޮށްލައިފި،" އޭނާ ވިދާޅުވި އެވެ.\nމީގެ އިތުރުން މިއަދު ހެނދުނު ހިނގި އެކްސިޑެންޓުގައި އަނިޔާވެފައި ވަނީ އެޗްޑީސީ ވޭނެއް ދުއްވަން އިން 35 އަހަރުގެ ބިދޭސީ ފިރިހެނެކެވެ. އެ އެކްސިޑެންޓު ހިނގީ މާލެއިން ހުޅުމާލެއަށް ދަތުރު ކުރި މަގުމަތީގައި ވޭނުގެ ކޮންޓްރޯލް ދޫވެގެން ގޮސް އަރިމަތީގައި ހުރި ފެންސްތަކުގައި ޖެހިގެންނެވެ.\nމި އެކްސިޑެންޓުގައި އަނިޔާވި ބިދޭސީ އަށް ވެސް ހުޅުމާލެ ހޮސްޕިޓަލުގައި ފަރުވާ ދިނުމަށް ފަހު އޭޑީކޭ ހޮސްޕިޓަލަށް ސީޓީ ސްކޭނެއް ހެދުމަށް ވަނީ ފޮނުވާފަ އެވެ. އަދި އޭނާއަށް ބޮލަށް ލިބިފައިވާ އަނިޔާގެ އިތުރުން، އޭނާގެ ހަށިގަނޑުގެ އެކި ހިސާބުތަކުގައި ކަށީގައި ބައިވަރު ރެނދުލާފައިވާ ކަމަށް ވެސް އާސަންދަ ކުންފުނީގެ މީޑިއާ އޮފިސަރު ވިދާޅުވި އެވެ.\nމި އެކްސިޑެންޓުގައި އެޗްޑީސީ ވޭނަށް ވަނީ ވަރަށް ބޮޑެތި ގެއްލުންތަކެއް ވެފަ އެވެ. ފޮޓޯތަކުން ފެންނަ ގޮތުގައި އެ ވޭނުގެ ކުރީކޮޅާއި، ދޮރު ވަނީ ވަރަށް ބޮޑަށް ހަލާކުވެފަ އެވެ.\nފުލުހުން އަންނަނީ މި މައްސަލަތައް އިތުރަށް ތަހްގީގު ކުރަމުންނެވެ.\nއިތުރު ލިޔުންތައް ޕޮލިސް ހުޅުމާލެ މާލެ އޭޑީކޭ ހޮސްޕިޓަލް މަގުމަތީގެ އެކްސިޑެންޓް ވެހިކަލްތައް ހުޅުމާލެ ހޮސްޕިޓަލް ސިނަމާލެ ބްރިޖު


Dhiyaana Ge Bahuge Hoonu Hamalaa Thakeh Azima Ah ! - Vaguthu\nދިޔާނާގެ ބަހުގެ ހޫނު ހަމަލާތަކެއް އާޒިމާއަށް\n8 މަސް ކުރިން ( މެއި 8, 2018 )\nކުރީގެ ރައީސް ނަޝީދުގެ މައްޗަށް އިއްވާފައިވާ 13 އަހަރު ދުވަހުގެ ޖަލު ޙުކުމް ސުޕްރީމް ކޯޓަށް ވެސް ބާޠިލްނުކުރެވޭނެ ކަމަށް ވިދާޅުވެ ރައީސް އޮފީހުގެ ލީގަލް އެފެއާޒް މިނިސްޓަރު އާއިޝަތު އާޒިމާ ޝުކޫރު ދެއްކެވި ވާހަކަތަކަށް ކުރީގެ ބަންޑާރަ ނައިބު ދިޔާނާ ސައީދު ހޫނު ރައްދެއް ދެއްވައިފި އެވެ.\nނަޝީދުގެ މައްސަލައަކީ އިންސާފުގެ ހަމަތަކާއި އުސޫލުގެ ބޭރުންކޮށްފައިވާ ހުކުމެއްކަމަށާއި، އެ މައްސަލަ އަލުން ސުޕްރީމް ކޯޓަށް ބެލޭނެ ކަމަށް ދިޔާނާ ވިދާޅުވިއެވެ. އާޒިމާގެ ވާހަކަތަކަށް ރައްދުދެއްވައި، ދިޔާނާ ސައީދު ވިދާޅުވީ އިންސާފުގެ ހަމަތަކާއި އުސޫލުގެ ބޭރުުންކޮށްފައިވާ ހުކުމެއްކަމަށްވެއްޖެނަމަ، އެ މީހަކަށް ޤާނޫނީ އިމުގެ ތެރެއިން ބަދަލު ދިނުމަށް ދައުލަތުގެ މައްޗަށް ލާޒިމްކުރާކަމަށެވެ.\n"ރައީސް ނަޝީދު މައްސަލާގައި ސުޕްރީމް ކޯޓުން ނިންމާ ނިންމުން އަލުން މުރާޖާ ކުރުމުގެ ބާރު އެ ކޯޓަށް ލިބިގެން ނުވާނަމަ، އައިސީސީޕީއާރުގެ 14 ވަނަ މާއްދަގެ6ވަނަ ނަމްބަރުގައި އެހެން އޮތުމުގެ ބޭނުމެއް ނެތް" ދިޔާނާ ވިދާޅުވިއެވެ.\nރޭ ޕީއެސްމްގައި ވާހަކަ ދައްކަވަމުން މިނިސްޓަރ އާޒިމާ ވިދާޅުވީ ނަޝީދު މިވަގުތު ހުންނެވި ޙާލަތަށް ބަލާއިރު، އެހުންނެވީ ސުޕްރީމްކޯޓުން ކޮށްފައިވާ ނިހާއީ ޙުކުމެއްގެ ދަށުން 13 އަހަރުގެ ޖަލު ޙުކުމެއް ތަންފީޒުކުރުމުގެ ތެރޭގައިކަމަށެވެ. އެޙުކުމް އަދިވެސް އޮތީ އޮތްގޮތަކަށްކަމަށާ އެޙުކުމް ބާޠިލްނުވާހާ ހިނދަކު ނަޝީދަށް އިންތިޚާބުގައި ވާދަކުރެވޭނެ ހަމައެއް ނެތްކަމަށް މިނިސްޓަރު ވިދާޅުވިއެވެ.\nމިނިސްޓަރ އާޒިމާ ވިދާޅުވީ ރާއްޖޭގައި ސުޕްރީމްކޯޓުން ކުރާ ނިހާއީ ޙުކުމެއް އަލުން ބަދަލުކުރުމުގެ ބާރު ޤާނޫނީ ގޮތުން ސުޕްރީމްކޯޓަށް ވެސް ލިބިދީފައި ނެތްކަމަށެވެ.\n"ސުޕްރީމް ކޯޓުގެ ިންމުމަކީ ފައިނަލް ނިންމުމެއް. އެހެންވީމަ 1 ފެބްރުއަރީގެ އަމުރުގައިވެސް އަޅުގަނޑު ވަރަށް ސާފުކޮށް ދެންނެވިން ސުޕްރީމްކޯޓުން ނިންމާފައި އޮތް ނިންމުމެއް، އަމުރަކުންނެއް ބާޠިލެއް ނުކުރެވޭނެ. އަދި ރާއްޖޭގެ ޤާނޫނީ އޮނިގަނޑުގަ ސުޕްރީމް ކޯޓުގެ ޙުކުމެއް އަލުން އަޑުއަހާފައި އަލުން ބަދަލުކުރެވޭނެ އެއްވެސްކަހަލަ ޤާނޫނީ ފުރުސަތެއް ނެތޭ، ރާއްޖޭގެ ޤާނޫނީ އޮނިގަނޑަކުއެއް. ދުނިޔޭގެ ބައެއް ތަންތާ މިސާލަކަށް، މިސްކަރޭޖް އޮފް ޖަސްޓިސް ހުރި ކަމަށްވަންޏާ ސުޕްރީމް ކޯޓުން ނިމުނަސް އެވަރުގެ ކަމެއް ފެނިއްޖެއްޔާ ފަހުން އެފުރުސަތުތައް އޮންނަ ޤާނޫނީ އޮނިގަނޑުތައްހުރޭ. އެހެންނަމަވެސް ރާއްޖޭގެ ޤާނޫނީ އޮނިގަނޑުގައި އެއީ ހަމަ ސީލްޑް، ނިމިފައި އޮތް ނިންމުމެކޭ ސުޕްރީމްކޯޓުން ކޮށްފައި އޮތް ޙުކުމެއް. އެހެންވީމަ ފަހުންކުރާ އަމުރަކުންނެއް އެއެއް ޗޭންޖެއް ނުކުރެވޭނެ. އެއަށް ބަދަލުގެނައުމުގެ ބާރު ސުޕްރީމްކޯޓަކަށްވެސް ނުލިބޭ." މިނިސްޓަރ އާޒިމާ ވިދާޅުވިއެވެ.\nކްރިމިނަލް ކޯޓުގެ ކުރީގެ އިސް ގާޒީ އަބްﷲ މުހައްމަދު ހައްޔަރުކުރި މައްސަލާގައި ނަޝީދުގެ މައްޗަށް ދައުލަތުން އުފުލި ޓެރަރިޒަމްގެ ދައުވާ ސާބިތުވެ 13 އަހަރުގެ ޖަލު ހުކުމެއް އިއްވާފައިވާތީ މިއަހަރު ބާއްވާ ރިޔާސީ އިންތިހާބުގައި ނަޝީދަށް ވާދަކުރެއްވުމުގެ ފުރުސަތު ގާނޫނީ ގޮތުން ވަނީ ބަންދުވެފަ އެވެ.\nމެއި 8, 2018 - 09:01\nއާޒިމާ ހާސްނުވޭ ފިރިމީހާ ޔޫކޭގާވީމާ ވާނީމިހެން ތެޅިތެލިތިބެންޖެހޭނީ ރައީސްޔާމިން 2018 އިންޝާﷲ\nމެއި 8, 2018 - 09:10\nއެޑްވައިޒަރުގެ އަނބިކަމަނާވީމަކަންނޭގެ މި އަގަހުޅުވަނީ! އަންނި ވަރަށްފާޅުގަ ނޫންހޭ ޤާޟީ ޙިޞާރުކުރީ؟ އަމިއްލަ އިޢްތިރާފްވެސް ވެފަނޫންހޭ އޮތީ؟ އެކަމުގެ އަދަބު ލިބޭނޭކަމަށްވެސް ބުނެފައެއްނޫންހޭ އޮތީ؟ އަދަބު ލަސްވެގެން އަވަސްކޮށްދިނުމަށްވެސް އެދިފަނޫންހޭ އޮތީ؟\nލީގަލް ޓާމިނޮލޮޖީގަ 'އޮބިޓާ ޑިކްޑާ' އޭ ކިޔޭ ޕުރިންސިޕަލް އަކީ އަބަދުވެސް މަތީ ކޯޓަކުން އަށުކޯޓެއްގެ ހުކުމް މުރާޖާކުރެވިދާނެކަމެވެ. ވީމާ އާޒިމާ އަކައް ލޯ އެއް ނޭނގުނުކަން ބޭޒާރު ވެއްޖެ.\nމެއި 8, 2018 - 10:04\nހިސާބަށްވުރެ ބުރާނތިވީމަތާ ތި ނޭގުނީ ސުޕުރީމް ކޯޓަށްވުރެމަތީ ކޯޓެއް ނުހުންނަކަމާ، އެބުނާ ހުކުމެއްކޮށްފައޮތީ އެކޯޓުންކަމާ އަދި އިސްތިއުނާފުގެ މަރުހަލާވެސް ޚިލާފެއްނެތި ނިމިފައިވާކަން. ދެންވެސް އަނގަ ނުތަޅާ. އާޒިމާޔަކަށްނޫނެއްނު މި ނޭނގުނީ. ސަލާހު އޯ!\nމެއި 8, 2018 - 14:46\nދައްކަން ތިޔައުޅެނީ އިސްތިއުނާފީ ވާހަކަ އެހެންވީމާ އިގޭކަމަށް ހީވިމީހާވެސް މިފަހަރު ޔަޤީނުންވެސް ނުބައި ތިޔޮތީ އަތަށްގޮވާފަ\nމެއި 8, 2018 - 09:11\nކުލޭޝް އޮފް ދަ ޓައިޓަންސް..\nމީދެންކާކު ގާނޫނު އެގޭކަމަށް ހަދަނީ\nމެއި 8, 2018 - 09:13\nއާޒިމާ ދެއްކީ ރަގަޅު ވާހަކައެއް ނޫން. ސުޕްރީމް ކޯޓުގެ ހުކުމަކުން ނުވަތަަ އަމުރަކުން އެކޯޓަށް ލިބިފައިވާ ބާރުތަކެއް ބަނދެއެއް ނުލެވޭނެ. މިސާލަކަށް ސުޕްރީމް ކޯޓުގެ އަމުރެއް ވަކި ކަމެއް ކުރުން މަނާކޮށް ނެރެފައިވަނިކޮށް އެކަމަކީ ހުއްދަ ކަމެއް ކަމަށް ޤާނޫނީ އަސާސީ އާ ހިލާފު ނުވާ ގޮތަށް ޤާނޫނަކުން ހަދައިފިނަމަ އެކަމެއް އެ ހުއްދަވީ. ސުޕްރީމް ކޯޓަށް ޖެހޭނީ އެކޯޓުގެ ހުކުމު ބާތިލް ކުރަން. ބާރެއް ލިބިފައިވާ އެއްވެސް ފަރާތަކީ އެފަރާތުގެ ބާރު ދާއިމަށް ބަނދެވޭނެ ފަރާތެއް ނޫން. މާދަމާގެ ސްޕްރީމް ކޯޓަށް މިއަދުގެ ސްޕްރީމް ކޯޓުން ކޮށްފައިވާ އަމުރުތައް ބާތިލް ކުރެވޭނެ. އާޒިމާގެ ވިސްނުމުންނަމަ 1 ފެބުރުއަރީ 2018 ގެ ހުކުމްގެ "ސައްހަ" ބައިތައް ފަހުން ކުރާ ހުކުމަކުން ބާތިލެއް ނުކުރެވޭނެދޯ. މިބުނީ 12 މެމްބަރުންގެ ބައިގެ ވާހަކަ. އާޒިމާ ކޮސް ގޮވަނީ.!!! އޭނާ އަށް ވެސް އެނގޭނެ އެކަމަކު އަނގަ އޮތިއްޔާ ކޮންމެ ފަދަ މޮޔައެއް ވެސް ގޮވިދާނެދޯ\nއިނގިރޭސި ވިލާތުގައި ނަމަ އުމުރު ދުވަހުގެ ހުކުމެއް އަންނާނެ. އެހެންވީމަ 13 އަހަރު ވެސް ކުޑަ.\nމީނަ ވެސް އެބައުޅޭދޯ ދުނިޔޭގަ؟ ބައެއް ފަހަރު ހިރަފުސް ފޮޅާލާފަ ތެދުވަނޭ އެހެންވެތާ! އެކަމަކު ދެރައީ އާޒިމާއަށް ރައްދުދޭން އާޒިމާ ބުނި އެއްޗެއް ދިރާސާ ވެސް ނުކޮށް ރައްދު ދިންކަން. މައްސަލައެއް އަލުން ބެލެނީ އެ ޙުކުމެއް ބާޠިލުކޮށްފަ. ސުބޕްރީމްކޯޓުން ކުރި ޙުކުމް ބާޠިލުނުކޮށް އަމަރުކުރީ ކުށްވެރީންތަކެއް ދޫކޮށްލަން. އެކަމަކު އެ އަމުރު ވެސް މިހާރު ވަނީ ބާޠިކުލޮށްފަ ހަމަ ސުޕްރީމް ކޯޓުން. ދެން އެހެންވީމާ އެއީ ވާހަކަދެއްކޭނެ މައުޟޫޢެއް ވެސް ނޫނެއްނު.\nމެއި 8, 2018 - 09:16\nކަމެއް ނުކޮށް ފާޑުކިޔުމަކީ ވަރަށް ފަސޭހަ ކަމެއް،ކަމެއް ހަވާލުކުރީމަ އެކަމުގެ އުދަގޫ އުފުލާއިރު މީހުންގެ ނުރުހުމާ ރުހުން ލބޭނެ. އެކަމުގަ ދެމިތިބޭނީ ކެރޭ މީހުން. ކަމެއް ހަވާލުކުރީމަ ދިމާވާކަންކަން ހައްލުނުކުރެވި އަމިއްލައަށް ކަމުން ރެކެކޭ މީހުން ދެން ކުރަނެ ކަމަކީ އަނެކާއަށް ފާޑުކިޔުމާ މޮޅްތި ގޮތް ކިޔުން. އަޒިމާ އަށް ފާދު ކިޔޭމީހުން އެއީ މަދުބަޔެއް.\nމެއި 8, 2018 - 09:20\nއާޒިމާގެ މަގާމުގަ ދިޔާނާމެން ތިބެގެން އަބުދުއްލޯ ގާޒީ ވަގައްނެގީމަ ހައްޕް ކިޔައިގެން ހަރުގަފިލާ އޮތީ..މިއަދު ދިޔާނާމެން ތިޔަވާހަކަ ދައްކަނީ އަމިއްލަ އެދުމެއް އޮތީމަ.\nމެއި 8, 2018 - 09:30\nދިޔާނާ ތިހުރީ ހަމައިގަތަ ދައްކާ ވާހަކަ ސާފު ނުވަނީ\nމެއި 8, 2018 - 09:35\nއާޒިމާޝުކޫރު ހިނގާމަގަކުންވެސް ދިޔާނާއަކަށް ނުހިނގޭނެ.\nމެއި 8, 2018 - 09:58\nމިވީހާތަނަށް ފެނިފާހުރީ އާޒިމާގެ ރައުޔަށް ނުވަތަ ޤާނީނީ ލަފަޔަށް ކުރި ކޮންމެކަމެއްގާ ދިވެހި ޔައްޔެތުންގެ ޚަޒާނާއިން އެތައް މިލިޔަން ރުފިޔާއެއް ބަދަލުގެ ގޮތުގައި ކޮންމެވެސް ބަޔަކަށް ދިނުން! އެއަށްވެސް ކިޔަންވީ މޮޅޭތޯ؟ ނުވަތަ އަޑުއަހަންތިބެފާ އަތްޖަހަންވީތޯ؟؟؟\nމެއި 8, 2018 - 10:05\nދިޔާނާ ސްޕްރީމްކޯޓން ތިމައްސަލަ އަލުންބަލަންޖެހޭކަމަށް އަމުރެއް ނެރެންޖެހޭނީ އެކޯޓުގެ އެހެން ފަޑިޔާރުންގެ ބެންޗަކުން ބެލާ ނިންމި މައްސަލައެއްނަމަ ނޫންތަ... އެއް ފަޑިޔާރުންތަކެތިބެ މައްސައްލަބަލާ ހުކުމްކޮއްފަ ދެއަހަރުފަހުން ތިމާމެން އޭރުކުރި ހުކުމަކީ އަދި އަލުން މުރާޖާ ކުރަންޖެހޭ ހުކުމެއްކަންބުނެ އަމުރުނެރުނީމަ މިއީ ރަގަޅު ހުކުމެއްކަން ގަބޫލުތިކުރަނީ 2018ގަ ރނަޝީދަށް ވެރިކަންހޯދަން ކަމަށްވާތީ ރަގަޅުވެގެން.. އެނެއްކޮޅަށް ވިސްނާ ތިމައްސަލައަކީ އާދާއިގެ ރައްޔިތެއްގެ ކަމެއްނަމަ އެރައްޔިތުމީހާގެ ގެއްލިގެންދިޔަ އަބުރާ އުމުރުން ގެއްލުނު ދުވަސްތައް.. ކުއްވެރިއެއްގެ ގޮތުގަ ދެއަހަރަށްވުރެ ގިނަދުވަސްވީ ޖަލުގަ.. ނުކުރާ ކުށަކަށް.. ދެންތިފަޑިޔާރުންގެ އިތުބާރުކޮބާ.. ނަޒާހަތްތެރިކަންކޮބާ... ދަށުކޯޓުގަ އެތައްމަރުހަލާއެއް ނިންމާފަހުރި މައްސަލަތައް އެކޯޓުތަކުގެ ފަޑިޔާރުންގެ އޮތުބާރުކޮބާ.. މިއީ ހަމައެކަނި ރނަޝީދާ ގުޅިފަހުރި ކަމެއްނޫން.. އެތަކެއްބަޔަކާ އެތަކެއް ކަމަކާގުޅިފަހުރިކަމެއްމީ.. ހޮޑާއިދޫގެ ކޯޓުގަ ތިމައްސަލަ ރަގަޅުކަމަށްވެދާނެ.. އެރަށުގަ ތިފަދަ ޑުރާމާކުޅުނުތަން ފެނުނު.. ފިރިމީހާގެ މުއްސަދިކަމާހެދި އަމިއްލަ އަބުރު ނަގާލިމީހެއްތީ... ގާނޫނުއެގެނީ އިދިލޮޅަށް... މިހާރު މީހާ ތިހުންނަނީ އިދިކޮޅުގަވީމަ..\nމެއި 8, 2018 - 10:29\nއާޒިމާގެ ވާހަކަ ބަރާބަރު ސުޕުރީމްކޯޓުންވެސް އަދި އެނޫން ކޯޓަކުންވެސް ހުކުމްކުރާނީ އެކޯޓް ތަކުގަތިބޭ ފަނޑިޔާރުން ބޭނުންވާ ގޮތަކަށްނޫން ދިވެހިރާއްޖޭގެ ގާނޫނު އަސީގަ ލިޔެފައޮންނާނެ މީހަކު ކުށެއްކޮއްފިއްޔާމް އެކުށަކަށް ދޭންޖެހޭނެ އަދަބު. ވަރަށް ސާފުކޮން ލިޔެފަ ފަނޑިޔާރުންނަށް އޮންނާނެ ބާރަކީ ބައެއްކަހަލަ މައްސަލަ ތަކުގަ އަދަބު ކުޑަކުރެވޭނެ އެންމެބޮޑަކަށް އަދަބު ކުޑަކޮއްދިނުން އެވެސް ހުކުމްކުރާ ފަނޑިޔާރަކަށް ފެންނަކަމަށް ވާނަމަ އެކަންވެސް ގާނޫނު އަސާސީގަ ލިޔެފަ އޮންނާނެ މީހަކު ކުށެއްކޮއްފިއްޔާމް ފަނޑިޔާރުން ބޭނުންވާގޮތަކަށް ހުކުމް ކުރުމުގެ ބާރެއް ނޯންނާނެ\nމެއި 8, 2018 - 10:55\nކޯޓުތަކާއި ބެހޭ ގާނޫނުގެ 20 ވަނަ މާއްދާގެ (ނ) "ސުޕްރީމްކޯޓުން ނިންމާފައިވާ ނިންމެއް ބަދަލުކުރުމަށް، ނުވަތަ ބާތިލް ކުރުމަށް، ނުވަތަ އެ ނިންމުމާއި ދުރަށް ދިއުމަށް، ނުވަތަ އެ ނިންމުން ފަހުގެ ނިންމުންތަކާއި ތަފާތު ކުރުމަށް ސުޕްރީމް ކޯޓަށް ލިބިދޭ އިޚްތިޔާރަކަށް މި ގާނޫނުގައި ހުރަހެއް ނެތެވެ"\nމެއި 8, 2018 - 11:03\nމިހާރު "އާޒިމާ ޝަކޫރު" އެއީ ޤާނޫނު އަސާސީ! ހުރިހާ ކުދިންވެސް ބޯލަނބަންވާނެ!\nމެއި 8, 2018 - 11:33\nމަށެއް ނުބުނާނަން ފަޅުރަށެއްގަ މީހެއްގެ ފިރިއެން ރާފުޅި ތުންޖަހާގެން އޮތޭ. އެކަމު ވީޑިއޯތައް އެބަހުރި\nމެއި 8, 2018 - 12:00\nދިވެހިރާއްޖޭގަ ބަރާބަރަށް ގާނޫނު ހިގާނީ އެންމެ ކަމެއްގަ އެއީ ކުޑަކުދިންނާބެހޭ ގާނޫނު\nމެއި 8, 2018 - 12:35\nތިޔަކަށް ނުކިޔާނެ ހޫނުހަމަލައެކޭ.